
V

 noci dvadsiateho tretieho decembra roku 1936 udrel odrazu ľahký mrázik a vo chvíli sa ulice podobali lesklému a hladkému klzisku. Martinec, šofér z autobusu č. 95, sa chcel na trati, ktorá sa skrúca do strmej Zapovej ulice, obrátiť, ale sprievodca Popelka mu v tom zabránil.

 Len ďalej, Jozef, ten kúsok ešte prejdeme.

Serpentína Zapovej ulice je dlhá asi štyristo metrov a autobus ju prejde normálne za deväťdesiat sekúnd. No keď sa Martinec konečne dostal na kopec, bolo už desať minút po jedenástej. Neveľký kúsok cesty mu trval takmer dvadsaťpäť minút. Na stanici zvanej „Hřebenka“ Martinec voz dobre zabrzdil a vošiel dovnútra.

– Za takú radu ti veľmi pekne ďakujem, – povedal Popelkovi. – Nuž ty múdra hlava, teraz poraď, ako zídeme dolu. – Prestal však doňho dobiedzať, veď Popelka bol taký všeobecne známy smoliar, že viniť ho bolo celkom zbytočné.

– Obrátime sa a pôjdeme, – povedal Popelka nesmelo.

– Tak si teda k tej mašine láskavé sadni sám a choď, odvrkol Martinec; potom sa rozvalil na lavicu, vytiahol balíček tabaku, papieriky a ušúľal si cigaretu.

Popelka odložil kapsu s tržbou, sadol si za volant, hodnú chvíľu sa namáhal, ale podarilo sa mu iba autobus obrátiť čelom vzad.

– O päť minút pol dvanástej, – povedal Martinec. – Hádam myslíš, že tu budeme trčať, kým príde odmäk?

Popelka chvíľu rozmýšľal.

– Zavolám do remízy, aby sem poslali voz s pieskom.

– Buď taký láskavý!

Popelka vyšiel z voza, hneď spadol, vstal, chvíľu balansoval a pred telefónnou búdkou znova spadol, znovu sa vzchopil a vstúpil; vrátil sa o pár minút a potichu si sadol.

– Tak, čo je?

Sto striel, aby do toho telefónu hrom udreli Hádam stokrát som volal remízu, ale zakaždým sa mi ozval akýsi doktor Pápež. Človeče, ako mi ten nakoniec nabrýzgal, ani ti nebudem opakovať. Keby dbal aspoň na svoje meno!

– Hneď som si to mohol myslieť, ty smoliar, – hundral Martinec. – Nechápem, ako si sa mohol práve ty vrátiť z vojny živý. To bol iste omyl. – Potom rozšafne zliezol, zatackal sa, pošmykol, ale nespadol, vkĺzol do búdky ako krasokorčuliar, zapálil svetlo a vrátil sa o chvíľočku živý a zdravý.

– Dostal si spojenie?

– Pravdaže, ale nič mi to nepomohlo! Nikto z prevádzky tam nie je, voz pošlú až o šiestej ráno.

Popelka čušal, akoby to on bol zoslal poľadovicu na Hřebenku. Martinec vytiahol počarbaný papier, chvíľu niečo preškrtával a potom zahrešil: – Poraď, kolega! Chcem napísať správnej rade, že motor dymí a dnu vo voze smrdí. Môže sa napísať správnej rade, že niečo smrdí?

– Keď niečo smrdí, tak sa to môže napísať. Ale ak myslíš, radšej napíš, že motor zapácha vo voze.

– Zapácha! Akože zapácha, keď smrdí. To je predsa rozdiel. – Zahútal sa a zrazu tresol rukou do sedadla:

– Vari máme drichmať v tomto spacom voze? Tak sa mi vidí, že hentam pri chodníku pod stromom je obecná debna s pieskom. Čo keby sme si cestu posypali pieskom sami?

Popelka, ktorý si stále vyčítal, že túto nepríjemnosť zavinil, opatrne zliezol a kráčal k debne.

Bola to veľká, sivo natretá debna, jedna z tých, čo stoja tu a tam na rázcestiach, aby zametači mali odkiaľ brať piesok. Stála trochu vtisnutá medzi dva vysoké vráskovité agáty, ktoré boli, pravda, bez lístia. V pozadí sa dvíhal veľký trojposchodový dom, celkom tmavý. Popelka prišiel k debne, nadvihol vrchnák a popamäti čiahol dnu. Jeho roztiahnutá ruka sa niečoho dotkla a mimovoľne stisla. – Krucifix! – vykríkol a pozrel dnu. Zazrel niečo strašného. Držal nahé ľudské koleno. Všetko sa s ním zakrútilo, spustil sa, padol v mdlobách na zem a vrchnák sám od seba klesol na debnu.

– Rád by som vedel, čo sa tomu smoliarovi znova prihodilo, – zamrmlal Martinec. Obozretne vyšiel, dokolembal sa k Popelkovi, ktorý sa skĺzol o kúsok dolu, zodvihol ho, oprel o debnu a vzkriesil tak, že niekoľko ráz ho poplieskal po tvári.

– Čo ti je, čo zase vystrájaš? – hundral Martinec. – Na môj dušu, to je radosť chodiť s takým kompánom ako si ty!

Namiesto odpovede sa Popelka odtiahol od debny a bežal k autobusu. A divné – hoci vôbec nedával pozor na cestu, dobehol k autobusu – a nespadol.

– To je ale čudák! – pomyslel si Martinec a poberal sa za ním. Potom mu však prišlo na um, že takýmto činom by tu trčali do rána; rázne otvoril debnu a zbledol. V debne ležalo v tragickej a strašnej polohe ženské telo, skrátené ako handra. Bolo celkom nahé, nemalo ani len prstienok, náušnice, ba ani vlásničku, slovom, číra nahota. Martinec rýchle spustil vrchnák a pomyslel si: „Ó, ty chúďatko, ktoré hovädo ta takýmto spôsobom znieslo zo sveta! Ty bielučká, nežná hračka, veď máš sotva osemnásť rokov.“ Poľutoval ju, ale vzápätí sa ho zmocnila zlosť; zúrivo sa obzeral krvou podliatymi očami, akoby bol nablízku ten, čo to spravil. Keby toho chlapa mal v tejto chvíli pred sebou, zadrhol by ho vlastnými rukami a nijako by si to nevyčítal. Ale po lotrovi nebolo ani najmenšej stopy!

– Ty, – hovorí Popelkovi, – motajú sa tu policajti niekedy o tomto čase?

Popelka mu odpovedal nezreteľnými zvukmi. Len čo otvoril ústa, aby niečo povedal, začalo mu čosi v hrdle blbotať, stúpať a klesať, takže sa Martinec bál, aby sa nezadusil. Takto sa asi varí láva v kráteri sopky.

– Vieš čo, vopchaj si prst do krku a keď sa ti uľaví, choď si ľahnúť do voza.

Martinec sa rozhodol, že nebude čakať na stráž, ale že zatelefonuje na policajné riaditeľstvo. To aj urobil: potom sa vrátil do voza, aby zistil, čo je s Popelkom. Ten ležal na lavici a usedavo plakal.

– Prá-prá-práve mne sa musí voľačo také prihodiť. Ce-ce-celý život zliznem vždy to-to-to najhoršie.

„Pravdaže, práve tebe, ty smoliar,“ pomyslel si Martinec, hoci bol dojatý. „Veď ty priťahuješ nešťastie ako hromozvod blesky. Človek aby sa bál s tebou chodiť, aby sa bál čiahnuť do debny, keď je s tebou, aby sa bál dýchať, ak si ty pri tom.“

Práve preto sa však ponáhľal ho potešiť:

– Nič si z toho nerob, druhý raz sa narodíš na šťastnejšej planéte. Už som zatelefonoval. A voľačo ti poviem: teraz sa odtiaľto nehnem, aj keby som tu mal mrznúť do rána. A ak budú potrebovať, aby im niekto pomohol, pomôžem. Pretože toto je také svinstvo, že to priam volá do neba.

Vtom sa objavili strážnici. Keby ich niekto bol zháňal, boli by, pravda, bohvie kde. Navzájom so podopierajúc sťažka vychádzali zo Švédskej ulice a mali – ako sa povie – plné ruky práce: zastavovali sa pri domoch, cengali, kým nezobudili domovníka, a keď mu prikázali, aby ihneď posypal chodník, pobrali sa ďalej. Tejto noci nebola služba nijaký med. Takto prišli až k osvetlenému autobusu.

– Vy ste tu zostali trčať? – spýtal sa jeden z nich menom Šindelář.

Keď ich Martinec počul, vyšiel na chodník.

– To by nevadilo, ale dobre, že idete. Pred chvíľkou som telefonoval na políciu. My sme totiž našli mŕtvu.

Policajti najprv pozreli jeden na druhého a potom na Martinca. Šindelář nedôverčivo mlčal a druhý, Hošek, zvolal:

– Pozrimeže, a kde ju máte? Vari nie vo voze?

Martinec ukázal bokom:

– Leží tamto v debne.

Policajti sa dôležito zatvárili, ako vždy, keď ide o vážny prípad, a nenáhlivo podišli k debne, akoby chceli mŕtvej dopriať, aby si to rozmyslela a vstala, kým je ešte čas.

Ž

e tou mŕtvou je Anežka Hodková, vedelo sa ešte pred príchodom úradnej komisie.

Bolo to takmer tak, ako keby spiacimi bytmi preletelo cenganie elektrického zvončeka alebo zemetrasenie; hoci títo traja sa zhovárali celkom potichu, v niektorých oblokoch už naplno zažiarili svetlá. Tak sa to začalo. O chvíľku ľudia, nedbajúc na poľadovicu, vyšli na ulicu. Tu i tam sa priterigal niekto zdola. Ihneď bol okolo debny ruženec ľudí. Jeden z nich sa pretisol celkom blízko, a akí sú už ľudia neraz bezohľadní, slizko zvedaví, posvietil si na mŕtvu elektrickou baterkou skôr, ako mu v tom hliadka mohla zabrániť. A prv, než mu za túto surovosť vynadali, vykríkol vzrušene:

– Ale veď je to Anežka od doktora Ďablica!

Týmto výkrikom prestal byť chlapčisko – bol to pomocník z tunajšej bodegy – bezočivým, dotieravým zvedavcom a premenil sa na pravý cenný článok vo vyšetrovaní.

– Viete to celkom určite? – spýtal sa Šindelář a nečakajúc na odpoveď: – Hentoho doktora Ďablica? – ukázal palcom za seba.

Tam stála neobyčajne solídna a bachratá vila – skôr pevnosť než vila – s veľkou bránou, s terasou, na ktorej by boli mohli stáť vedľa seba dva kanóny, s vysokým schodišťom a oblokmi širokými i strieľňovými – naozaj chýbala iba veža, cimburie a padací mostík.

Pomocník neodpovedal. Zamyslene sa díval na mŕtvolu a pomaly preriekol:

– A ešte mi sľúbila, že pôjde so mnou tancovať na Božie narodenie.

Šindelář na jeho odpoveď ani nečakal. Trochu oneskorene napomenul zvedavcov, aby sa neodvažovali stúpiť tam, kde by mohli byť stopy, rozvážne sa pobral k veľkej vile a zacengal. Vo vile, hoci bola taká obrovská, bývala len rodina doktora Ďablica s domovníkom. Mohol si to dovoliť, pretože sem za ním chodili ľudia v celých procesiách zo všetkých štvrtí mesta, ba vari z celej krajiny, ako ku jasnovidcovi. Bol to zázračný lekár, ktorý mal úžasné úspechy pri liečení všetkých druhov chorôb žlčníka a pečene.

Aj zvedavci pri debne sa ta obrátili. Napokon – bolo už po divadle, policajt Hošek spustil vrchnák hneď po príhode s pomocníkom. Pomaličky, v nádeji, že pri vile počujú a uvidia niečo zaujímavejšieho ako pri debne, začali sa ta poberať. Šindelář ich odháňal, ale odrazu sa v dverách zjavil akýsi človek. Len čo vkročil na vydláždený chodník, vedúci ku schodom, za ktorými bola železná bránka, vystrel sa na zem aký bol dlhý. Keď sa pozbieral, zvolal na Šindelářa.

– Dobrú noc, hneď to posypem, môžete ísť ďalej, páni…

– Nejde o posypanie, – odpovedal Šindelář. – Vezmite si, pán Koníček, zimník a topánky a poďte so mnou. Ale rezko, chcel by som to mať z krku, kým príde komisia.

Koníček naňho vyľakano pozrel, skočil si však po zimník, obul sa, vzal debničku s pieskom a drkotajúc zubami posýpal cestu a išiel za policajtom. Ten zamieril k debne.

– A teraz pekne-krásne všetci preč, – povedal zvedavcom prísne. – Hoci mŕtva, je to žena – hanbite sa predsa trochu.

Zástup ustúpil azda o päť milimetrov a stávajúc si na prsty, diváci naťahovali krky. Šindelář pomaly nadvihol vrchnák a prstom pichol do Koníčka:

– Otec, nože, poznávate ju?

Domovník sa nahol, vydesene skríkol a sklopil oči.

– Anežka! – vydýchol.

Policajti spokojne mlčali. Teraz ešte nájsť chlapa, ktorý jej nechal na hrdle belasé pásy, a bolo by to. Vtom Koníček skľúčene povedal: 

– Keď sa to dozvie Lojzo, tuším zblaznie!

Šindelář ožil.

– Aký Lojzo?

– Môj brat.

– Prečo by váš brat mal zblaznieť?

– Pretože si ju chcel vziať.

Policajti sa na seba zadívali ponúkavo, akoby sa magnetizovali.

– Pozrimeže, a ona si ho tiež chcela vziať?

Koníček zavrtel hlavou:

– Nie, ona hovorila, že je pre ňu pristarý.

Policajti znova na seba pozreli a pohútali, čo a ako.

Nakoniec usúdili, že toto asi nebude stopa.

– Aspoň sa váš brat naraz prestane trápiť, – povedal druhý policajt Hošek. – Ale bola to fešanda. Koľko mala asi rokov?

– Minulo jej sedemnásť, – zamiešal sa poznove pomocník od lahôdkára.

– A váš brat?

– Blížil sa k päťdesiatke.

– No to už mohol mať rozum!

Koníček sa zababušil do zimníka a do mlčania. Myslel si, ako je len ľahko vravieť rozumným ľuďom o rozume! Čo však chudáci zamilovaní! A v duchu videl, ako jeho brat, keď tu bol posledný raz na návšteve a opäť mu dala košom, sedel pri obloku, mlčal, bubnoval na drevo a zrazu zvolal: – Ja sa zabijem!

– Azda ho dostane aspoň teraz, – zamrmlal.

Šindelář sa od neho odvrátil ako od nepotrebného.

Začal netrpezlivo prestupovať z nohy na nohu.

– Komisia by tu už mohla byť.

– Hej, ale ako sa sem dostane v tom nečase? – spýtal sa Hošek.

O chvíľu sa však ozvalo zo Švédskej ulice hrešenie a nadávky.

Rad ľudí, pripomínajúcich streleckú reťaz, sa štveral sem, ktorí po chodníku, ktorí po okraji, zachytávajúc sa stromov, iní po valcovanej ceste, každý podľa vlastného vkusu. Bola to policajná komisia. Šindelář sa vypol a zrúkol na zvedavcov, ktorí sa mu medzitým dostali zase za chrbát:

– Ale teraz už aj nech ste preč, kým napočítam do piatich!

Zvedavci kúsok ustúpili. Aby odišli skutočne, na to by bolo treba aspoň guľomet. Nejaký človek, ktorému policajti zasalutovali, pristúpil k nim.

– Kde je to?

Policajti ho vzali medzi seba a priviedli k debne.

– Tu leží? – spýtal sa, akoby nedôveroval, že by ľudské telo mohlo byť v takej schránke. Potom sa sklonil nad mŕtvolu. Díval sa na ňu cudne a dlho.

– Také dieťa, – povedal ľútostivo, a dodal, vyjadrujúc iba všeobecnú mienku: – Ten lotor by si zaslúžil…

Anežka Hodková vyzerala skutočne dojímavo. Pekná, možno až krásna, krehká a mladá, trochu ešte dieťa, trochu už však prebúdzajúca sa žena. Březina sa zamračil pri pohľade na obchendošov. Vždycky rovnaká história: podlosť, naničhodnosť, vražedné chúťky – v lepšom prípade neuveriteľne bezcitná zvedavosť; v tom intermezzá, veľkodušnosť, hrdinstvo. Mal toho už dosť.

– Nech sú všetci, kým narátam do päťdesiat, tamto za rohom, – húkol na svojich ľudí.

Potom rázne spustil vrchnák a chodil celkom bezpečne sem i tam s rukami za chrbtom po zamrznutej ceste; veď veci nie sú zlé, iba sa stávajú zlými pôsobením obrazotvornosti. Nemyslel na poľadovicu, myslel na domov. Pred piatimi rokmi, po dlhom neplodnom manželstve, mu žena porodila dcérku Zorku. Zakaždým, keď prišiel zo služby domov, Zorka, s rukami za chrbtom, ako sa to naučila od neho, chodila hore-dolu za ním ako psíček a zvončekovým hláskom mu ustavične niečo rozprávala, oslovujúc ho „ocko“. Teraz si ju nevdojak predstavil, staršiu o nejakých desať rokov, v tejto debne. Zaťal päste.

– Také zviera, – zamrmlal – na rínku by mu mali hnáty dolámať, jeden po druhom. Upáliť by ho mali! – Toto mu pripomenulo, že sa mu chce fajčiť. Zapálil si cigaretu. – Pravda, najprv ho musíme mať. Ako že zajtra vyjde hviezda betlehemská, my ho dostaneme. Pánboh z nejakých dôvodov (uznám mu ich) si niekedy nepraje, aby voľáka tá lotrovina vyšla najavo. Ale v tomto prípade nám iste pôjde po ruke. Ináč by som ho dal zavrieť!

Ale Březina vedel dávno zo služby, že biblické povedačky o vtákoch nebeských neplatia pre políciu. – To by bolo niečo pre Klubíčka, – zahundral a zavolal obidvoch policajtov.

– Boli ste to už povedať Klubíčkovi?

Policajti na seba rozpačito pozreli.

– Mudrci akísi, veď býva o kúštik vyššie, v Tichej uličke.

Policajti náhlivo odišli. Poslal za nimi vyčítavý pohľad, že nechali čakať malú mŕtvu na to, na čo mala spravodlivý nárok.

Jeho ľudia ho pozorovali zobďaleč. Prestupovali, mrzli, kĺzali sa a hnevali, že hlavný činiteľ, súdna komisia, tak dlho nejde. Veď akože! Ale pokiaľ sa jej neuráči prísť a nevykoná svoje (a to potrvá aj dobrú hodinu), nemôžu sa ani oni pustiť do práce. Dokopy to bude dve až päť hodín. A iba potom sa dostanú do postele. Hrom do toho chlapa, hrom do takej služby. Vtom sa jeden z nich zadíval do ústia strmej Švédskej ulice.

Akýsi menší človek, pridržiavajúc sa kamenného múrika na plote, namáhavo postupoval k nim krôčik za krôčikom. Vždy krok a potom úzkostlivo zaváhal ako niekto, komu sa nechce do studenej vody. Raz pri takomto kroku nahlas zahrešil a tým pripútal komisárovu pozornosť. Březina zvolal:

– Ak sa nemýlim, tamto ide Klubíčko.

Vtom policajt, ktorého Březina pred chvíľou poslal za Klubíčkom do neďalekej Tichej uličky, zbehol po ľadovici pretekárskym tempom k Březinovi, zachytil sa o neho a zadychčane vykríkol.

– Pán Klubíčko nie je doma.

– Ako môže byť doma, keď je tamto, ty mudrc… – zašomral Březina a išiel Klubíčkovi naproti. Ten sa práve dotackal k telefónnemu automatu. Bol celkom spotený a zničený. Vedel toho veľa, len s poľadovicou si nevedel rady. Sotva vyšiel z policajného riaditeľstva, spadol. Zavolal si taxík, ale nad kláštorom svätého Gabriela vodič prehlásil, že by nešiel hore ani so samotným perzským šachom. Keď hádam najmenej desaťkrát spadol, podarilo sa mu konečne vyterigať až sem a nazdal sa, že má najhoršie za sebou a konečne pôjde spať. Namiesto toho spozoroval hŕstku akýchsi mu známych ľudí a horiaci koniec Březinovej cigarety.

– Človeče, kde sa tu berieš? – osopil sa naňho. – Ako si sa sem dostal? A ako sa dostaneš dolu?

Březina ani neodpovedal. Schytil brániaceho sa Klubíčka popod pazuchu, doviedol ho k debne a nadvihol trochu vrchnák. Klubíčko odskočil, akoby ho had uštipol. Z úst sa mu nevydralo nijaké citoslovce, jeho prvá myšlienka bola charakteristická:

– Ten odroň, – precedil pomedzi zovreté pery.

Březina naňho prísno pozrel:

– Tak ho lap. Dávam ti na to svoje požehnanie.

Klubíčko znova pristúpil k debne.

– Viete už, kto je to?

Šindelář ukázal na veľkú bachratú vilu:

– Je to slúžka stamodtiaľ.

Klubíčko vyvalil naňho oči:

– Od doktora Ďablica?

Březina prisvedčil.

– Dievčatko od Ďablica! Ale tú som predsa poznal, – vravel si Klubíčko skôr pre seba.

A videl vrtké dievča – takú peknú jašteričku – na všetkých sa usmievajúcu a do špiku kosti šťastnú, tú milo pojašenú dievčičku, kvôli ktorej šoféri zastavovali autobusy v najprudšej rýchlosti, tú žabku, ktorá ho raz v nedeľu večer, keď sa vracal ustatý domov, zastavila a spýtala sa hot koľko je hodín, práve tak, ako to robievajú deti, keď už bezpečne vedia, že prídu neskoro domov a dostanú výprask. Také dieťa – a jednako bola urastená ani Venuša a mala už toľko nešťastnej moci, aby z niekoho urobila zviera. Klubíčko sa pridal k tým, ktorí prisahali páchateľovi pomstu.

„Ten by si zaslúžil, ten by si zaslúžil,“ myslel si. A hneď dodal: – Ten dostane, ten dostane!

Potom sa obrátil k Březinovi:

– Vie už o tom doktor Ďablic?

– Povedal to niekto jej zamestnávateľovi? – zvolal Březina na svojich ľudí.

– Prosím, ja som mu to bol oznámiť, – povedal Koníček smutne. – Pán doktor hneď príde.

V

tom niečo zaškrípalo, brána pred veľkou vilou sa roztvorila a mužský v kožuchu s golierom vyhrnutým až po obočie pomaly kráčal ku skupine, presne a pravidelne, akoby ani nebolo najhoršej poľadovice, aká kedy bola v meste. Išiel priamo, hlboko sa poklonil, keď prechádzal popri oboch úradníkoch, a pristúpil k debne.

– Môžem pozrieť? – spýtal sa dojato.

Březina mlčky podišiel a zdvihol vrchnák. Doktor Ďablic sa trochu natiahol, chvíľočku stál úplne nehybne, sklopil oči a potom zložil klobúk. Březina pomaly spúšťal vrchnák.

– Poznali ste ju?

Ďablic stál ešte chvíľku pohrúžený do myšlienok. Pomaly prikývol.

– Áno, to je naša Anežka, – povedal celkom ticho. Kratučkú chvíľu trvalo mlčanie, pre čosi nápadné a zdrvujúce. Potom dodal Ďablic ešte tichšie:

– Ach, ach, – a tieto dve slová akoby všetkým priniesli uľahčenie.

– Môžete si to voľajako vysvetliť? – spýtal sa Březina.

Ďablic pokrútil hlavou.

– Vonkoncom nie!

– Chcel som povedať, – zamrmlal Březina, – či ste vedeli v živote toho úbohého dievčaťa o niečom, čo by mohlo nasvedčovať na takýto koniec? Či sa napríklad niekto z vášho okolia na ňu nezastrájal?

Ďablic ho počúval pozorne a bez hnutia.

– O nikom takom neviem, – odvetil po dlhom premýšľaní. – Musím sa priznať, že vôbec málo viem o tom dievčati. Okrem iného, – dodal veľmi rozpačité, – neviem vlastne ani jej priezvisko. Anežka! To je všetko, čo o nej viem. Naša Anežka… Bola u nás myslím asi od mája. Počul som ju spievať, hovorievala mi „ky bozkávam“ a niekedy prišla do jedálne, keď sme so ženou obedovali. – Odmlčal sa a dodal: – Bolo to príjemné dievča… Iste mala milého. Neviem si predstaviť, že by nemala. Moja žena hovorievala, že sa tu za ňou všetci chlapci bláznili. Ale ani netuším, kto jej mohol ublížiť.

– Malo by to nejaký zmysel, keby som sa vás spýtal, kedy odišla Anežka dnes z domu? – spýtal sa Klubíčko.

– To naozaj neviem, – povedal Ďablic v rozpakoch a akoby sa ťažko rozpamätával. – No počkajte, asi o šiestej, keď som ešte ordinoval, prišla Anežka, a keďže moja žena nebola doma, pýtala si odo mňa dovolenie, či smie odísť pred večerou. Povedal som, že áno, a nič som sa jej nespytoval. No i tak viem – aspoň sa domnievam – kam išla.

Pozrel na Klubíčka, ktorý napäto počúval.

– Povedala sama od seba, že ju niekto pozval, aby s ním počúvala v rozhlase Spejbla. – Znova sa odmlčal a zrejme bol vo veľkých rozpakoch.

– Prirodzene, že som na toho človeka veľmi zvedavý, – povedal Klubíčko. – Pravda, ak vám Anežka prezradila jeho meno.

Doktor Ďablic sklonil hlavu.

– Áno, – povedal o chvíľku neisto, – menovala toho človeka.

Klubíčko sa netrpezlivo mykol:

– Azda nám ho neodtajíte!

– Nie… totiž… – ozval sa Ďablic. Všetko nasvedčovalo, že jeho rozpaky neustále vzrastajú. – Bol by som však naozaj nerád, keby sa z toho vyvodzovali nenáležité závery.

– Myslím, že je vašou povinnosťou, povedať to v každom prípade, – nástojil Klubíčko. – Alebo si Anežka nepriala, aby ste prezradili, ku komu ide?

Doktor Ďablic pokrútil hlavou:

– Nie, Anežka mi to povedala bez akejkoľvek výhrady. Prečo aj nie? Myslím, že mi to povedala práve preto, aby som sa nenazdával, že chodí k mužom.

– Nebol to muž?

– Pravdaže to bol muž, – povedal Ďablic váhavo. – Ale ho nemožno podozrievať…

– Z čoho?

Ďablic bezradne rozhodil ruky.

– Vyvinula sa taká divná situácia… Som presvedčený, že tohto človeka nemožno ani v najmenšom podozrievať… Páni, bolo by to trápne a smiešne.

– Kto to teda bol? – spýtal sa Klubíčko úsečne.

Ďablic sa najprv obzrel a potom vyhŕkol, krčiac plecami: – Bol to pán Koníček.

Nejaký muž, ktorý stál o dva kroky obďaleč a triasol sa – či už chladom alebo od rozčúlenia – vystúpil nenazdajky vpred:

– To nie je možné! – povedal rozochvene.

Ďablic sa k nemu ihneď obrátil:

– Nehnevajte sa preto, – povedal ľútostivo, – možno ste videli, do akých rozpakov ma to privádza. Div som si pritom neprehryzol jazyk. Páni však dali otázku priam autoritatívnym spôsobom. Konečne – páni sú od polície. Musel som vypovedať pravdu.

Pokrčil plecami a zvyšujúc trochu hlas, dodal:

– Anežka mi naozaj povedala, že ju váš brat pozval, aby si vypočula dnes večer z rádia tie bábky. – Znova sa odmlčal: – Musím sa priznať, že som s ňou trochu žartoval. Anežka, povedal som jej, dajte si na pána Koníčka pozor. Aj vdovci sú chlapi. Anežka sa rozosmiala a odvetila, že nie pre tohto ona rástla.

Keď však videl, aký zničený je jeho domovník, zmĺkol a po chvíli doložil so súcitným prízvukom:

– Pre mňa samotného je to mrzké, ale povedal som si, že to môžem prezradiť tým skôr, lebo som si istý, že tento strašný čin nemôže mať nič spoločného s Anežkinou návštevou u vášho brata.

– Ani veru nemá! – zvolal Koníček, ktorý sa ešte vždy triasol ani osika. – Keby tí páni poznali môjho brata a jeho náturu! Veď Lojzík by neublížil ani kuraťu. Tým menej dievčaťu, ktoré mal tak rád.

– A či to tvrdí niekto? – zvolal Klubíčko, ktorému ho bolo ľúto. Spýtavo pozrel na Ďablica. – Naostatok možno sa Anežka vrátila od vášho brata domov.

– To neviem, – odvetil doktor krčiac plecami. – Ja môžem povedať len toľko, že odvtedy som ju nevidel. Krátko potom som prestal ordinovať, a pretože moja žena mala niečo vybavovať v meste, išiel som do reštaurácie v kaviarni Arco, aby som nebol doma sám. Viem, že v tej chvíli nebol nikto v celom byte.

– A keď ste sa vrátili? Kedy to vlastne bolo?

– Otvoril som pánu doktorovi o tri štvrte na jedenásť, – odpovedal pán Koníček. – Prišiel autom, dal bo do garáže, ale musel zacengať, lebo si zabudol kľúč od domu.

– A potom? – spýtal sa Klubíčko Ďablica.

– Išiel som hneď spať. Napokon, aj tak nevolám nikdy dievča po ôsmej večer.

– A vaša žena? Nehovorila s ňou?

– To neviem. Keď som prišiel domov, už spala. Teraz ešte spí. Ak chcete, pôjdem a zobudím ju.

Klubíčko kývol rukou.

– Na to máme ešte kedy. A čo vy? – obrátil sa ku Koníčkovi. – Neviete nič o tom, či sa vrátila z toho nešťastného vysielania?

– Po desiatej sa nevrátila, – odpovedal Koníček žalostne. – To môžem odprisahať, lebo som v tom čase prišiel z hostinca. A či sa vrátila skôr, to neviem.

– Možno by o tom niečo vedela vaša žena?

– Asi sotva, – odpovedal Koníček. – je nahluchlá a chodí zavčasu spať. U nás to nie je ako domovnícka služba v činžiaku. Každý má svoj kľúč a nás volajú, len keď si ho zabudnú.

– Aj Anežka mala kľúč?

– Nie, ale brávala si ho, keď mala voľno.

– Aj dnes si ho vzala?

Domovník prikývol.

– A hovorila, že ide k vášmu bratovi?

– Áno, vravela, že ide k nemu aj s kamarátkou.

Klubíčko sa obrátil k Ďablicovi:

– Aj vám tak hovorila?

– Áno, myslím, – povedal doktor, rozpamätávajúc sa. – Áno, teraz si spomínam. Nadviazala na môj žart o vdovcovi, a keď povedala, že pre takého starého človeka ona nerástla, doložila, že aj tak ide k nemu s kamarátkou.

– Bolo to dievča odniekiaľ zo susedstva? – spýtal sa Klubíčko.

– Nebolo, – odpovedal Koníček. – Slúžilo voľakde v meste. Volala sa Jiřina a pamätám sa, ako Anežka o nej raz hovorila, že slúžila u Milosrdných bratov.

Klubíčko chvíľku mlčal. Doktor Ďablic zakašlal a pristúpil k nemu:

– Potrebujete ma tu ešte?

Klubíčko naňho pozrel:

– Nie nevyhnutne. Ale bolo by lepšie, keby ste boli poruke.

– Vy ste ma nerozumeli. Za nič na svete by som Anežku neopustil. Musím však predsa zájsť k žene, zobudiť ju a pripraviť na to. Mala to dievča rada a chcel by som, aby sa o tom nešťastí dozvedela čím najšetrnejšie. Potom sa zase vrátim.

Klubíčko kývol hlavou:

– Prosím. Ale nemáte pri sebe zápalky?

Ďablic čiahol do vrecka a zdvorilo mu podal zápalky.

Aj Klubíčko si čiahol do vrecka a zabohoval:

– Tabak som nechal čert vie kde, – zašomral.

– Smiem vás ponúknuť? – spýtal sa Ďablic a podával mu papierovú škatuľku.

– Ste veľmi láskavý, – odpovedal Klubíčko vzal si cigaretu, zapálil si, niekoľko ráz potiahol a potom ju nechal pomaly zhasnúť. – Ešte chvíľočku, – pristavil Ďablica, – keď ste odchádzali do reštaurácie, odviezli ste sa na svojom aute?

Ďablic prisvedčil.

– Pri návrate tak isto?

– Prirodzene, – odpovedal Ďablic. – Išiel som zo Švédskej ulice rovno ku garáži, otvoril som ju, obrátil som voz a vošiel som dnu. Potom som garáž zamkol, a keď som zistil, že som zabudol od domu kľúč, prebudil som pána Koníčka.

– Tak, tak, – mrmlal Klubíčko, – keď má človek auto, tak sa veľa nenaprechádza. Hoci tuná to priam vábi k prechádzkam. Ja sa tu rád prechádzam. Viete náhodou, že bývam takmer za rohom?

Ďablic pokrútil hlavou:

– V týchto končinách skoro nič nepoznám. Len čo vidím oknom z ordinácie. Keď skončím prácu, idem do mesta. Už od študentských rokov sa rád prechádzam po Masarykovom nábreží.

– To je, pravda, ešte lepšia promenáda, – súhlasil Klubíčko. – No už som vás pridlho zabavil. Do videnia.

Ďablic sa vracal do vily pomaly a opatrne. Klubíčko sa za ním díval.

– Iste je krásne mať auto, – hundral si popod nos. Potom sa otočil nabok. A tu stál Březina s tvárou prezrádzajúcou nespokojnosť.

– Nie je tak? – obrátil sa k nemu Klubíčko s rečníckou otázkou.

– Mňa by väčšmi zaujímalo, či si z toho múdrejší, – odpovedal Březina.

– Človek by musel byť najprv múdry, aby mohol byť múdrejší, – odvetil Klubíčko. – Ale ja nie som ani trošku múdry. Keby som bol, bol by som si našiel pokojnejšie remeslo ako toto policajtské.

– Ja myslím, – vravel Březina pomaly, – že je to dosť jasné. Na tvojom mieste by som si zašiel k tomu obstarožnému gavalierovi.

– Veď ja k nemu aj pôjdem, len čo budem môcť. Ale povedz mi, ako sa ta dostanem! To je do zbláznenia, Březina, všetky naše moderné vynálezy si môžeme dať zasoliť v takej hlúpej poľadovici. Niekoľko fúrikov obyčajného riečneho piesku by bolo teraz viac hodno ako aeroplán. A my sa k piesku nemôžeme dostať, pretože na ňom leží to jahniatko. Aby som nezabudol. Březina, ničoho sa nedotýkajte. Keď rozlúštite, ako sa dostanete dolu, naložte celú debnu. – Pristúpil k debne, poprezeral ju, zohol sa k zemi, zdvihol niečo, čo vyzeralo ako kúsok papiera, a dal si to do vrecka. – A všetci, ktorí sa dotkli debny, nech nám dajú odtlačky prstov.

– To sa rozumie, – odpovedal Březina, – ale je to na porazenie, že nemožno zísť do mesta. Mňa by práve teraz najväčšmi zaujímala návšteva u toho človeka.

– Aj mňa, – odvetil Klubíčko mrzuté, – no nedá sa nič robiť.

– Viete čo, – ozval sa za nimi hlas, – hádam by vám pomohli riadne baganče?

Obrátil sa. Človek, ktorý to navrhol, bol Ďablic.

– Už ste to povedali žene? – spýtal sa Březina.

Ďablic pokrútil hlavou.

– Nemohol som sa na to odhodlať. Bude to ťažké, páni, moja žena je trochu nervózna.

Odmlčal sa na chvíľu. – Rozhodol som sa, že jej to poviem radšej až ráno, keď bude vyspatá. Ak ju, pravda, nebude treba vypočúvať?

– Vari to môže počkať do rána, – odpovedal Klubíčko. – Ako ste to mysleli s tými bagančami?

– Mám jedny s podošvami ako zo šagrénovej kože. Aj dieťa by v nich udržalo rovnováhu. Požičal by som vám ich.

– To je zbytočné, ja budem aj tak padať, – povedal Klubíčko užialene. – Ale skúsiť by som to naozaj mohol. – Ďablic odišiel a o chvíľu sa vrátil s bagančami. Keď si ich Klubíčko obul, zistil na svoje prekvapenie i potešenie, že v nich môže celkom dobre vykračovať.

– Tak, servus, páni – povedal spokojne. – V tomto sa, myslím, môžem už odvážiť na tú výpravu. Kdeže je brat toho rádiofanúška?

Domovník Koníček skrúšene predstúpil.

– Kde býva váš brat?

– Platnéřska 17. Je to hneď na prízemí, oblok vedie do dvora.

– No ja tam, dúfam, nebudem liezť oblokom, – povedal Klubíčko.

Koníček zdesene vykríkol:

– Vari idete k môjmu bratovi?

Klubíčko sa usmial:

– Prečo tak vypliešťate oči, pán Koníček? Tu sa nedá nič robiť. Stopa vedie k vášmu bratovi, a ja ho musím vypočuť. Veď to ešte nič neznamená!

Potom sa obrátil, akoby sa nechcel dívať do domovníkových vyľakaných očí, a odišiel tak rýchlo, ako mu to jeho obuv dovoľovala. Koníček sa za ním smutne díval.

– A ja som mu vždy vravieval, aby nerobil zo seba starého blázna, – povedal ľútostivo. – Neprestajne som tušil, že sa to zle skončí. Päťdesiat a sedemnásť! To nijako k sebe nepristane.

– Váš brat sa zaiste ospravedlní, – povedal Ďablic sucho. – Veď je to taký slušný človek.

Avšak Březina, ktorého sa už zmocnila určitá myšlienka, mrdol plecom.

– Najväčšou chybou, ktorej sa ľudia dopúšťajú vari už dvetisíc rokov, je generalizovanie. Čo platí na jedných, nemusí platiť na druhých. – A pozabudnúc, že sa sám dopúšťa generalizovania, dodal zadumane: – Ach jáj, koľkým slušným ľuďom už láska pomútila rozum!

A

ž ku Kinského záhrade došiel Klubíčko šťastne. Spadol iba štyri razy.

– Tieto baganče, – zahundral, – aký je to skvelý vynález! Musím si ich hneď zaobstarať. – No i tak sa potešil, keď zbadal potulný taxík, ktorý sa opatrne približoval z opačnej strany. Zastavil ho a vliezol doň. – Platnéřska ulica!

Pri moste sa taxík dostal do povážlivej blízkosti chodníka. Potom sa však rozbehol pevne a o päť minút sa zastavil pred domom číslo 17, naproti bočnému priečeliu Klementína. Starý, zadymený, pri dennom svetle pravdepodobne hnedý dom s papiernictvom a ďalším malým skliepkom. Nad skliepkom visela tabuľa:

ALOJZ KONÍČEK

pánsky krajčír – tailor for gentleman

– Ach, – zamrmlal Klubíčko, – hľaďme, teda krajčír. Krajčírstvo je remeslo, pri ktorom by si človek mohol veru dobre rozvážiť, čo a ako. – Potom zacengal. Po hodnej chvíli sa objavila vo dverách spoly oblečená domovníčka. Keď zbadala cudzieho, zaškúlila a zavrčala:

– Čo chcete?

Klubíčko sa jej spýtal, či je doma ten „Tailor for gentleman“.

– Ste veľmi láskavý, – odsekla domovníčka najedovane, – nechcete vari vedieť teraz o polnoci, kedy oslavuje aj narodeniny?

V takých prípadoch, keď zlyhá moc slov, najlepšie je zakročiť činom. Klubíčko čiahol do vrecka a ukázal legitimáciu. Domovníčka hneď prestala šomrať a pustila Klubíčka dnu, pričom ukázala na dvere v pozadí. Zvedavo vyčkávala, čo bude. Klubíčko zazvonil. Keď márne zvonil dajaké tri minúty, poznamenal:

– Ten asi nebude doma.

Domovníčka mykla plecom:

– Alebo sa tam cukruje s tou slečinkou a nedá sa vyrušovať.

– Slečinkou? Ale dajte pokoj. Veď je to už starší človek.

– Pred osprostením vek nechráni, – pripomenula domovníčka. – Či ju tam ešte má, to neviem. Ale večer som ju tam počula. To dievča si nedáva akurát zámku na ústa. Tuším má namiesto úst rapkáč! – Ale vtom otvorila takmer dokorán svoje vlastné ústa. Z bytu, dosiaľ tichého, ozvali sa nejaké zvuky. Smiech? Plač? Reč? Nedalo sa rozoznať. Klubíčko a domovníčka pozreli jeden na druhého.

– Veď som si myslela, že ju tam ešte má. – povedala domovníčka a mimovoľne stíšila hlas.

Do ticha, ktoré sa rozhostilo, sa opäť ozvali zvuky, teraz však bolo zreteľne rozoznať, že je to ľudský hlas, bez najmenších pochybností hlas ženský.

– A možno je ešte uňho, kým sa ja tu kvôli nej trápim s tými hroznými topánkami, – zahučal Klubíčko. – Ja som asi zblaznel. Ako by mohla byť tam, keď som ju zanechal na Hřebenkách! A ešte v akom stave! – Potom už celkom odhodlane pritisol ucho na kľúčovú dierku a počúval. Akýsi neobyčajne jemný a zvláštny, takmer hrôzu naháňajúci dramatický ženský hlas tam niečo šepkal. Čo, to nemohol rozoznať. Zdalo sa mu, že hlas šepká do vankúšov a tie ho tlmia. Celkom zreteľne však bolo počuť práve teraz, ako tá žena vzlyká. Hlas povedal vždy slovo alebo dve, potom prestávka, zavzlykala, nová prestávka, a zase zaznelo niečo, čomu nebolo vôbec rozumieť, čo však asi bolo srdcervúce.

– Trápi ju, – šepkala domovníčka pritískajúc ucho na dvere. – Tá dievčina plače! Kto by to len o ňom povedal… vyzeral taký usadlý!

Vtom sa obidvaja, ako počúvali za dverami, zachveli: drsný mužský hlas zahriakol panovite a surovo vzlykajúci ženin nárek, padol naň ako popol na oheň a zahasil ho. Klubíčko celkom zabudol, čo ho sem priviedlo, a počúval s opravdivým umeleckým pôžitkom. To bolo duo! Žena a muž! Čo by aj na kraj sveta išiel hľadať umelecký symbol pre pomer dvoch pohlaví, pre ich špecifickú váhu, atmosféru, pre ich odlišnosť, nenašiel by nič vhodnejšieho! Najženskejšia žena a najmužskejší muž! A teraz sa zase ozvala ona. Aké bohaté hrdlo musela mať! Koľko zvukov sa z neho hrnulo naraz! Aká pestrá a zaujímavá stupnica pre rozochvenie a strach!

Domovníčka, ktorá nemala pre to toľko umeleckého pochopenia, zašepkala Klubíčkovi do ucha: – Teraz plače! Trochu neskoro! Načo k tomu starigáňovi liezla? Panebože, tie dnešné dievčence!

Klubíčko precitol. Naozaj sa mu zdalo, akoby bol práve prežíval sen, alebo bol na skok v divadle. A náhle mu prebehlo mysľou – ak tam s tým zostarnutým Donom Juanom nie je ona, chuderka Anežka, tak kto to vlastne je?

– Pani Neviemakosavoláte, neprišli k tomu pánu Koníčkovi dve?

Domovníčka prisvedčila:

– Máte recht, prišli. Obe žaby, iba čo odrastené. Poslal si moju dcéru po fľaštičku punču, aby ich mal čím pohostiť. Dcéra videla, že tam sedeli dve, jedna na stoličke, druhá na kufri. Ibaže tá druhá tam neostala dlho. Prišla akási panička a pýtala sa, či neviem o nejakom pánu Koníčkovi. Povedala som, že viem, a ukázala som jej, kde býva. A tá pani si jedno dievča hneď a zaraz odviedla.

Klubíčko pozorne načúval. Anežka sem mala prísť s Jiřinou. Ak je vnútri Jiřina, potom si tá pani odviedla Anežku. Ale potom by to bolo všetko naopak, a Anežku by nebol zavraždil Koníček, ako dosiaľ všetko nasvedčovalo, ale neznáma pani. Prečo by však tá pani bola chúďa dievča zaškrtila? Že by zo sadizmu? Ako by mohla vedieť, že je Anežka u Koníčka? Od koho mohla vedieť, že existuje nejaký Koníček? A keby si už on dal Anežku vyfúknuť, prečo by do polnoci držal u seba dievča, ktoré mu podľa všetkého bolo ľahostajné? A prečo by ju trápil tak, ako to práve Klubíčko počul?

Vtom sa z bytu ozvali dva krátke, ale prenikavé výkriky z preľaknutého ženského hrdla.

– To prasa, – rozhorčovala sa domovníčka, – až by jej naozaj mohol dať pokoj. Veď je už polnoc.

Rozriešenie, náhle a celkom prekvapujúce, prišlo vzápätí. Domovníčka v rozhorčení celkom mimovoľne stisla kľučku a dvere sa otvorili – veď ani neboli zamknuté. Izba bola osvetlená a okrem fikajúceho rádia nebolo v nej života. Klubíčko vstúpil za domovníčkou, zavrel dvere a díval sa prekvapene na rádiový prístroj. Bol to nákladný, krásny aparát s neobyčajne čistým zvukom. Vysielanie sa práve končilo poslednými vzlykmi zázračnej herečky, ktorej meno sa Klubíčko nikdy nedozvedel. Iba nejaký hlas voľačo hovoril v celkom neznámej reči. Klubíčko vyrozumel len toľko, že sa vysielalo prvé dejstvo hry Mauricea Maeterlincka „Mona Vana“. Asi po flámsky.

Práve sa chcel zasmiať, ako sa dal prekabátiť, keď mu vtom pohľad padol na stolík pri dverách. Na prostriedku ležala ženská kabelka z lacnej čiernej kože, veľmi ošúchaná. Nikel na uzávere bol skoro celkom zotretý a odhaľoval farbu plechu. Týmto sa začínala séria jeho objavov.

Pri stole stál vešiak. Visel na ňom starý pánsky klobúk šedivej farby, upískaný a neforemný, ženská baretka, celkom nová, hnedá, v prostriedku so sponkou, ktorá predstavovala ozdobné A. Vpravo pri stene stôl. Na prostriedku liehový varič a na ňom nádoba s vodou. Poloprázdna fľaštička punču. Tri poháre, z nich dva nedopité. Potom skupina objavov hrozivejšieho rázu. Dve stoličky ležali prekotené na zemi. Vľavo bola posteľ, nad ňou v pravom a ľavom rohu na drevených podstavcoch sadrové plastiky Majstra Jána Husa a Jána Žižku. Uprostred symetricky umiestená farebná reprodukcia obrazu „Amos Komenský sa lúči s vlasťou“. Nočný stolík pri posteli so zapojeným rádiovým prijímačom. Nad ním diplom z výstavy v Mladej Boleslavi z roku 1912, ktorým sa priznáva krajčírskemu majstrovi Alojzovi Koníčkovi pochvalné uznanie za vystavované hasičské uniformy.

To všetko vyzeralo mierumilovne. Posteľ však bola v divom, strašlivom neporiadku. Dve deky, vatovaná a ľahšia z ťavej srsti, ležali skrútené, akoby sa dvaja ľudia o ne ruvali. Podhlavnička, podlávená a pošpinená, váľala sa na zemi, druhá dokrčená v pravom rohu. Keď ju Klubíčko zdvihol, našiel pod ňou sponku do vlasov. Chcel ísť o krok ďalej, keď domovníčka vykríkla:

Dávajte pozor, človeče!

Klubíčko si pozrel pod nohy. Pred posteľou ležala predložka z celkom zodratej kože. Na prostriedku bol nejaký predmet. Keď sa k nemo zohol, zbadal malý smaltovaný medailónik so Sixtínskou madonou. Medailónik bol rozšliapnutý. Práve tak, ako bolo rozšliapnuté tu dievča tam v debne.

– Ach, takéto niečo, – zašomral Klubíčko.

Domovníčka, ktorá len čakala, kým sa on zmôže na nejaký zvuk, spustila teraz naplno:

– Nuž ja tomu ani zamak nerozumiem. Čo to všetko znamená? Prečo odišiel a nezamkol? Prečo nezastavil rádio? Prečo nedopili punč? A to svinstvo tuná! Vyzerá to, akoby sa s tou dievčinou bol pobil. Či vy tomu rozumiete?

Klubíčko neodpovedal. Starostlivo zdvihol medailónik a pomaly ho kládol na stôl. V duchu ho videl na tenkom hrdielku tej malej. Aké to bolo všetko ohavné a smutné… Zdvihol hlavu.

– Ani netušíte, kedy odišiel?

Pokrútila hlavou.

– Ja som ho nepočula. Musel ísť alebo na prstoch, alebo vtedy, keď som spala. Asi o siedmej prišla sem tá pani a potom som na chvíľku odbehla k sestre. Vrátila som sa, zatvorila som dom a šla som spať. Čiže mohli odísť aj medzi siedmou a deviatou a ja som o tom nemusela vedieť.

Klubíčko rozmýšľal. Okrem baretky, jednej vlasovej sponky a medailónika tu nebolo nič z toho, čo mala Anežka na sebe, keď sem prišla. Ale do debny ju vrah položil celkom nahú. Ako a kde ju vyzliekol? Ako ju ta dopravil?

– Počúvajte, – spýtal sa domovníčky, – nemá pán Koníček auto?

Ako sa však prekvapil, keď domovníčka prikývla.

– Akože, taký krajčír a má svoje auto?

– Ale on nešije, – odpovedala domovníčka. – Už s tým dávno skončil. Má taxík.

– Ach, – zvolal Klubíčko, – tá firma na dome je teda zo starých čias?

Domovníčka prisvedčila.

– Od tých čias, čo sa tak rozšírila konfekcia, krajčírske remeslo nič nevynáša.

– Čo už dnes vynáša, milá pani! Ak však mal svoj voz, musel mať aj garáž.

– Urobil si ju z kôlne na dvore. Tam je to auto.

„Len či je tam ešte!“ pomyslel si Klubíčko pochybovačne. Obrátil sa k domovníčke.

– Rád by som to auto videl!

Domovníčka ho už chvíľu pozorovala s utajovanou hrôzou. A potom – prečo prišiel akurát teraz, keď sa tuná niečo stalo?

– Prosím, – šepká pokorne, – poďte za mnou, ukážem vám ho.

Viedla ho cez chodbu na dvor a ukázala na kôlňu:

– Tuná ho má.

Na kôlni boli dvere, zle priliehajúce dvere. Klubíčko posvietil cez škáru v dreve elektrickou baterkou. V pozadí naozaj stálo auto. Práve keď sa zamyslel nad novou záhadou, ozvala sa domovníčka znova:

– Pán Koníček má ešte jedno auto. Priviezol si ho pred niekoľkými dňami a rozprával mi, že mu ho lacno ponúkli na predaj. Nechával ho zatiaľ na dvore. Bola to iba taká na posmech stará kraksňa.

Klubíčko sa rezko obrátil a popresvecoval dvor krížom-krážom. Ale dvor bol prázdny.

– Viete iste, že ešte dnes večer stálo tuná to auto?

Domovníčka chvíľku premýšľala.

– Mohla by som to odprisahať. Asi o pol šiestej si pán Koníček otváral bránu a vyšiel s ním na ulicu.

– A kedy sa vrátil? – spýtal sa dychtivo.

Domovníčka pokrčila plecami:

– To neviem. – Bolo vidieť, že sa usilovne snaží rozpamätať.

– Neviem to celkom iste, – povedala potom, – no tak sa mi vidí, že auto stálo na dvore, keď som tu bola asi okolo siedmej.

Potiaľto všetko súhlasilo a ohavné podozrenie proti starému seladónovi Koníčkovi vyrastalo z desatorakých, ba možno storakých prvkov. Pozval si to dievča do bytu, keď odišla Jiřina, bol s Anežkou sám, zaútočil na ňu, zápasil s ňou, odišiel neskoro večer v starom voze a nevrátil sa; odišiel tak naponáhle, že zabudol zhasnúť svetlo, dokonca aj na rádio zabudol. A druhý koniec tej histórie bola mŕtva, zaškrtená Anežka v debne na piesok. Anežkin zamestnávateľ nepriamo potvrdil, že Anežka bola v byte, a priamo to potvrdila domovníčka. Že to bola Anežka, o tom svedčila baretka s jej monogramom. Klubíčko nepochyboval ani o tom, že keď ukáže rozšliapnutý medailónik domácim, že ho iste poznajú a že to znova potvrdí Anežkinu totožnosť. Keď sa však obrátil – chcel sa vrátiť do bytu a presvedčiť sa o tom – spozoroval pod oblokmi Koníčkovho obydlia čosi prekvapujúceho.

Ležala tam hŕbka skla. Pristúpil bližšie. Koníček býval na prízemí a oblok viedol do dvora. Bol to nízky oblok a človek sa mohol na okenicu ľahko vyšvihnúť. Okno bolo dokorán otvorené znútra a z vonkajšej strany vytlačené. A roleta bola spustená! Posvietil si na hŕbku skla a hneď zbadal, že sa tam niečo blyští. Zdvihol to. Bola to sponka do vlasov, celkom taká, akú našiel pod vankúšom na Koníčkovej posteli.

Tento nález znamenal, že dej, ktorý sa odohral vnútri, sa vyvíjal trochu inakšie, ako si to dosiaľ predstavoval. Zápas vnútri sa podľa toho skončil pre dievča úspešne. Anežke sa podarilo ujsť z postele, na ktorú ju ten vyvrheľ zhodil. Pritom tam stratila jednu sponku a medailónik. Skočila k obloku a otvorila ho. Nestihla však už otvoriť vonkajšie okno. Podistým zbadala, ako sa ten, koho zasotila na posteľ, zase zbiera a z hrôzy pred novým útokom – keďže nemala už kedy otvoriť aj vonkajšie okno – rozbila sklo a vyskočila von. Pritom stratila druhú sponku. Čo však bolo potom? To bola záhada. Nebyť poľadovice, ktorá prišla oveľa neskoršie, ako sa toto stalo, dali by sa možno nájsť stopy. Teraz by bolo však úplne zbytočné hľadať stopy – poľadovica ich zahladila. Podarilo sa Anežke ujsť do chodby a chytil ju tam Koníček, ktorý ju šikovne predbehol dvermi? To bolo dosť pravdepodobné. Keď videl, že ho dievča predišlo. Koníček asi nechal okno oknom a utekal ku dverám, roztvoril ich, chytil Anežku za hrdlo a vtiahol ju dovnútra, jej pokus o útek asi vystupňoval onen stav, ktorý ho priviedol k najhoršej časti jeho strašného činu. Asi sa Anežka, keď zbadala, že sa jej útek nepodaril, prestala brániť. A možno ju Koníček zaškrtil hneď, ako ju vtiahol do bytu. Ktovie, kedy spustil roletu!

Klubíčka striaslo a povedal:

Predsa bolo pritom niečo počuť. Dievča iste volalo o pomoc, možno kričalo. Predstavte si len seba na jej mieste. Rozbiť oblok sa tiež nedá bez hluku. Na nešťastie ani vy ste neboli doma. Ale vari sú tu ešte iní nájomníci?

– Nikto mi nič nehlásil, – povedala domovníčka. – Nie je to však tak, ako si predstavujete. Tamto pri stene v susednom dome je veľká opravovňa motorov. Tie pľuhavstvá najväčšmi hučia najradšej večer, a keď spustia, nepočuť, ani keby na dvore niekto niekoho podrezával.

Nuž tak – všetko sa proti tej malej sprisahalo. Ten naničhodník ju mohol vtiahnuť dnu, zahrdúsiť spustiť roletu, zavrieť okno, naložiť do auta a odísť s ňou. V tejto fáze bol asi šialený, inak si nemožno predstaviť, načo ju vozil pred jej dom. Vltava, ktorá tečie neďaleko, by sa mu oveľa lepšie hodila. Ale či už bol šialený alebo nie – bol to vrah a bolo Klubíčkovou povinnosťou ho usvedčiť.

Mlčky sa vrátil do izby a otvoril kabelku. Bola v nej peňaženka s troma korunami a zopár drobnými, a kľúčik, asi od kufra. Ďalej veľký kľúč – iste od domu – zašpinená lacná vreckovka, lacná pudrenka, a celkom na dne list bez obálky. Klubíčko ho otvoril. Začínal sa slovami:

„Najmilšia Anežka…
Bol to list od mamičky, ktorý rozptýlil poslednú pochybnosť, či krátko pred svojou smrťou tu bola Anežka na návšteve. Zdalo sa, že teraz už treba spraviť len posledné – vypátrať Koníčka a potom ho usvedčiť. Najskôr však musel Klubíčko zabezpečiť dejisko zločinu. Bolo treba zavolať stráž. Bolo treba rátať s tým, že sa Koníček vráti do bytu, či už zo zúfalstva, či z ľahostajnosti, keď ho usužuje svedomie, pretože si uvedomí, že nemôže ujsť. Skrátka – bolo treba zavolať stráž! Klubíčko vyšiel pred dom a privolal signálom hliadku. Sotva Klubíčko priviedol oboch policajtov do osvetleného bytu, v zámke na domových dverách zahrkotal kľúč.

K

lubíčko pozrel na príchodzieho iba letmo. Bol to vysoký a chudý mládenec, podľa všetkého študent, ktorý sa vracal domov. Mladí ľudia tohto druhu Klubíčka práve nezaujímali. Vkĺzol znova do bytu a dával policajtom pokyny. Mládenec, keď uvidel policajtov, podľahol zvedavosti a začal sa vypytovať domovníčky.

– Stalo sa niečo starému Koníčkovi?

– Nie, – odsekla domovníčka. – Ale akejsi žabe, čo bola uňho.

Tieto slová zapôsobili na mladíka celkom prekvapujúco.

– Akejsi žabe? Ako vyzerala?

Prv, než mu mohla domovníčka odpovedať, nechal ju tak a vpálil ku Klubíčkovi.

– Kto ste? – zvolal Klubíčko, obracajúc sa k nemu.

– Som Ján Maxant, študent, a bývam v tomto dome. Čo sa tu stalo?

– Do toho vás nič, – zahriakol ho jeden policajt. Ale Klubíčko ho prerušil.

– Na Hřebenkách sa našlo mŕtve dievča. A všetko nasvedčuje, že bolo predtým na návšteve u Koníčka.

– Ach, ach, – zvolal Maxant, – to je nemožné.

– Čo je nemožné?

– Videl som čosi, čo s tým súvisí, – povedal napokon.

– Vy ste to dievča videli?

Maxant prikývol. – Videl som jedno dievča za zvláštnych okolností… Pravda, neviem, či to bolo toto.

– Doparoma, – zvolal Klubíčko netrpezlivo, – dozviem sa od vás konečne, čo ste videli?

– Vracal som sa domov z večere v našej menze. Bolo tak osem preč. Zišli sme sa tam niekoľkí, čo hráme ping-pong, a dohovorili sme sa, že si dáme partiu. Ja nerád hrám s raketou, na ktorú nie som zvyknutý, a pretože to mám blízko, povedal som si, že zabehnem po ňu domov.

– Teraz už len pozostáva, aby ste nám prezradili, ktorou nohou ste vykročili, – zvolal Klubíčko rozčúlene.

– To je všetko, – povedal Maxant. – Keď som prišiel do Platnéřskej ulice a keď som sa priblížil k domu, vyrútilo sa oproti mne nejaké dievča, vyľakané, prostovlasé, a buchlo do mňa tak prudko, že som odletel nabok. Kým som sa spamätal, bolo preč.

– Ako vyzeralo to dievča? – spýtal sa Klubíčko.

Nato Maxant, že dievča opísať nemôže, lebo všetko sa odohralo tak bleskove. Zdá sa mu však, že dievča bolo len v blúzke. Nepamätá sa, že by bol videl nejakého staršieho človeka, ktorý by bol za ňou utekal. On že síce Koníčka pozná len povrchne, ale isteže by ho poznal. V tom čase, keď sa toto stalo, Koníčka však nevidel. Nevidel ho ani, keď sa vracal. Bol doma len tak na skok. Vzal si raketu a hneď odišiel. Neuvidel potom ani na ulici nikoho známeho.

Klubíčko ho počúval v najväčších rozpakoch. Bola to Anežka, ktorá doňho vrazila? Asi v tom istom čase sa odohrala aj príhoda s Anežkou, ktorú napadli, a ona ušla na dvor prostovlasá. Podarilo sa jej ujsť von. Všetko toto súhlasilo. Podarilo sa jej však naozaj ujsť na ulicu? Ak to bola ona, koho ten chlapec videl, potom nebolo dosť pravdepodobné, že by sa bolo Koníčkovi podarilo ju dohoniť a zavliecť naspäť. A keby sa bol Koníček za ňou pustil autom, zase nebolo pravdepodobné, že by sa mu podarilo zavliecť ju do bytu. O tom čase predsa chodili po ulici ľudia. Stačilo, aby vykríkla, a Koníček by nebol mohol svoj zámer uskutočniť. Konečne – aj keby bola onemela hrôzou, zápas s ňou, čo aký tichý, by bol vzbudil pozornosť. Od Platnéřskej ulice ku Klementinu a ku Křížovníckemu námestiu chodí v tých hodinách neprestajne veľa ľudí a dosť áut. A na križovatke na námestí stojí ustavične strážnik. Podľa všetkého vrazilo do Maxanta nejaké iné dievča, možno nejaká dcéra, utekajúca po lekára k matke, alebo dievča, ktoré vybehlo ľahko oblečené, aby prinieslo pivo z hostinca. Klubíčko nasršene pozrel na Maxanta. Jeho svedectvo mu bolo nepohodlné, lebo búralo stavbu už temer hotovú, v ktorej bolo všetko dokonale vysvetlené. Ak to bola naozaj Anežka, čo vrazila do Maxanta na ulici, potom bolo treba vypustiť názor, že dejiskom zločinu bol Koníčkov byt, ba aj to, že pôvodcom zločinu bol Koníček Muselo by sa predpokladať, že síce dievča dohonil, ale že ho zaškrtil niekde inde. Keď vo svojich myšlienkach prišiel Klubíčko až sem, prišlo mu čosi na um, čoho sa naľakal.

Veď bolo možné aj to, že sa Koníčkova účasť na celej príhode skončila vo chvíli, keď mu dievča ušlo na dvor a odtiaľ priechodom na ulicu. A tu mohlo byť to najhlavnejšie, tu mohol zasiahnuť niekto iný, celkom neznámy – dievča sa vykrútilo jednému zločincovi a padlo druhému do pazúrov.

Kto to však mohol byť? A prečo by to mal byť niekto iný, keď všetko nasvedčovalo, že skutočným páchateľom je Koníček? Klubíčko si pomyslel, že Maxant uvidel akési iné dievča, a povedal si, že sa nedá pomýliť touto čudnou zhodou okolností, a že sa nateraz pustí za Koníčkom. Prv však ako prepustil Maxanta, spýtal sa ho:

– Nevšimli ste si, či v tej oprávarni bol hluk, keď ste prišli domov?

Maxant prikývol a spýtal sa Klubíčka, či by sa proti tomu nedalo čosi robiť. Živnostenský referát magistrátu povolil tie dielne, nedbajúc, že ľudia nablízku nemôžu v svojich bytoch ani žiť.

Medzitým prišla z riaditeľstva skupina alarmovaných detektívov. Pátranie po zločincovi je v prvom období vždy niečím dobrodružným. Ľuďom, ktorí sa tým zaoberajú, sa zdá, že by skôr našli blchu v kope sena, ako jedného podozrivého človeka vo veľkom meste. Je to niečo takého, ako keby slepec vyšiel na ulicu, hmatajúc dookola. Kým sa ho niekto neujme a neukáže mu, kde je priechod cez cestu, je stratený. V danom prípade mohol byť Koníček už za horami-dolami, najmä ak mal auto. Mohol uháňať k hraniciam, mohol sa skrývať u niektorého priateľa, mohol sa dívať na Hřebenkách, ako sa komisia trápi okolo jeho obete, a mohol byť už aj mŕtvy.

Klubíčko bol ochotný takmer veriť, že si ten človek vzal život.

Usadlý, rozvážny päťdesiatnik, proti ktorému nikto nič nevedel a ktorého všetci ľutovali, keď spomínali jeho vášeň k tomu dievčaťu – taký človek nebol vrahom v pravom slova zmysle. Podistým to vykonal v akomsi tranze, pričom nebol celkom pri sebe. Nič nebolo pravdepodobnejšie, že keď vytriezvel, zmocnilo sa ho zúfalstvo. Klubíčko poslal pol Čaty detektívov po okolitých krčmách a s druhou polovicou sa pobral s mocnou vnútornou istotou k blízkemu brehu Vltavy. Tí prví si zašli do hostinca „U modrej šťuky“, kam údajne Koníček chodieval na pivo a kde hádam tupo očakáva, kým ho zatknú. Druhí obišli domový blok a pustili sa po zamrznutom miernom briežku k rybárskym sádkam.

V

 týchto miestach v lete pristávajú loďky s milencami, ktorí sa povozili po rieke, pred vianočnými sviatkami sem pripláva niekoľko člnov, zaťažených nákladom rýb, a ľudia z okolia prichádzajú nakupovať, keď chcú dostať chutnú rybu. Teraz tu stálo päť takých lodi, jedna popri druhej. Detektívi ich začali prezerať, svietiac si baterkami. Na prvých štyroch nenašli nič, na piatej na prvý pohľad tiež nič nebolo. Keď sa však Klubíčko nahol ponad okraj poslednej loďky, spozoroval, že niečo visí na háku, vbitom do boku lode. Vytiahol to hore.

Tu bol koniec záhady: na háku visel pánsky zimník, a keď poprezeral vrecká, našli v jednom pár rukavíc, aké používajú šoféri, keď je mráz, v druhom poniklovaný zapaľovač a v náprsnom vrecku vodičský preukaz na meno päťdesiatročného Alojza Koníčka. Zimník bol premočený, len cípy boli suché. Koníček prebehol všetky loďky a z poslednej sa hodil do vody: rozopnutý zimník sa však zachytil o hák. Koníček sa asi pritom vyšmykol z kabáta a leží voľakde tu, na dne Vltavy, a hore ostal jeho zimník a jeho zločin.

– Ráno to tu na okolí treba poprezerať s hákmi, – povedal Klubíčko. Bol dojatý. Keby ten človek sedel teraz voľakde v krčme pri alkohole a čakal tupo a zbabelo, kým ho chytia, alebo keby sa rútil autom hradskou, aby sa uchýlil do bezpečia, Klubíčko by ho nenávidel a opovrhoval by nim. Tento však zaplatil hneď na mieste.

Ty si naozaj draho zaplatil svoju túžbu po láske, pomyslel si a bral sa preč. Vtom sa za nimi ozvali ťažké kroky. Boli to dvaja strážnici, ktorí v tejto končine mali službu.

– Pozrimeže, – povedal jeden, keď sa dozvedel, čo tu hľadajú. – Tak to bol taký vtáčik. – Potom rozprávali, že asi o pol deviatej počuli krik. Ponáhľali sa sem. Rybárov tu bolo ako maku a dvaja kriesili akéhosi staršieho človeka, ktorého práve vytiahli z vody. Vraj prebehol popri nich až na poslednú loď a hup do vody. Keď sa rybári spamätali, bežali za nim. Vynoril sa v rieke asi tri metre od lode a topil sa. Keď sa znova vynoril, jeden rybár mu hodil lano, ten človek ho však alebo nevidel, alebo nechcel vidieť. Nato rybár skočil do vody, a keď sa samovrah ešte raz vynoril – vari už posledný raz – schytil ho zozadu za golier a dovliekol k lodi. Chudáčisko bol už v bezvedomí; nebránil sa, ani keď ho ťahali vo vode, ani keď ho dávali do člna. Potom zavolali záchranu, tá však dlho nešla, nuž zastavili taxík a odviezli ho do nemocnice k Milosrdným bratom. A tam leží a blúzni, hneď vedľa rybára, ktorý ho zachránil a pritom hrozne prechladol. Prv ako začal fantazírovať, obrátil sa k svojmu záchrancovi a vyčítal mu, prečo ho z vody ťahal.

„To je ale robota“, pomyslel si Klubíčko, nasadol do auta a dal sa doviezť do nemocnice. O pár minút už stál nad Koníčkom.

Bol to nemestský človek, čosi úbohého, na poľutovanie – dobový typ, mestský dedinčan, rozhlodaný ostrým vzduchom, včasným vstávaním, špinou ovzdušia, nedbanlivosťou a nadovšetko tým, že ho presadili zo zdravej živnej pôdy, kde by sa mu bolo dobre darilo, do otrávenej a opotrebovanej hliny veľkomesta. Ba vari skôr vyzeral ako ktosi, kto čerstvý vzduch ani nepoznal, ako človek, ktorý sa najprv otravoval zlým vzduchom krajčírskej dielne a potom benzínovými výparmi motorov.

„Chudák“, – pomyslel si Klubíčko znova, – „nuž to naozaj nechápem, ako sa tento do toho dostal!“

Bolo to vždy rovnaké – u toho, či iného. V ľuďoch a nad nami – vari vo vzduchu – viselo čosi, v čom bol zárodok záhuby. Roky a roky žili takí ľudia pokojne, takmer ako prežúvavce, s olympskou odolnosťou voči baktériám života. Trápili sa, šetrili, nedopriali si nič, najprv hrdinsky, neskoršie trpezlivo zatvárali oči pred nedostupnými stránkami života, izolovali v sebe to nebezpečné miesto, ktorému sa povrchne vraví „obrazotvornosť“ a ktoré by sa malo nazývať skôr „čertovým sídlom“, chodili ako muly okolo tých zatvorených dverí života, ktoré skrývali radosť alebo žiaľ a ktoré je lepšie neotvárať. Čítali v novinách alebo v knihách o ľuďoch, ktorí zle obišli, lebo sa nezdržali a nazreli za tie dvere, hoci iba cez kľúčovú dierku. A hovorili si pritom: „Tak im treba, prečo nemali rozum…“

Potom prišiel aj ich deň: baktérie do nich vnikli, rozšírili sa a dohnali ich ta, kam tých predošlých. Nuž – a bolo! Niekedy sa to stane človeku hneď na samom začiatku, a potom sa z neho vyvinie za nepriaznivých okolností zločinec, naozajstný zločinec, ktorý si chce vybojovať, čo pokladá za svoje právo. Môže sa stať aj celkom malým zločincom, ktorý kradne, a možno aj vraždí iba preto, že je príliš lenivý, aby si namáhal ruky a mozog statočnou prácou. Inokedy to príde na človeka – práve tak, ako na tohto chudáka – až na konci jeho púte, a vtedy je z toho tragédia! Foter! Staršia generácia vytvorila toto spotvorené slovo pre druh dobráckeho ľudského prežúvavca, na ktorom možno drevo štiepať. Na tohto chudáka bolo ako uliate.

Nuž a stane sa, že aj takýto dobrák sa na niekoľko minút zmení na obyčajného zločinca.

Teraz tu ležal ako Klubíčkova korisť. Mala preňho však malú cenu, lebo ju dosiahol príliš ľahko. Od prvej chvíle všetko svedčilo proti tomuto človekovi, ktorý bol svojou podstatou takrečeno stvorený, aby na ňom niekto priemerne obratný vyskúšal svoj detektívny talent. Vrah – pôvodca zločinu, ktorý ráno vyvolá tisíce kliatieb u čitateľov novín, v podstate bol iba troskou človeka, ktorého len chvíľkový nečistý pohyb krvi povzniesol k smutnej úlohe pripútať na niekoľko dní pozornosť verejnosti na seba. Čítankový obrázok k prísloviu „Príležitosť robí zlodeja“.

– Dám sem detektíva, – povedal. – Keď sa tento človek preberie, nesmie sa s nikým zhovárať. Najlepšie bude, ak ho preveziete do izby, kde bude sám. – Ošetrovateľ prisvedčil.

– Pokiaľ tomu rozumiem, – povedal, – nepreberie sa ten tak ľahko. – Nevedno prečo sa mu dotkol úst a obnažil zlé, celkom žlté zuby a ďasná nezdravej, vyžitej farby. – Vyzerá to na dlhú a zlú chorobu, – pokyvoval hlavou a zamrmlal: – Ak sa z toho vôbec dostane.

„Najlepšie by bolo, keby sa nedostal,“ pomyslel si Klubíčko a vyšiel z nemocnice.

Boli dve preč. Klubíčko zhruba skončil robotu. Mohol zostať a podať zprávu a potom ísť spať. Nič tu už nebolo, čo by stálo za námahu. Ostávalo iba niekoľko nerozriešených detailov, ale tie boli asi toľko hodné ako poľné čerešne alebo hrušky-plánky: napríklad vypátrať, kde ten úbožiak nechal auto. Najneskoršie zajtra ráno príde niektorý strážnik z niektorého pražského obvodu a povie, že videl také auto na svojej obchôdzke. A v ňom budú, pravda, šaty toho nebožiatka-kuriatka, ktorému bolo súdené stať sa obeťou takého niktoša. Ostávalo ešte vyhľadať dievča, ktoré prišlo s úbohou malou Anežkou do bytu bláznivého fotra a odišlo tak nevhodne zavčasu. To všetko však nemalo veľký význam a rozrieši sa mechanickou zotrvačnosťou pátrania. Ak v tej veci bolo nejaké záhadné jadro, prišlo sa už naň. Páchateľ je v rukách spravodlivosti a pôjde pred ľudský súd.

– Choďte na Hřebenku, – prikázal Klubíčko šoférovi. Vyhŕklo to z neho celkom neočakávane. Pôvodne si zaumienil, že sa dá zaviesť na riaditeľstvo a tam zakončí svoju prácu tým najdrahocennejším, čo pozná poriadny úradník – protokolom. Zrazu ho však čosi vnútri pichlo a nutkalo odložiť ešte na chvíľu ten drahocenný protokol – tú úradnícku archu úmluvy. Čo to vlastne bolo, sám nevedel. Cítil iba, že sa v ňom čosi búri proti myšlienke, že tam v nemocnici u tých mníchov zostal – podľa mienky sveta – zlý, planý človek. Zlý, planý človek! Klubíčko mal pred očami iba jeho veľmi všednú tvár, vpadnuté líca, jeho lysinu, celého toho pracovitého, skromného človeka, tú tvár poznačenú lopotou a odriekaním. A ten obraz v ňom ustavične niečo dráždil. Keby som mohol preňho aspoň niečo vykonať! Títo ľudia si nezaslúžia, aby sa na nich pílilo!

A odrazu sa z tej motanice nechutnosti, ktorú pociťoval, hoci by sa bol mal skôr radovať, že sa mu zase raz podarilo veľmi rýchlo rozriešiť záhadu, vynorila pred ním druhá tvár. Celkom inakšia, ako tá, čo sa mu vryla do pamäti pri návšteve v nemocnici. Bola to mladé dychtivá tvár toho študenta. Maxant sa tuším volal. Klubíčko zaklopal na sklo, šofér spomalil a obrátil k nemu tvár.

– Najprv sa zastavíte v Platnéřskej ulici, – povedal Klubíčko.

M

axant už spal.

– Pozrite, – povedal mu Klubíčko, keď ho prebudil, – vaše slová o dievčati, ktoré do vás vrazilo, sa mi nemôžu vypariť z pamäti. Ako je to s vašou pamäťou? Viete si zapamätať aspoň v hlavných črtách – človeka?

– Ešte som o tom neuvažoval, – odpovedal Maxant. – Myslím si však, že mám aspoň priemernú pamäť.

– Potom ste si zapamätali z výrazu toho dievčaťa aspoň niečo. Rozhodne by sme to mohli skúsiť. Nechceli by ste si so mnou urobiť výlet na Hřebenku?

Keď ta prišli, súdna komisia ešte neskončila; úbohá Anežka pomaly ľadovatela v debne. Klubíčko si vyzliekol zimník, prikryl ním to dieťa a iba hlava ostala nezastretá. Potom namieril na ňu svetlo baterky a ponúkol Maxanta, aby sa prizrel.

Študent zdráhavo pristúpil k debne s vyľakaným pohľadom človeka, ktorý ešte nevidel veľa mŕtvych.

Je to ona? – spýtal sa Klubíčko.

Maxant však nebol ešte tak ďaleko. Horúčkovite sa triasol takmer viditeľne na celom tele – ako pri zemetrasení, takže vôbec nemohol sústrediť pohľad na tú smutnú hlavičku.

– Ja… ja neviem… – zavzdychal.

– Akože neviete, – osopil sa naňho Klubíčko, – veď ste si ju ešte ani poriadne neprezreli.

Maxant namiesto na mŕtvu zadíval sa veľmi prosebne na Klubíčka.

– Nie, nie, nemôžem, – zamrmlal.

– Nemôžete! – zvolal Klubíčko. – Tak sa pozbierajte! Čo vlastne študujete?

– Me-di-cínu, – vyjachtal Maxant mekotavo.

Potom vám niečo takéhoto nemôže byť novinkou. Preboha vás prosím, obzrite si predsa konečne to dievča.

Váhavo, s bolesťou skoro fyzickou sa Maxant odvrátil od neho a pomaly sústredil pohľad na mŕtvu. Zbledol, zatackal sa a sklonil hlavu.

– Poznali ste ju?

Maxant prisvedčil.

– Dívali ste sa príliš povrchne. Lepšie sa prizrite. Kto vie, čo od vašich slov bude závisieť.

Po veľkom duševnom boji ho Maxant poslúchol a pozrel znova na Anežku. Hneď sa však strhol a rozpačito povedal:

– Teraz si myslím, že to nie je ona.

– Odstúpte tamto, – ukázal Klubíčko za seba, – a obráťte sa.

Keď Maxant počúvol, Klubíčko sa zohol k Anežke, rozstrapatil jej trošku vlasy a zhasol baterku.

Teraz sa obráťte, – prikázal Maxantovi, – poďte pomaly sem a pozrite na ňu.

Maxant pomaly kráčal k debne, dívajúc sa na Anežku, ako fascinovaný. Klubíčko jej rýchlo vopchal ruku pod chrbát a nadvihol ju. Zimník, ktorým bola prikrytá, sa pritom zošmykol. V matnom svetle uličnej lampy odkrytá a osvetlená Anežka hľadela rovno na Maxanta bielkom svojich očí. Maxant zdesene vykríkol, zvrtol sa a chcel ujsť. Jeden detektív ho zadržal.

– Bolo to to dievča? – ozval sa Klubíčkov hlas.

– Áno, á-áno, – vyjachtal Maxant.

Poznali ste ju iste?

– Á-no.

– Teraz vám verím, – povedal Klubíčko, – teraz ste ju videli približne v takom svetle a v takej podobe, ako na chodníku. Zblízka, s vydesenými očami, musela však celkom ináč vyzerať.

Potom uložil Anežku na jej pieskové lôžko, obliekol sa a chcel pokračovať vo výsluchu:

– Ako ďaleko od vášho doma ste sa stretli?

Ale Maxant mlčal ako zarezaný.

– No tak?

– Asi osemdesiat metrov.

– Boli voľajakí ľudia na ulici tým smerom, kadiaľ to dievča utekalo?

– Za mnou išla električka, – odpovedal Maxant trasúc sa na celom tele.

– Čože je to s vami, – zavrčal Klubíčko netrpezlivo.

– Chcel by som ísť domov, – riekol Maxant ticho a zlomene. – Zle mi je. Videl som ju pred štyrmi hodinami živú a zdravú. A teraz…

– Chápem vás, – povedal Klubíčko nedočkavo, – ste však predsa mladý, a k tomu ešte medik a nie voľajaká baba. Musíme vás vypočuť. Spamätajte sa predsa. Keď ste sa stretli, neboli pri tom ešte nejakí ľudia?

Maxant odvetil, nedívajúc sa naňho:

– Pamätám sa, že som stretol dve ženy, ktoré hovorili po francúzsky. Aj ona ich musela stretnúť.

– A strážnik? Nebol nikde nablízku?

Maxant chvíľku premýšľal.

– Hej, bol, – vyhŕkol, – stál pod podsieňou pred kostolom na Křižovníckom námestí. – Na chvíľu sa zamyslel a dodal: – Inak, na ulici bolo dosť ľudí.

Ale tu zasiahol nový činiteľ.

– O čom sa to tu hovorí? – zamiešal sa šofér, ktorý ich sem priviezol. – Nevravím to zo zvedavosti, iba som čosi začul…!

Klubíčko sa k nemu rezko obrátil.

– Čo ste začuli?

– No, to o akomsi dievčati, ktoré letelo ako blázon po Křižovníckom námestí. Prišlo mi na um, či to nebola tá mladá žena, ktorú som takmer prešiel na rohu ulice Karolíny Svetlej pri námestí.

– Kedy to bolo? – spýtal sa Klubíčko dychtivo.

– No, koľkože mohlo byť hodín? – Asi tak štvrť na deväť alebo tak dajako, – odvetil šofér. – Letela tak divo a nepozorne, že len-len som jej vyhol. To sa vie, že som jej nabrýzgal, ona ma však nepočula, letela ďalej. Ja som išiel na náš štand ku Karlovým kúpeľom, nuž – a to viete, aj potom som ešte bohoval. Ľudia v Prahe chodia ako teľce a keď sa čosi stane, na vine je vždy len šofér.

– A to je všetko?

Šofér rozpačite pokrútil hlavou.

– Nie. Práve, keď som zachádzal, videl som, že akýsi veľký voz predišiel to dievča. Auto sa zastavilo pri samom chodníku oproti starožitníkovi Nečasovi, asi päť metrov pred dievčinou. Tá zrazu zastala, ktosi z auta na ňu asi zavolal.

– A čo sa potom robilo? – spýtal sa Klubíčko netrpezlivo.

Šofér pokrčil plecami.

Viac neviem. Musel som si hľadať miesto pre svoj voz. Keď som ho našiel a vystúpil, aby som si zapálil cigaretu, po dievčati a po aute už nebolo ani stopy. Možno dievča vošlo do toho auta.

– Aký to bol voz? – spýtal sa Klubíčko.

Šofér pokrútil v rozpakoch hlavou.

– No, bolo to už v noci, a nebolo vidieť práve najlepšie. A potom, mal som ruku na volante a musel som dávať pozor, aby mi niekto neskočil pod kolesá.

– Viem, – odpovedal Klubíčko, – ale možno ste si aspoň všimli, či bol voz dobrý alebo lacný, novší alebo už starší?

Šofér chvíľku premýšľal.

– Viem iba, že to bolo veľké auto. Ako vyzeralo ináč, to, na môj dušu, neviem, díval som sa za dievčaťom a nedával som pozor na cestu.

Zrazu sa zháčil, chvíľku rozmýšľal a potom živo dodal: – Ale tak sa mi zdá, že to mohol byť roadster.

– Roadster! Pozrimeže, – zvolal živo Klubíčko, ktorý mu priam visel na perách. – Ako ste na to prišli?

Šofér rozpačito pokrútil hlavou.

– A či ja viem? Nič som si nevšimol, ale tak mi niečo vraví, že to bol roadster. Vari som si to auto jednako len všimol, hoci o tom neviem. Akože ináč by sa mi mohlo ustavične ozývať v kotrbe: bol to roadster?

– Možno išiel nejaký roadster za vami?

– Roadster by nešiel za taxíkom, – odpovedal šofér, – ten by prefrčal okolo mňa a ani by som o tom nevedel. A potom – veď človek sa nemôže na pražskej ulici dívať dozadu. Ak mi čosi vraví, že to bol roadster, iste som ho musel nejako zazrieť. Ale škoda by bolo vypytovať sa ma, o tom ja teraz nič neviem.

– Určite, – prisvedčil Klubíčko, – celkom vám rozumiem. Tomu sa hovorí podvedomie. Na tom, pravda, ťažko niečo stavať. – Zamyslel sa a potom ukázal palcom za seba:

– Videli ste ju už?

– No ja som náhodou nie zvedavý, – odpovedal šofér, – ale hádam by som mohol…

Klubíčko ho priviedol k debne, zakryl Anežku a vyzval ho, aby si ju obzrel. Šofér zastal najprv asi na tri kroky, potom urobil krok vpred a nakoniec sa naklonil k Anežke, ale ani zďaleka ani zblízka ju nepoznal.

– To nie je tá, – opakoval hlavato.

– Chcete tým povedať, že ju nepoznávate?

– Nie, ja hovorím, že to nie je tá, čo mi vletela pod kolesá. Bola asi toľkoročná, približne asi taká, tiež nemala nič na hlave, ale vlasy nemala takto našušorené, mala ich rozčesané na pútec, ako sa to nosilo kedysi. – Zase chvíľku uvažoval. – No v takej náhlivosti si človek nezapamätá každú maličkosť, ale nie, táto to byť nemohla. – Pozrel ešte raz na Anežku. – Chuderka, aj takáto doriadená je pekná! Ten naničhodník by si zaslúžil! – Už chcel odstúpiť, keď sa mu rozležalo v hlave. – Nie, táto to nebola. Tamtá vôbec nebola pekná. Keby bola bývala pekná, nebol by som jej nabrýzgal.

Potom zavrel oči a začal popisoval tú druhú dosť podrobne. Vo všetkom ju popísal načisto inakšiu ako bola Anežka, od tvaru nosa až po farbu očí. Keď skončil, obrátil sa Klubíčko k Maxantovi.

– Čo vy na to?

Maxant, ktorý dychtivo počúval, pokrčil plecami. Ukázal na debnu: – Toto dievča do mňa vrazilo v Platnéřskej ulici, – povedal presvedčivo.

– Potom, – zamrmlal Klubíčko, – alebo sa jeden z vás mýli, alebo každý videl iné dievča. Vy, Maxant, ste videli asi o ôsmej Anežku v Platnéřskej ulici. – A šoférovi povedal: – Vy ste zas videli o niečo neskoršie, asi o štvrť hodiny, druhé dievča, čo bežalo tým istým smerom. Pravdepodobne hľadalo človeka, ktorý ju dohonil v tom roadstere. Potom by však to druhé dievča a muž v roadstere nemali čo hľadať v tejto histórii. A zostávalo by jediné vysvetlenie: Anežka zavraždil niekto, kto ju stretol v presne nevymerateľnom čase, z ktorého poznáme iba začiatok. To je moment, keď sa s ňou zrazil Maxant. – Odmlčal sa a obrátil sa k študentovi: – A vy čo vravíte?

– Áno, takto voľajako sa to stalo, – zahučal Maxant.

– Koníček si vzal z dvora auto, dobehol ju a…

– Toho zatiaľ vynechajte, – zahundral Klubíčko.

Čoskoro, ako to povedal, stalo sa niečo, čo vyvrátilo všetky pochybnosti, že by Anežku bol zavraždil niekto iný, ako úbohý, láskou opitý Koníček.

Sčista-jasna pribehol jeden z policajtov, ktorí tu boli od začiatku. Až do príchodu komisie a ešte aj potom začas tu boli, ale keď prišla pohotovosť z riaditeľstva, pokračovali v služobnej obchôdzke. Tá ich viedla najprv do ulice Nad výšinkou. Tam, kde sa táto tichá, v zime celkom mŕtva ulica križuje s druhou ulicou, ktorá je ešte mŕtvejšia a volá sa Nad mlynařkou, prechádza pomaly do bývalého záhradného terénu, ktorý je – na rozdiel od leta – cez zimné mesiace celkom opustený. V letných mesiacoch je tu od rána do večera veľmi živo, hrajú sa tu deti a v noci sem prichádzajú milenci na prechádzky. Keď strážnici prišli na križovatku, obrátili sa skoro inštinktívne k stráni a bez toho, žeby si čosi povedali, začali ju prezerať.

Nebolo na to najmenšieho dôvodu, proste, bol to čisto remeselný popud pátrať na mieste, ktoré nemalo dobrú povesť. Celkom nezmyselným sa zdalo, že by páchateľ vraždy, ktorá sa odohrala na mieste vzdialenom len čo by tri razy hodil kameňom, sa schoval práve tu. A čo by tam vôbec mohol hľadať, keď už dobré štyri hodiny bola vražda odhalená. Ale čosi policajtom našepkávalo, aby si ta predsa zašli, a toto čosi im radilo naozaj dobre. Keď sa vydriapali po zmrznutom teréne až celkom nahor, kde sa tiahne stromoradie polozničených slivák, na ktorých plody nikdy nedozrejú, lebo ich chlapci z Košíř a zo Smíchova postriasajú a kameňmi zráňajú, ešte kým sú tvrdé, zelené a kyslejšie ako štiav, zbadali, keď sa trochu poobzerali v tme, niečo, čo ich zaujalo. V tých miestach je aká-taká cesta, vychodená milencami a vyjazdená vozmi, čo tadiaľto vozili a skladali na neďaleký pozemok hlinu a materiál z búračiek pre majiteľa pozemku, ktorý ho už niekoľko rokov upravoval na tenisové dvorce. Na konci cesty je hrubý drôtený plot s vrátami. A kdesi pri tých vrátach spozorovali policajti niečo, čo ich znepokojilo a čo ta nepatrilo. Rozsvietili baterky a pustili sa tým smerom, ustavične padajúc a šmýkajúc sa. Keď ta prišli, videli, že sa neplahočili nadarmo; víťazoslávne pozreli na seba. Tá veľká vec, čo ta nepatrila, bolo auto!

Auto tuná, o tomto čase!

Dali sa do behu a začali auto hneď prezerať.

Bola to stará tatra, prvého typu, ktorú preháňali vari už desať rokov po cestách, a podľa toho aj vyzerala. Bola otlčená, s poškodenými blatníkmi, s vypuklinami na chladiči, dvierka priviazané špagátom, slovom, najhorší invalid. Ešte niečo však bolo na nej nápadné – evidenčné číslo chýbalo. Obidve popisné tabuľky, predná aj zadná, boli preč. Policajtom hneď svitlo, že je to asi auto, v ktorom vrah priviezol Anežku na Hřebenku. Chceli bežať po komisiu, ale najprv si ešte posvietili dovnútra. A tam zbadali pri zadnom sedadle hromádku ženských šiat. Potom už nelenili, jeden z nich zostal na stráži pri aute a druhý bežal po komisiu. Dobehol k nej práve, keď si Klubíčko, napaprčený nezdarom, prezeral ešte raz telo zavraždenej Anežky.

Áno, tu na pravej ruke, od malíčka až po zhyb sa tiahla dlhá rezná rana, ktorá vznikla tým, že zúfalá Anežka, pokúšajúc sa o útek, rozrazila rukou zatvorené okno. Keď pôjde na ten dvor pri dennom svetle, iste tam nájde stopy krvi. Vtom však pribehol onen policajt a podal zprávu o neočakávanom náleze.

V

šetci z komisie, čo neboli práve viazaní úradnou povinnosťou, pohli sa tým smerom. Ťahali sa v dlhom sprievode najprv ulicou, ktorou vraj kedysi vpadli Švédi do Prahy, a potom popri dvoch veľkých vilách, ponorených do spánku. Bolo mrzko, mráz povoľoval a hmla sa dvíhala nad zemou, vnikajúc uštvaným a nevyspatým ľuďom do pľúc; nález strážnikov ich však všetkých vzrušoval. Bolo to skoro posledné, čo ešte mali vyriešiť, a potom vari už budú môcť ísť domov. A tu stál ten muzeálny kus, ožiarený mnohými elektrickými lampášmi so silnými reflektormi, ktoré div, že ho nepresvecovali svojimi lúčami ako röntgen. Bol pravým príkladom toho, ako sa menia záľuby ľudí aj v autách. Veľkými, širokými, skoro akváriovými oknami bolo dobre vidieť do voza zo všetkých strán.

Ten chlap musel byť drzý, keď sa ju opovážil viezť v tejto zrkadlovej skrini, – poznamenal za všetkých Březina. Všetci sa zoskupili okolo, nechali však konať iba Klubíčka. Bolo to konečne celkom jednoduché. Posvietil si na šoférovo sedadlo a keď videl, že tam dokopy nie je nič, odviazal povrázok, ktorým boli pripevnené bočné dvierka, a čiahol po tom chumáči na dne. Áno, tu to bolo – všetko, čo mala Anežka na sebe, okrem rozšliapnutého medailónika a dvoch sponiek: lacný konfekčný kabát práve takej hnedej farby, ako bola jej baretka, ktorá ostala visieť u Koníčka na vešiaku, blúzka z bieleho kristalínu s dvoma vyšitými fialkami na ľavej strane a s veľmi lacnučkou kostenou brošňou do písmena A, modrá skladaná sukňa, najlacnejšie topánočky, štvorkorunové pletené pančušky, podväzkový pás ružovej farby, taký malý, že by vošiel do priehrštia, zelené kombiné s lacnou hnedou čipkou a pár obnosených kožených rukavičiek. A to všetko bolo nahádzané nedbanlivo, zhúžvané a na mnohých miestach potrhané, zobrazovalo celý zúfalý boj, ktorý dievča prekonalo s vrahom, keď z nej kmásal tie šatôčky. Blúzka, ktorá sa zapínala vzadu na tri gombíky, vyzerala najhoršie. Z gombičiek zostal iba jeden, ľavý rukáv bol odšklbnutý od prieramku, sukňa roztrhnutá pri pravom boku, kombiné bolo bez pliecok, kabátový rukáv bol dorezaný nielen od skla, ale ešte aj na dvoch iných miestach bol roztrhaný.

Klubíčko rozkázal, aby svietili do auta z dvoch strán, vliezol donútra a začal ho starostlivo prezerať. V oddelení pre cestujúcich nenašiel nič, ale pod prevodovou pákou zbadal obhorok z cigarety. Starostlivo ho zdvihol a schoval do vrecka. To bolo všetko; ináč tu nebolo nič, čo by patrilo k zariadeniu auta. Potom si prezrel voz zvonka. Stará rároha bola doškriabaná zo všetkých strán ako invalid zo svetovej vojny. Tu bol zohnutý blatník, tam odlúpnuté niekoľko štvorcových decimetrov laku, inde bola odškerená oceľová súčiastka konštrukcie a tu zas blato vari spred vlani. Klubíčko otvoril motor, starostlivo ho presvietil, ale nespozoroval nič okrem zvláštneho zápachu pri benzínovej nádrži. Sňal si rukavice, pretiahol prstom a zbadal, že mu nielen páchne benzínom, ale je dokonca vlhký.

– Poď sem Březina, – zavolal na komisára, – ty máš káru a vyznáš sa v benzíne. Tento divne zapácha – nie je to už ten zmiešaný?

Březina privoňal a potvrdil jeho domnienku. Neuspokojil sa však s tým, prezrel nádrž ďalej a vyhlásil, že v nasávači ostalo len niekoľko kvapiek benzínu. Benzinometer priskrutkovaný k tabuli stál na nule.

– Auto stojí celkom rovno, – povedal Březina. – Keby bolo naklonené, dalo by sa pripustiť, že je tam trochu benzínu, ktorý sa pri naklonení na meradle neprejaví. Takto však dám hlavu na to, že tam nieto ani toľko tekutiny, aby som mohol naštartovať motor. – Prezeral ho ešte chvíľku. – Zmes nenalievali do motora z čerpadla. Liali ju ta ručne. Keď sa čerpá hadicou, odkvapne sotva niekoľko kvapiek. Tu je však toľko načľapkané, až hrôza. Benzín liali z fľaše, a ten, čo to robil, bol rozčúlený a ruka sa mu poriadne triasla. To je nakoniec celkom pochopiteľné. Vyzerá to tak, že auto už nepoužívali a benzín naliali len na túto cestu.

Klubíčko sa zamyslel. Bol to vari nový dôkaz proti Koníčkovi. Mal predsa dva vozy, jeden z nich, veľmi starý, práve kupoval. Možno to auto naplnili zmesou ručne predtým, ako mu ho odovzdali. Avšak je možné aj to, že Koníček nalial do nádrže benzín len krátko pred cestou. Podľa všetkého nájde v kôlni fľašku alebo nádobu s benzínom. Keby nebol udrel ten mráz, iste by sa našla na dvore mláka zmesi. Bolo veľmi dôležité, že našli toto staré auto, celý prípad sa čoraz väčšmi vyjasňoval. V prospech Koníčka hovoril jeho vzhľad, ale to môže byť klam. Svedectvo študenta Maxanta nadobudlo význam tým, že nadväzovalo na výpoveď toho šoféra. Podľa všetkého Maxant nevrazil do Anežky, ale do tej druhej, ktorú šofér takmer prešiel. Zostávali už len dve okolnosti, ktoré ešte aspoň trochu pomáhali Koníčkovi: šofér sa mohol mýliť, mohla to byť Anežka, ktorá mu skočila pod kolesá. Potom však by bola Anežka zmizla v druhom športovom voze niekde na nábreží, až by sa nakoniec bola ocitla v debne na Hřebenkách. Potom by sa už, pravda, nijako nedalo vysvetliť, kde sa vzal v tejto pustatine starý voz s Anežkinými šatami. Že by mal ten človek, ktorý ju poznal a iba preto ju dostal do auta, aby ju znásilnil a zahrdúsil, ešte druhé auto, takéto staré, do ktorého naložil mŕtvu? Pravda, dalo sa to pripustiť, ale proti tejto možnosti bola skutočnosť, že Koníček naozaj mal takýto starý voz a ten po čine zmizol. Keby sa Klubíčko ešte aj teraz pridržiaval predpokladu, že vraždu spáchal muž v roadstere, počínal by si asi tak, ako niekto, kto vidí sedieť pod čerešňou dolapeného zlodeja s plným klobúkom ovocia, ale pritom tvrdí, že nie tento kradol čerešne, lež iný, ktorý by mal náhodou čerešne v papierovom vrecúšku na stole. Klubíčko v duchu pokrútil hlavou. Teraz povedať, že vraždu nespáchal Koníček, napríklad aj preto, že by predsa neviezol voz sem, a zase by bežal peši k rieke – to by znamenalo, že by sa Klubíčkovi každý vysmial! Prečo aj nie? Veď možno Koníček v tej chvíli ani nepomyslel na samovraždu. Azda mu to prišlo na um, až keď sa vrátil a uvidel svoj spustošený domov.

Takto jednoducho sa dala vysvetliť aj ďalšia dôležitá maličkosť, ktorej sa Klubíčko dosiaľ pridržiaval: Prečo spáchal Koníček pokus o samovraždu pár krokov od svojho bytu?

Keby sa Klubíčko odvážil nahlas povedať, čo si myslí o tej zamotanej príhode, povedal by asi toto. Koníček nevyzerá na vraha. Pripúšťam, mohol sa zabudnúť natoľko, že sa neovládal vo chvíli, keď videl, že je sám s dievčinou, ktorú tak ľúbil. Chcel ju pobozkať. Anežka sa však bránila, jednako sa jej pritom dotkol tváre tej horúcej, rozpálenej tváre, a účinok – nemohol sa už opanovať! Chytil ju za ruku – chcel, aby zostala, Anežka sa však snažila vyšmyknúť a odísť. Začala si obliekať kabát – nechal ju. Potom znova pristúpil k nej, chcel ju zadržať. Vytrhla sa mu, skočila k oknu, otvorila vnútrajšie, a keďže počula za sebou jeho kroky, nečakala, lež päsťou rozbila vonkajšie okno a vyskočila na dvorček. Od okna po dvere boli tri kroky, od dverí po ulicu sotva pätnásť. Dievča v strachu prebehlo tú vzdialenosť ako vietor; kým sa Koníček spamätal, bežala už okolo jeho dvier a už sa ho nemusela báť Koníček sa ani nepokúšal ju zadržať, išiel k oknu, zatvoril ho. Cítil, že sa nepekne zachoval, uvedomoval si nezmyselnosť svojho počínania, svoju opustenosť a ťarchu začínajúceho starnutia. A ešte čosi – začal sa hanbiť sám pred sebou, azda sa jej bál, či to všetko Anežka neporozpráva bratovi, úradom, bohviekomu. Obrátil sa, utekal k rieke a hodil sa do vody. Veď to naozaj urobil, to nebol predpoklad, bola to pravda. Dôkaz leží predsa v špitále u Milosrdných bratov, jasné nebolo iba, či to urobil zo žiaľu, hanby alebo strachu. Klubíčko musel vo svojom zamestnaní ustavične uzatváral stávky. Konečne – bolo to zábavné a vzrušujúce, a pretože skoro vždycky vyhral, veril svojmu ňuchu. Tentoraz sa jeho ňuch veľmi mocne búril proti záveru, keď už temer všetko potvrdzovalo, že by tú odpornú zverskú vraždu bol spáchal ten pobláznený obstarožný chudák. Klubíčko sa chytal každej možnosti, kde mohol nájsť reálny podklad zachrániť Koníčka. Najväčšmi ho zaujímal športový voz na nábreží, v ktorom zmizlo utekajúce dievča. Možno to vyzeralo nepravdepodobné, že by chudobné dievča, ktoré slúžilo, poznalo niekoho s drahým športovým autom – napokon prečo by takého nemohlo poznať? Bola predsa veľmi pekná. Veď ju mohol uvidieť náhodou ako beží, akoby jej za pätami horelo. Možno zastavil, jednoducho zo zvedavosti, zavolal na ňu, dievča ho poznalo, vletelo do auta, stále ešte prestrašené myšlienkou, že ju prenasleduje ten pomätený kurizant. Možno sa dalo do plaču, rozprávalo nesúvislo, krvácalo – slovom, ten záhadný priateľ alebo známy – si pomyslel, že ju musí upokojiť a zaviezol si ju do bytu.

Možno ani nemal iné úmysly… Keď však zaväzoval dievčaťu ruku… Anežka sa asi už spamätala natoľko, že mu mohla súvislo porozprávať, čo sa jej stalo. Na mužov pôsobí niekedy takéto rozprávanie ako pušný prach. Ktovie, či sama nezavinila, že sa na ňu začal dívať ako na korisť. Nuž – a potom sa to stalo a ten človek nevedno prečo nemohol pri tom zostať, nemohol sa odhodlať, aby ponúkol Anežke dar, otvoril dvere a povedal zbohom. Možno mal také postavenie, že si to nesmel dovoliť. Možno mu Anežka povedala, že ho udá. Možno, možno… Možnosti boli storaké, nekonečný počet možnosti. Jedna z nich bola takáto: onen športsman mal z čias svojich automobilových začiatkov popri športovom aute ešte jedno, veľmi staré, už dávno vyradené.

V kúte garáže mu už dávno zavadzalo. Doň naložil zahrdúsenú Anežku, odviezol ju k jej bytu, vtom zbadal, že debna na piesok nemá zámku – tak ju uložil do nej.

Iba potom odišiel s autom ta, kam pôvodne chcel, do pustatiny na kopci nad slávnou košířskou krčmou na Mlynařce. Po čine sa vrátil domov, mysliac si, ako dobre urobil, keď ju odviezol z jedného konca Prahy na druhý, čím vsugeroval polícii, že tú vraždu má na svedomí niekto z okolia Hřebenek.

Možnosti! Tie klamlivé, okrúhle možnosti! Jednu mal v notese, a to obhorok z cigarety, ktorý ten človek nechal v aute. Obhorok celkom čerstvý, nie z tých predhistorických dôb, keď sa tým autom naozaj chodilo. A nevozilo sa na ňom už dávno, ináč by bol v ňom benzín. Keby to bolo auto, čo mal Koníček na dvore, bolo by v ňom aspoň trochu benzínu, aspoň liter alebo dva. Nasávač tohto bol však vyschnutý ako Sahara. S mŕtvolou v aute si vrah nemohol dovoliť ísť k čerpadlu, musel použiť benzín, ktorý mal doma. Vzal nádobu, lievik, a keďže sa mu ruky triasli, rozlial ho. Neskoršie sa však upokojil, ba zapálil si aj cigaretu. Cigaretu! Veď Koníček nefajčil. Pri prehliadke jeho bytu nenašiel Klubíčko ani cigarety ani čokoľvek iné od tabaku, ani popolník, ani charakteristický zápach, ktorý presakuje bytom, kde sa fajčí. Cigaretový tabak zanecháva ópiový zápach, ktorý síce rýchlo vyprchá, zanecháva však stopy. Ak sa v takom byte dlho fajčí, je jeho vnútrajšok akoby vyúdený. Keby Koníček používal fajku alebo cigary, zostával by v izbe ťažký, zatuchnutý pach.

Koníčkovom byte bol však vzduch nezvyčajne čistý.

Čert aby to vzal, pomyslel si Klubíčko, kde by som mal ten športový voz hľadať?

– Myslím, že by to stačilo, – povedal zrazu Březina. – Čo myslíš, Klubíčko, treba to auto zaviezť do Bartolomejskej ulice, aby si ho mohol ešte lepšie prezrieť?

Klubíčko nemo prisvedčil. Sčista-jasna sa k nim doštverali dvaja ľudia. Bol to detektív menom Pokoj, ktorý viedol za ruku akési dievča.

P

repáčte, – povedal Pokoj Klubíčkovi, – trochu som sa vám zamiešal do vyšetrovania

Stál pred Klubíčkom, prestupoval z nohy na nohu s úsmevom na mladej dychtivej tvári. Bol to snaživý nováčik v sbore detektívov, jeden z mála, ktorí mávali „podnety“.

Klubíčko prikývol:

– Čo je?

Pokoj postrčil dopredu dievča, ktoré viedol.

– To je tá priateľka, – povedal.

Psi vo veľkej modernej vile, priamo pod miestom, kde stáli, stvárali po celý čas, akoby ich z kože zdieral. Teraz spustili fortissimo, takže nebolo počuť ani slova.

– Poďte so mnou, – povedal Klubíčko a išiel východným smerom.

– Myslíte, že to dievča niečo vie o Anežke?

Detektív prikývol.

– Koníčkov brat rozprával, že Anežka mala ísť počúvať rádio k tomu krajčírovi a keďže nechcela ísť k nemu sama, vzala si so sebou kamarátku. – Ukázal na dievča. – Bola to táto. Volá sa Jiřina Kopecká.

Klubíčko si mlčky prezrel dievča. Pokoj pokračoval:

– Koníčkov brat sa rozpamätal, že jej Anežka telefonovala, keď pani nebola doma. Tie dievčence to robievajú vždy – keď kocúr nie je doma, majú myši hody. Kam však volala, to nevedel. Raz mu Anežka povedala, že jej priateľkina zamestnávateľka je prvá v telefónnom zozname. Chytil som sa toho. Išiel som k aparátu, otvoril som zoznam a hľadal som. Celkom prvá je spoločnosť AB, potom Abadie, Abalda a ABC. Prvý súkromný byt je Ábel, Hanuš Ábel, komisár, bytom na Malom rínku, celkom blízko toho vraha. Volal som ta, ale nadarmo. Vypli na noc telefón. Keď sme našli toho vraha, nemal som už čo robiť, a tak som sa rozhodol, že do tých Ábelov zájdem. Najprv som prebudil domovníčku a potom tú rodinu; všade mi, pravdaže, poriadne nadali, ale oddalo sa to. Dievča bolo s Anežkou naozaj u toho vraha a môže nám všeličo zaujímavého povedať.

Dievča tíško plakalo.

– Ukázali ste jej Anežku? – spýtal sa Klubíčko detektíva. Pokoj prisvedčil.

– Teda vy myslite, že to urobil Koníček? – opýtal sa Klubíčko.

– Akože tu stojím, spravil to on, ten starigáň, – vykríkla vášnivo. – On, iba on, nikto iný – a už dlho sa na to chystal.

Koníček (dievčina ho nepomenovala ináč ako dedko) sa uchádzal o Anežku už od júna. Spoznal ju, keď bol na návšteve u brata, a hneď sa do nej zamiloval („na šup“). Anežka bola v Prahe ešte len krátko, toto bolo jej druhé miesto a Koníček si ju do istej miery získal tým, že jej ukazoval Prahu a okolie. Každú nedeľu popoludní prišiel po ňu na svojom taxíku a niekam ju zaviezol, na Mělník, na Kokořín, na Křivoklát, alebo ju prevážal po Prahe; raz do týždňa zas chodievali spolu do divadla. Klubíčko privrel oči – áno, práve takto si to aj on predstavoval: starý človek sa nezmyselne zamiluje do mladuškej dievčiny, a pretože ona – vetroplach – neodmieta jeho prejavy pozornosti, namyslí si bohviečo. V skutočnosti ho Anežka neodmietala najmä preto, že ľudia sa ničoho tak neboja ako nudy. S hocikým budem chodiť, len aby som nebola sama, myslela si. Takto vlastne vzniká polovica ľúbostných zápletiek u dievčat. A keďže bola ešte celkom naivná, nechápala dobre, že tým, ak s nim chodí, dáva mu nádej, ba možno aj akési právo, že bude jeho. Chodila s nim stále ako s nejakým rozšafným ujčekom. Koníček sa správal dobre, to jest zdržanlivo, a až do novembra nepovedal ani jediný raz osudné slovo „láska“. Uspokojoval sa, keď ju videl a počul, stačilo mu, že ju mal pri sebe a stále na očiach, že prijíma jeho pozornosti. Sem-tam sa jej možno, aby si to ani nevšimla, trochu aj dotkol, tej, ktorá mu vlastne pomáhala, aby jeho život nebol taký jednotvárny. V novembri, ako rozprávala veľmi podrobne Jiřina, Anežkina dôverná priateľka, ktorá vedela presne o všetkom, nastala v Koníčkovom správaní veľmi dôležitá zmena. Raz v nedeľu pršalo, takže nemohli pomýšľať na výlet autom. Vybrali sa iba do břevnovskej krčmy Na Kutálce, do známej krčmy, o ktorej kedysi ktosi zložil aj pesničku. Táto krčma sa vychýrila divými tancovačkami, ktoré sa tam až dosiaľ udržali. „Na Kutálce, tam se baletí, facka priletí, klobouk odletí…“ Len čo Anežka zapadla do rozjareného ovzdušia tanečného víru, ponorila sa doň až po uši. Chlapci chodili po ňu jeden za druhým a Koníček len zamračene sedel za stolom, chlipkal melancholicky sódu, a pritom ustavične sledoval to svoje milé dievčatko, kým neprišlo k stolu, aby sa napilo a odpočinulo si. Anežka volala Koníčka, aby šiel aj on s ňou tancovať. Ten však pokrútil hlavou, že netancuje. Anežka mu na očiach videla, že je akýsi nespokojný a spýtala sa, či nechce ísť ešte domov. „Len tancujte, keď sa vám to páči,“ odpovedal jej hrdinsky. A naozaj čakal netrpezlivo a zamračený až do polnoci. Vtom sa Anežka naľakala, lebo ešte nebola nikdy tak dlho vonku. Koníček zaplatil a vyšli pred krčmu. A kým sa on zaoberal autom, pristúpil k Anežke jeden z tanečníkov a bez dlhých rečí ju schytil a kým sa spamätala, niekoľko ráz ju pobozkal. Anežka vykríkla, Koníček, ktorý dosiaľ nič nezbadal, lebo mu motor hrmotal, náhodou sa obrátil a videl, že Anežka zápasí s akýmsi odkundesom. Vyskočil, hodil sa naňho, odtrhol bo od Anežky a keď sa mladík pustil doňho, Koníček mu jednu vrazil do brucha, že sa hneď našiel na zemi. Potom chytil vyľakanú Anežku za ruku, posadil ju do auta a pridal plyn. Aj tak hodili do auta zopár kameňov. Koníček mlčal celou cestou, iba pred domom vraj chytil Anežku za ruku a povedal:

– Anežka, veľmi sa mi páčilo, že ste sa tomu mamľasovi bránili. Aj ku mne by ste boli taká, keby som vás chcel pobozkať?

– Ach, nie, vás rada pobozkám, – odpovedala Anežka. – Veď vy ste ako môj ujček.

– Ale ja nechcem ujčekovský bozk, – namietol Koníček, – na ujca som ešte mladý, nemyslite, Anežka?

Anežka neodpovedala, taká bola prekvapená týmto náhlym obratom. Koníček pokračoval:

– Na tom ujcovstve by sa mi páčilo iba jedno, Anežka, a to, že by som mohol byť stále s vami. Chcel by som však byť s vami radšej ináč, napríklad – ako váš muž.

Anežka akoby bola spadla z mesiaca. Toto jej ani vo sne neprišlo na um. Rozosmiala sa, čo Koníčka veľmi zabolelo, a pokračoval vraj ešte vzrušenejšie:

– No, vám je to smiešne, ale pre mňa je to vážnejšia vec. Musím sa vám priznať, že vás mám rád od prvej chvíle. Viem, že je medzi nami veľký vekový rozdiel, ale viem o manželstvách, kde je to práve tak a predsa sú šťastní. Keby ste chceli, zaviedol by som vás k jednému môjmu známemu. Má päťdesiatpäť rokov, ženu má tak isto dvadsaťročnú a majú dvojročné dievčatko. Videli by ste, ako tá ženská na ňom visí! Povedala mi: Viem, že mladosť je len mladosť, ale dnešní chlapci nestoja ani za fajku dymu a nikto by ma tak nemal rád ako môj František. Anežka, keby ste si ma chceli vziať, nosil by som vás na rukách. Prestali by ste sa zodierať a boli by ste sama sebe paňou. A aj mojou, pravdaže, lebo ja by som vám bol do smrti za to vďačný.

Čakal, čo mu na to Anežka odpovie. Anežka zostala ako obarená. Prestala sa smiať a jej jedinou myšlienkou bolo, dostať sa domov, bez toho, že by toho starého blázna urazila. Ani jej nikdy na um neprišlo, že by sa také niečo mohlo stať. Nakoniec povedala:

– Pán Koníček, ja neviem…

Koníček, ktorý očakával, že ho odmietne, tváril sa akoby počul rajskú hudbu.

– Prirodzene, – povedal, – také čosi treba veľmi dobre uvážiť. Ja už uvažujem o tom päť mesiacov a vari by som sa nebol odhodlal ani dnes, keby som nebol videl, ako si vás pri tanci brali z rúk do rúk. A keby som čakal ešte dlhšie, iste by ste sa do niektorých z tých rúk dostali a ja by som vás stratil. Nuž, tak si to len dobre rozmyslite, povedzme do Vianoc, a keď mi potom dáte košom, poviem si, že ste pre mňa nevyrástli a bude. Do tých čias ostane všetko po starom ako dosiaľ, budem pre vás chodiť, ak mi to – pravda – ešte aj teraz dovolíte.

Anežka čušala, bola rada, že sa tak ľahko z toho vymotala. Hneď v pondelok si vzala voľno a bežala ku Kopeckej.

Jiřina bola jej pražskou dôverníčkou, lebo boli z jednej dediny, a to je už starý zvyk v Prahe, že dievčence, kým sa postavia na vlastné nohy s pomocou svojich chlapcov, držia sa vždy pospolu podľa krajanského poriadku. Teda – Anežka pribehla za Kopeckou – a v rozpakoch a smiechu jej všetko dopodrobna porozprávala. Aj jej to asi trochu lichotilo, že ju, ešte len takú žabu, požiadal za manželku vážený človek, ktorý má dokonca auto. Kopeckú to vôbec neprekvapilo, čosi takého tušila už od prvej chvíle. Občas s tými dvoma chodievala, robila im, ako sa povie, piate koleso pri voze. Ak nemala práve program, zatelefonovala v sobotu Anežke, a tá ju v nedeľu brala so sebou, posadila do auta, či sa to Koníčkovi páčilo alebo nie. Teraz vypočula, čo jej Anežka rozprávala, a hneď jej aj vyčítala, že si to sama navarila a že sa veru ťažko toho človeka strasie; nakoniec sa však dohodli, že mu nič nepovedia dovtedy, kým nadíde deň, ktorý určil Koníček. Potom mu Anežka oznámi, že ona je ešte na vydávanie primladá – no, a vari sa s tým všetko skonči. Od tých čias sa však Anežka bála byť sama s Koníčkom, hoci svoje slovo dodržiaval a o ponuke sa nezmieňoval. V poslednú novembrovú nedeľu zase nebolo dobré počasie na výlet. Koníček ich zaviezol obidve do Troje, kde je výborná reštaurácia. Pre dievčence objednal najprv bielu kávu a potom červené víno, ale sám pil – ako vždy – sódu. Kopecká sa mu preto posmievala. Odpovedal jej, že šoféri by nemali vôbec piť, pretože stačí iba maličkosť, aby sa stalo nešťastie. Že sa on musí vystríhať alkoholu ešte väčšmi ako iní. Keby som vypil tohto slabého vína len pár kvapiek, ani by ste ma nepoznali. Dievčatá mu nechceli veriť a Kopecká ho nahovárala, aby im ukázal, ako vyzerá, keď je podnapitý. Koníček sa vraj len významne tváril, ale tú radosť im nedoprial. Na spiatočnej ceste ich zaviezol najprv k prievozu. Tam stojí celý rad strelníc. Koníček si zaplatil desať výstrelov a na veľký úžas všetkých, ktorí sa prizerali, jeden za druhým sa mu daril. Vcelku trafil osem ráz. Keď ich odtiaľ odvádzal, povedal:

– Vidíte, keby som vypil len desať kvapiek vína, toto by som veru nedokázal. Možno však, že by som urobil čosi iné! Hádam by som namieril tou puškou aj do ľudí! Viete, dievčatá, ja som taký, že by som neublížil ani kuraťu, keď si však vypijem, stratím hlavu. Na to som prišiel za mladi, a tak som sa zaprisahal, že sa už neopijem, a dodržal som to. – Pritom si vykasal rukáv na pravej ruke a ukázal im predlaktie. Mal tam osem starých jaziev, jednu popri druhej.

Raz, keď ešte som bol v Čáslavi tovarišom, pil som v krčme a akýsi galganisko skočil na mňa – takto ma doriadil nožom. V špitáli som si poležal zo sedem týždňov, ale som si vravel, že mu to tak ľahko nedarujem. Striehol som naňho – veru, aj som mohol s ním robiť, čo chcel, lebo som bol vždy silák. Ale nemohol som to urobiť – nedalo mi to. No nemal som pokoja, stále ma to zožieralo a nutkalo odplatiť mu to. Až raz som si dodal odvahy, vypil som štyri poháre piva a hybaj naňho! Kým nás odtrhli od seba, rozrezal som mu obe líca pozdĺžky a vari by som ho bol aj zabil, keby nás neboli oddelili.

Kopecká, ktorá ho nemohla vystáť od samého začiatku, sa nezdržala a povedala:

– Nuž veru by som nechcela byť vašou ženou. Veď vy by ste hoci pre maličkosť vedeli aj usmrtiť.

Pre maličkosť a triezvy nikdy. A svoju ženu, tú už tobôž nie! Ale pre krivdu a v opilosti – to by som možno vedel!

Keď sa v ten večer rozchádzali, zaprisahala Kopecká Anežku, aby skončila s Koníčkom, kým je ešte čas.

Už vtedy som vedela, že sa to dobre neskončí. Tušila som, že bude zle, keď mu to Anežka povie; že sa z ľútosti opije a potom príde a vari ju aj zakole! Povedala som to Anežke. Ona najprv tvrdila, že to je hlúposť, že Koníček je dobráčisko. Nakoniec sa však predsa len naľakala a uznala, že mám pravdu. Vymysleli sme plán, ako to urobiť, aby z toho vybŕdla celá: keď sa Koníček cez sviatky spýta Anežky, ako sa rozhodla, povie mu ona, že nevraví nie, ale, že by ho rada ešte začas pozorovala. Medzitým si pekne-krásne nájde kdesi na druhom konci Prahy iné miesto, a tak mu zíde z očú…

Po dve nedele po tom, ako sme boli v tej Tróji, som sa ani na krok od nich nepohla. Boli sme všetci traja v kine a nič sa neprihodilo. Na nešťastie však na tú tretiu nedeľu mi prišla sesternica, a tak išla s ním Anežka sama. Radila som jej, aby sa mu vyhovorila, on však stále opakoval, že je dnes zlatá nedeľa, aby len s ním išla – a tak šla. Vláčila som sa so sesternicou, ale nemala som ani chvíľku pokoja, akoby som cítila, že voľačo s Anežkou nie je v poriadku. Sesternica odcestovala večerným vlakom a ja som letela za Anežkou. Bola už doma a veruže hneď som zbadala, že to prasklo.

Najprv chodili po Prahe a Koníček sa o ničom nezmieňoval. Keď sa však lúčili, pripomenul jej, že už budú Vianoce, a spýtal sa, či sa už rozhodla. Anežka nevedela klamať a neprišlo jej na um, čo som jej radila. Povedala mu, čo by bolo bývalo lepšie zatajiť:

– Ja som sa už dávno rozhodla, pán Koníček, ešte vtedy, keď ste sa ma to opytovali. Nemôžem sa za vás vydať. Možno sa nikdy nevydám, a ak predsa, tak len za toho, koho budem mať rada. Vy ste mi veľmi milý, ale rada vás nemám.

Tak – a bolo to vonku. Koníček vraj najskôr zostal ako obarený, ale potom sa prebral:

– No, čosi také som čakal. Veru, bol som to ja starý somár, všakver. Najmä, keď som oveľa starší od vás. Láska sa nedá vynútiť, však áno, a veď – ja to vlastne schvaľujem, že sa bez lásky nepodoberáte na niečo také vážne, ako je manželstvo. Hlavne, že sme si to tak pekne, úprimne povedali, všakver. – Potom sa vraj ešte chvíľku okúňal, prestupoval z nohy na nohu, vzdychal a Anežka nemala odvahu odísť. Nakoniec jej však jednako len podal ruku a zvolal:

– Nuž tak zbohom, milá Anežka. A prajem vám, aby ste boli veľmi šťastná, keď si raz niekoho vyvolíte.

– Aj ja vám prajem to isté, – odpovedala Anežka. – Veď si nájdete takú, čo k vám pristane. Iste bude s vami šťastná, lebo máte zlaté srdce.

– Čože srdce, zavše je človeku len na ťarchu, – povedal Koníček a chcel sa otočiť. Akosi sa však nemohol od nej odtrhnúť a ona zas nemala odvahu odisť a skončiť to všetko. Nakoniec sa opýtal:

– Vari sa už neuvidíme, Anežka? A čo si počnem s nedeľami?

– Prečo by sme sa už nemohli vídať? – odpovedala Anežka. – Azda sa zmenilo voľačo medzi nami?

Koníček sa smutne usmial:

– Ešte ste príliš nevinná, Anežka, keď takto môžete vravieť, ani vám na um nezíde, že to človeku nie je tak jedno, chodiť popri vás a nesmieť sa vás ani dotknúť. A teraz aby som si ešte myslel, že dorastáte pre iného. To by už veru ani sám anjel nevydržal!

Anežka sa začervenala a Koníček pokračoval:

– Rozhodne bude lepšie, keď sa už nebudeme vídať.

Potom jej ešte raz podal ruku a povedal týchto pár slov:

– Keby sa vám čosi stalo, keby ste boli v núdzi a nevedeli si rady v živote, rozpamätajte sa na strýka Koníčka.

Potom odišiel. Chvíľku sa za ním obzerala a prišlo jej ho ľúto, potom si však pomyslela, že sa to, chvalabohu, všetko skončilo, a tešila sa. Keď som prišla k nej, radovali sme sa obidve. Ale mne pritom zišlo voľačo na um:

– Ty, počuj, – vravím jej, – on iba tak rozprával, že sa ťa zrieka. Možno aj verí tomu, ale ten sa tak zbláznil do teba, že ho to len tak ľahko nepustí. Neteš sa ty ešte, že si už vyhrala. Iste príde a potom si dávaj dobrý pozor, aby si voľačo hlúpe netrepla. Vari by bolo lepšie povedať potom, že už máš rada iného.

Vtedy mi už prišlo na um, že sa to asi neskončí dobre. Čo keby tak zo žiaľu začal piť, myslela som si, a keby tak prišiel za ňou podgurážený?

– Nuž, v pondelok sa na šťastie nič nestalo, v utorok tiež nie a ja som už dúfala, že som sa zmýlila, pretože čosi takého príde na človeka hneď. Avšak v stredu mi telefonovala Anežka, že prišiel Koníček a odkázal jej po bratovi, že by večer rád s ňou hovoril. Anežka sa so mnou radila, čo má spraviť; bez váhania som jej povedala, aby mu odriekla. Ale Anežke ho bolo ľúto, vravela, že mu to nemôže urobiť. Nuž, milá moja, tu ti je rada drahá, povedala som jej; nakoniec sme sa dohovorili, aby teda šla a porozprávala sa s ním, ale nikam aby nechodila, kde nieto ľudí. Anežka ma poslúchla, chodila s Koníčkom asi štvrťhodinu pred domom a nakoniec mu sľúbila, že prídeme obidve k nemu v piatok počúvať rádio – Spejbla. On jej totiž povedal, že si to predstavoval oveľa ľahšie, že na ňu nemôže zabudnúť, a že teraz ju stále má pred sebou, keď vie, že mu nie je súdená. Ak zostane v Prahe, načisto sa vraj z toho zblázni – nuž tak sa rozhodol, že odíde na Slovensko. Vraj si tam podal žiadosť o miesto šoféra na akejsi autobusovej trati a asi ho prijmú. Odísť sa chystá tak po Novom roku. Tam možno na ňu zabudne. Kým však odíde, chcel by ju ešte raz vidieť a pekne sa s ňou rozlúčiť.

Anežka by nebola nikdy išla sama k nemu – toľko rozumu už mala – keď jej však Koníček povedal, aby aj mňa priviedla, uspokojila sa. Sľúbila mu za seba aj za mňa. A aj, aby som povedala pravdu, príliš som sa ani nečudovala. Viem, že mužovia, keď sa im čosi takého prihodí, musia niečo spraviť, aby mali pokoj. Buď sa strieľajú alebo voľačo iné. Koníčkovi možno postačí, keď sa odsťahuje. Nuž som Anežke povedala áno a v piatok sme sa teda zišli pri staromestských mlynoch a išli sme k nemu.

Dievča potom vypovedalo, ako sa jej hneď nepáčilo, keď prišli. Predovšetkým – ten huk! Voľakde na dvore hučali motory tak silno, že sa museli prekrikovať, aby sa navzájom počuli. Kopecká si vraj hneď pritom spomenula: keby niekto chcel niekoho zamordovať, aby sa to nik nedozvedel, nenašiel by vhodnejšie miesto. Tu by mohol kričať, akoby ho na vidly bral, ani tak by nik nepočul ani slabé zakviknutie. Ešte povážlivejší, ako huk, bol sám Koníček. Kopecká si všimla, že má rozpálenú tvár, asi pil. Veľa hádam nie – jazyk sa mu nemotal – bol však celý premenený. Predtým sa nikdy dievčat ani nedotkol, aspoň nie zjavne, dnes však bol drzý od samého začiatku. Keď pomáhal Kopeckej vyzliecť kabát, dovoľoval si nezdvorilosti/ prestal iba vtedy, keď mu nabrýzgala. Voči Anežke sa neopovážil, tej však začal zase tykať:

– Vieš, Anežka, nehnevaj sa dnes na mňa. Veď je to prvý a posledný raz, – povedal. – A veď sama vravievaš, že som tvoj ujko.

Dievčence sedeli ako na ihlách a Koníček hneď doniesol veľkú misu s nárezom, rybičkami, miešaným syrom a fľašku červeného vína. Fľaša bola už otvorená a asi štvrtina vína vypitá.

Dievčence ochutnali, ale nechutilo im, víno sa im zdalo príliš kyslé.

– Bon, – povedal Koníček, – veď som mohol vedieť, že pre dámy treba niečo sladké. No, nie je to chyba, víno vypijem sám a pre dámy pošlem kúpiť punč.

Potom zavolal domovníkovie dievča a poslal ho po fľašu punču. Sebe naozaj nalial za pohár vína a na dúšok ho prevrátil do seba; keď videl, že dievčence sa naňho poľakane dívajú, rozosmial sa:

– Len sa nebojte, že sa opijem, – povedal. – A aj keby som sa opil, vám neublížim. Ledaže by som vás zjedol, aspoň jednu – ale z lásky a nie zo zlosti.

Potom vstal, pustil rádio, nebolo však počuť nič, iba praskot, zavýjanie a hukot. Koníček začal mrzko nadávať, potom nechal rádio tak a sadol si medzi nás. Pritom nás obe chytil okolo drieku, také čosi si nikdy predtým nedovolil. Ja som sa bránila, Anežka bola ani stuhnutá. Iba tak zboku na mňa pozrela. Videla som, že sa začína báť. Aj Koníček to zbadal, pustil ju, tresol päsťou na stôl a povedal:

– Anežka, dávam čestné slovo, že ti nechcem ublížiť. Ak neveríš, odíď, ak veríš, tak sa ma neboj, keď sa ťa dotknem. Za to, že som ťa tak verne a nezištne odprevádzal, vozil a hostil, môžeš mi vari raz dopriať, aby som sa s tebou trochu potešil. Veď je to na rozlúčku.

Anežka ani nemukla, ale neodišla, hoci som ju drgla pod stolom. Už som vedela, že to všelijako vypáli! V duchu som sa modlila, aby mi čosi spásonosného prišlo na um, ako vyviaznuť odtiaľto. Myslela som, keď príde to dievča s punčom, že poviem Koníčkovi, aby pozval aj ju, ba aj jej matku – to by nás už dosť bolo naňho. Aj som s tým hneď vyrukovala. Koníček pozrel na mňa zboku – mal od pitia malé a potmehúdske oči – a vraví:

– Ako myslíte, slečna Jiřina. Je to však hlúposť. Anežky by som sa nedotkol, ani keby tu bola sama so mnou. Mám v hlave inakšie myšlienky.

Neverila som mu veľmi a keď sa dievča vrátilo, hneď som jej povedala, aby zostalo s nami. Na nešťastie muselo kamsi odísť a jej matka tiež. Bola som ako obarená a Koníček sa mi vysmieval. Začal aj mne tykať a povedal mi, že som hus.

– Nuž či nechápeš, ty hus, že keby som chcel od Anežky, čo mi nechce dať, prišiel by som na svoje? Toto je malá rodinná slávnosť na rozlúčku. Zjeme ten nárez, vypijeme punč a potom sa všetci rozídeme. Každý pôjdeme pokojne svojou cestou. Ty na Malý rínok, Anežku odveziem na Hřebenku, a ja pôjdem tiež svojou cestou – lenže tá bude trochu dlhšia. – Pritom sa usmial, ale tak akosi divne. Spýtala som sa ho, či tým mieni cestu na Slovensko, kde dostal miesto. Zavrtel hlavou:

– Nie, tá cesta bude ešte dlhšia.

Viacej už o tom nerozprával a začal chystať punč. Využila som tú chvíľu na to, aby som pošepla Anežke, že sa tu bojím, že by bolo lepšie ufujazdiť. Anežka nato, že veru tiež má strach a tiež by už najradšej odišla, ale Koníčkovi to vraj nemôže spraviť. Pomyslela som si teda, nech sa už robí, čo chce, že sa však ani na krok od nej nepohnem a keď začne strieľať, skočím pred ňu.

Len čo som si to takto rozhútala, ozvali sa za dvermi hlasy. Pochytila ma radosť – reku, Koníček dostal nejakú neočakávanú návštevu – všetko sa na dobré obráti. Ale bola to moja pani.

– Jiřina, – povedala, – musím ísť hneď do Strašníc. Ako viete, Bety (to bola jej dcéra) sa vrátila o pol deviatej a nemá kľúč. Nuž nehnevajte sa, ale musím vám tu pokaziť zábavu. Musíte ísť domov.

– Chvalabohu, tú starú sem posiela anjel strážca, pomyslela som si. Odpovedala som jej, že už bežím, a vzala som nielen svoj, ale aj Anežkin kabát. Komu by to bolo prišlo na um, že by si to Anežka ináč rozmyslela. Spočiatku to aj vyzeralo, že sa chytí tej nešťastnej náhody a vypadne so zdravou kožou. Išla k vešiaku a neklamem, ľudia boží, už mala jednu ruku v rukáve! Vtom však k nej pristúpil ten lucifer a vravel:

– No, Anežka, vari mi nepokazíte rozlúčku, veď zajtra už budem o tomto čase za horami za dolami a hádam aj ďalej! Nože, poseďte ešte chvíľku so mnou.

– Bolo mi, akoby som kamenela, ľudia, v tej chvíli ma pochytila taká hrôza, že som sa iba chvela na celom tele a nevládala vypovedať ani slovko. Na dovŕšenie všetkého sa do toho zamiešala aj naša stará:

– Pravdaže, – vraví, – načo chcete odviesť to dievča, veď jej sa to vôbec netýka.

– Asi sa bála, že sa budem s Anežkou kdesi vonku tárať alebo čosi takého, dosť na tom, že už horšie ani nemohla urobiť, ako ma odviesť samú. Anežka toho dedka aj tak ľutovala, a keď teraz videla, ako sa tvári, a počula ešte aj moju starú, nerozhodovala sa dlho, pozrela na mňa, pomaly vytiahla ruku z rukáva a povedala:

– Tak ja tu ešte chvíľku posedím.

Kopecká sa rozplakala, potom si utrela slzy a pokračovala:

– Nikdy nezabudnem, ako pri tom vyzerala. Ľudia, veď ona istotne šípila, čo ju čaká; ja sama som vedela, že len čo vytiahneme paty, dačo sa stane. Anežka však mala také dobré srdce, že jej toho dedka bolo ľúto, nuž sa odovzdala svojmu osudu a zostala. Dohodli sme sa, že sa ešte zídeme na Božie narodenie v pasáži Dunaja o
štvrtej. Ale ja som cítila, že sa s ňou v tú nedeľu už neuvidím. Musela som však ísť, stará hromžila, že je najvyšší čas, aby do tých Strašníc išla. Ešte aj vonku na chodníku ma to pochytilo. Páni, vy mi neuveríte, ale ako keby som bola tušila, že ju zavraždí, len čo sa s ňou ocitne sám. Veď on sa na to chystal, pil na guráž, stále vravel o tej ďalekej ceste; a tie motory na dvore robili taký huriavk, že ju mohol na kúštičky porozrezávať a nikto by nepočul jej nárek.

– Milosťpani, – povedala som starej, – slečinka nebude čakať ani minútu, uvidíte, že poletím ako divá, len mi nezabraňujte odviesť to nešťastné dievča odtiaľ.

– Bláznite, – povedala stará, – čože by sa jej mohlo stať? Veď ten pán vyzerá tak usadlo. Iba čo vymýšľate. – Nedala som sa presvedčiť, ale akoby na mňa z toho všetkého prišla ohromná slabosť – išla som za starou ako ovca. Priviedla ma až k domu, ešte mi prikázala, aby som sa neopovážila nechať slečinku čakať, a odišla. Dúfala som, že slečna príde možno aj skôr a ešte stihnem zabehnúť a dozrieť na Anežku. Slečinka však namiesto o pol deviatej prišla až o štvrť na jedenásť a nechcela ma pustiť, vraj neostane ani za svet doma sama. Tak som si šla ľahnúť a spala som, pokiaľ neprišiel pre mňa tento pán.

Klubíčko počúval so zvesenou hlavou. Teraz si mal povedať, že všetko je už jasné.

Namiesto toho sa však spýtal Jiřiny:

– Počujte, fajčil Koníček?

– Nie, – odpovedala bez váhania, nie však bez údivu, že ten pán má k jej veľkolepému svedectvu len túto poznámku.

– Nevideli ste ho nikdy fajčiť?

Jiřina rozhodne pokrútila hlavou.

– Hádam si niekedy zapálil aspoň cigaretu?

– Nie, ani cigaretu, ani cigaru, – Jiřina na to.

P

ri debne bol ešte vždy húf detektívov a uniformovaných strážnikov. Medzi nimi boli aj dvaja miestni strážnici, čo prišli na miesto vraždy hneď za tepla, t. j. hneď po tom, ako vyšla najavo. Klubíčko k nim pristúpil.

– Počujte, všímate si na svojich obchôdzkach zavše aj autá?

Strážnici prisvedčili.

– Viete, čo je to roadster?

– Je to športový voz, – odpovedal Šindelář.

– Hej. A ja by som rád vedieť, kto tu na okolí chodieva takým vozom?

Strážnici sa zamysleli. Březina chytil Klubíčka za plecia a odviedol ho kúsok ďalej.

– Rád by som vedel, čo sa ti liahne v kotrbe, Klubíčko, prečo ťa zaujíma športový voz? Urobil to predsa Koníček, vari si nepočul tú jej kamarátku?

– Už sto ráz som počul také otázky, – odpovedal Klubíčko nevrlo a upäto. – Už sto ráz všetko svedčilo proti niekomu, ale aspoň v piatich prípadoch to bola iba osudná zhoda okolností. Čo keby sa to zopakovalo? Bol som si pozrieť toho človeka, Březina, veď ten by podľa môjho názoru nebol vedel zabiť to dievča. Podľa toho, čo som vypočul, usudzujem, že ju mal rád takou láskou, akej človek ani neverí, že jestvuje. Koníček sa díval na Anežku ako na sviatosť. Mohol sa dať strhnúť krvou, aby žiadal od nej bozk alebo i viac, mohol sa s ňou chvíľku aj pasovať, pripustím i to, že na päť minút sa premenil vo zviera, hoci sa mi to uňho zdá vylúčené. Jedno, Březina, jedno však nemohol – zabiť ju! Nikdy by to nedokázal, ani keby vypil veľký sud špiritusu. Čo k nej cítil, to nebola obyčajná láska, on ju zbožňoval, chudáčisko, ba azda ešte i viac. Sama od seba by mu ruka klesla, keby len na čosi planého pomýšľal.

Zmĺkol a dodal smutno:

– Myslel som na niečo iné. Z toho, čo tu rozprávala Kopecká, vidieť celkom jasne, že sa chystal na samovraždu. Pozri: najprv – ako mu to dievča povedalo, že ho nemá rado – myslel, že to už nejako prenesie. O tri dni však prišiel na to, že sa mýlil, rozhodol sa teda, že si vezme život. Predtým ju však chcel ešte raz vidieť. Všimni si, že pozval aj jej kamarátku. Keby bol mal nekalé úmysly, iste by nástojil, aby prišla sama. Ba mohol ju niekam zaviezť autom a nie pozývať k sebe. Mohol jej navrhnúť prechádzku, zaviezť ju niekam za Prahu a tam to urobiť. Ale on všetko podnikal celkom verejne. Príď, priveď so sebou priateľku, v tom, čo mám v úmysle, niet nič takého, že by mi zavadzala. Iste sa chcel iba rozlúčiť s ňou. Vypil si trochu vína, aby sa pred nimi nerozreval a vydržal až do konca. Keby nebola prišla po Kopeckú tá pani… To však Koníček nemohol vedieť. Keby bola zostala, všetko by sa bolo odohralo podľa plánu: dievčence by sa trochu napili punču, šli by domov, a tým by sa to skončilo. Všimli si, že Koníček nebol ani tak veľmi dotieravý, hoci bol aj opitý. Anežku mal rád, ba nazvime to pravým slovom: on ju zbožňoval a uctieval natoľko, že ani ničivým vplyvom alkoholu si nedovolil viac, ako že jej tykal a že ju raz objal okolo pása. Veď je to jasné, o koľko viac si dovolil ku Kopeckej, na ktorej mu nezáležalo. Keby si sa trochu zamyslel a bol aj psychológom, už sám tento fakt by ti povedal, že ten človek pokladal Anežku za výnimočnú bytosť, keď bol v tej najhoršej nálade.

– Nuž, to veru bol, – súhlasil Březina, – veď si tam našiel pravé božie dopustenie.

– Nepopieram, že keď Jiřina odišla, bol Koníček dotieravý. Asi chcel naozaj Anežku znásilniť. No jednako si myslím, že vytriezvel, keď ušla na dvor a keď počul, že otvára domovú bránu.

– Čože, – zvolal Březina celkom užasnutý, – vari chceš povedať, že ju nevtiahol dovnútra?

Klubíčko pokrčil plecami.

– Podľa mňa už nemyslel na ňu, keď mu utiekla, ale na to, čo bolo teraz preňho oveľa dôležitejšie a na čo ju vlastne k sebe pozval. Na svoju smrť! Chcel sa zabiť aj predtým, kým sa ešte nič nestalo, ale teraz myslel len na to. Chvíľku zostal doma, slepý a hluchý voči všetkému, potom vybehol von, utekal rovno na nábrežie a hodil sa do vody. Pozri na časové údaje: tá pani Ábelová prišla po Kopeckú okolo ôsmej, jej dcéra sa mala vrátiť o pol deviatej. Pani Ábelová durila Kopeckú a nechcela dovoliť, aby Anežka odišla s ňou, pretože sa bála, aby sa dievčence vonku nerozvraveli a zabudli na čas. Nechcela dovoliť Kopeckej ani aby odskočila naspäť ku Koníčkovi. To znamená, že muselo byť asi Štvrť na deväť, ak nie viac, keď vyšli. Približne v tom Čase vrazilo akési dievča do študenta Maxanta na chodníku na rohu Platnéřskej ulice. Maxanta som priviezol so sebou. Poznal to dievča – bola to Anežka.

– Sto striel hrmených, – zvolal Březina, – tak to potom naozaj nemohol urobiť Koníček. Iba ak by za ňou bol bežal, alebo išiel autom a privliekol ju naspäť.

To by sa mu iste nepodarilo. Veď ulica bola v tom čase dosť živá. Hovoril som so strážnikom, ktorý stál pri kostole svätého Salvatora na Křižovníckom námestí. Aj on ju videl a povedal, že ulicou, po ktorej bežala, chodilo dosť ľudí, premávali autá a dokonca električky. Taxikár vravel, že mu vbehlo pod auto akési dievča v mieste, kde sa križuje ulica Karoliny Svetlej. Videl ho, ako uteká ďalej na nábrežie. Tam ho už, pravda, nemohol nikto odviezť násilím alebo zatiahnuť do auta, veď je to jasné, nie?

Březina prikývol.

– O pol deviatej, – pokračoval Klubíčko, – pribehol Koníček na nábrežie ku rybárom, prebehol cez loďky, akoby si to bol už vopred vyhliadol, a z poslednej sa hodil do vody. Nemohol za to, že sa mu zimník zachytil o hák na boku lode a že rybári stihli samovraha vytiahnuť. Podľa všetkého udrela Koníčkovi krv do hlavy hneď po odchode Kopeckej. Bola azda len za dverami, keď sa Koníček vrhol na Anežku a chcel ju pobozkať. Zľakla sa, išla k vešiaku, obliekla si kabát a bránila sa, čo Koníčka rozzúrilo ešte väčšmi. Keď Anežka videla, že to ide do tuha a pretože Koníček stál pri dverách a nechcel ju pustiť, bežala k oknu. Otvorila vnútorné, druhé však už nestihla. Koníček ju dobehol a ťahal k posteli. Chvíľku spolu zápasili, Anežka bola šikovnejšia a vyšmykla sa mu. Bežala zase k oknu, v panike ho rozbila a pritom sa zranila. A domnievam sa, že celkom zbytočne. Koníček už hádam za ňou ani neutekal. Mal už toho neúspechu dosť, zostal asi ležať a možno ani nevedel, že Anežka uteká. Vytriezvel, poobzeral sa, a keď videl rozbité okno, šiel ta pozrieť. Anežka už bola preč. Koníček zavrel okno, spustil roletu, schytil zimník a utekal rovno k rieke, aby uskutočnil svoj pôvodný, trochu prekazený úmysel.

– Z toho som blázon, – zvolal Březina. – Opisuješ to tak pravdepodobne… tí ľudia, čo videli dievča splašene bežať po nábreží, to sa predsa nedá odškriepiť… priviezol si aj toho strážnika a šoféra?

Strážnika ešte nie, ale hneď preňho pošlem. Šofér ju však videl a nepoznal ju.

Březina vystrúhal grimasu.

– To veľa neznamená, – pokračoval Klubíčko, – Maxant, ktorý ju stretol, keď bol pokojný, ju poznal. Šofér bol rozčúlený, veď mu vbehla takmer pod kolesá. Nemohol sa pozornejšie dívať na ňu, pretože musel hľadieť aj na cestu, aj za seba, Či za ním nejde nejaké auto, ktoré by doňho mohlo vraziť. Šofér ju teda videl len zlomkovité a skreslene. Pochopiteľne, že sa na ňu zlostil a predstavil si, že vyzerá asi tak, ako koná – to jest hlúpo a pojašene. Zrejme si myslel, škaredá, alebo čosi takého. Keď som mu ukázal pekné dievča, poznačené už pečaťou smrti, nepoznal ju, čo je len prirodzené. Ale, Březina, ten človek mi povedal čosi iného a takto sa dostávame k tvojej poznámke o roadsteri. Ten človek má profesionálnu pamäť. Tvár si nemôže v takej situácii zapamätať, ale môžeš dať hlavu na to, že si aj v najhoršej šlamastike zapamätá hŕbku drobnosti o aute, ktoré bolo pri tom. A ten človek mi povedal, že keď po tom skoro-karambole zatáčal na štand pri Karlových kúpeľoch, videl, ako to dievča nastupuje do akéhosi auta. Zo začiatku nevedel nič určitého o ňom povedať, ale odrazu z neho vyšlo, že to bol roadster.

Trochu si oddýchol a pokračoval.

– Či tam videl nejaký roadster, nemôže dosvedčiť, ale ja som si skoro istý, že Anežka niekoľko minút po tom, ako na ňu Koníček tak hlúpo a zbytočne zaútočil, nastúpila na nábreží do nejakého roadsteru. Iste by po takých skúsenostiach so známym a spoľahlivým človekom nevstúpila do auta, ktoré by viedol niekto celkom neznámy. Ak to bola Anežka, iste toho človeka, zrejme muža, poznala. Bol tam iba náhodou, a keď videl, ako oproti nemu beží, zastavil a zavolal na ňu. Anežka, ktorá si ešte stále myslela, že má toho hrozného Koníčka za pätami, skočila k nemu do auta a iste ho prosila, aby ju odviezol domov. Dokonca si myslím, že ten človek býval voľakde tu. Dá sa to vysvetliť: taká žabka, ktorá málo vedela o mužoch a nazdávala sa, že môže s niekým chodiť sedem mesiacov len tak, nemala asi veľa známych medzi pánmi, čo majú drahé autá. Pritom ju však iste poznalo niekoľko ľudí odtiaľto, z Hřebenek, tak ako som ju poznal napríklad aj ja. Možno ju občas niekto z nich stretol a niekedy ju aj zviezol. Azda chodieval k jej zamestnávateľovi, k tomu Ďablicovi, mohol to byť jeho pacient alebo ktovie ešte kto! A toho človeka by som veru rád poznal, lebo som už od prírody zvedavý.

Potom chvíľu porozmýšľal a dodal:

– Ak sú to na Hřebenkách dokonca dvaja s roadstermi, zaujímal by ma ten, ktorý z nich má nový alebo novší. Možno s ním chodí rok, možno dva, ale celkom iste odvtedy, čo sa striasol toho starého hrbáča, ktorý sme našli tam hore.

– Ale veď ten voz bol Koníčkov, – zvolal Březina.

Klubíčko naňho pozrel celý zadivený.

– Koníčkov?

Březina prikývol.

– Ktože ti to povedal? – spýtal sa Klubíčko dychtivo.

– Ktosi, kto to musí vedieť. Doktor Ďablic. Keď som sa ho vypytoval na Koníčka, hovoril o ňom len samé pekné veci, okrem iného aj to, že veľmi presne splácal starú tatru, ktorú mu doktor nedávno predal. Nemôže to byť iná, iba tá, čo sme tam našli. A o to sa, bohužiaľ, rozbíja tvoja ináč krásna hypotéza o podozrivom mužovi v roadsteri. Keďže teraz vieme, že auto, v ktorom našli Anežkine šaty, bolo Koníčkovo, jasne vidieť, že jedine on mohol doň dať jej šaty i jej telo.

Klubíčko sa zamyslel.

– Rád by som sa porozprával s doktorom Ďablicom, – povedal odrazu. – Hovoril si mu, že môže ísť spať?

Březina prisvedčil.

– Tu by nám bol len zavadzal.

– Nuž prebudíme ho teda, – odpovedal Klubíčko, – musíme mu ukázať to auto.

– Celkom zbytočné, – povedal Březina, – ak však myslíš…

Prešli cez ulicu a pobrali sa k veľkej vile, kde už vo všetkých oknách bolo tma. Únava premohla aj domovníka, Koníčkovho brata; prevýšila jeho žiaľ nad nešťastím, ktoré cez jeho brata postihlo celú rodinu. Dokonca aj on spal, a ak nespal, prevracal sa na posteli.

Ako tak čakali pred bránou, kým im prídu otvoriť, vypytoval sa Klubíčko miestnych strážnikov:

– Rozpamätali ste sa už, kto tu má sivý roadster?

Šindelář zasalutoval a povedal:

– Taký voz, na aký ste sa vypytovali, má mladý Šebek.

Obrátil sa a ukázal na obrovskú vilu, čo sa nejasne črtala v tme a hmle.

Klubíčko zaďakoval kývnutím hlavy. Práve keď sa chystal ešte raz zacengať, ozvali sa za ním kroky a ktosi sa spýtal:

– Aj vy voláte doktora Ďablica?

Klubíčko sa zvrtol. Zbadal drobnú a trochu zoschnutú paniu, v čiernom kožuchu až po päty, ktorá sa blížila k nemu. Zastala tesne pri ňom a vydesená zvolala.

– Preboha vás prosím, nechajte ho najprv mne, musí ísť k nám, moja sestra sa vari ani rána nedožije pre jeho nedbanlivosť!

Klubíčko sa na ňu pozorne zadíval. Bola na smrť vystrašená. Aj by sa mu vari hodila k nohám, aby ho uprosila, keby jej bol povedal nie. Prikývol teda.

– Pravdaže, nech len ide najprv s vami, my ho tak súrne nepotrebujeme. Stačí, aby nám povedal zopár slov.

Drobnučká pani sa poďakovala vďačným pohľadom, asi sa na viac nezmohla. Všetci traja mlčky čakali. O dve-tri minúty sa konečne otvorilo okno vo vile.

– Kto to zvonil? – spýtal sa mužský hlas.

– Pán doktor, to som ja, Horníčková, – ozvala sa pani.

– Pani Horníčková! – Hlas doktora Ďablica bol vyľakaný.

– Dúfam, že tentoraz k mojej sestre predsa len pôjdete, – zvolala pani Horníčková. Len čo počula doktorov hlas, akoby sa celkom premenila. Hovorila ostro a rozčúlene. – Pravda, ak už nebude neskoro.

– Ach, Istotne nebude neskoro, – volal z okna doktor Ďablic. – Skúsili ste klystír? Bol olivový olej celkom čistý?

– Skúsila som všetko, – odpovedala pani Horníčková ešte zlostnejšie. – Ale sestre je stále horšie a horšie. Poznáte jej záchvaty. Je ako decko a nijaký liek na ňu neúčinkuje, kým pri sebe nevidí lekára.

– Áno, áno, – povedal doktor Ďablic slabým hlasom, – uisťujem vás však, že vám sestra neumrie.

– Ale načo má nadarmo trpieť, – volala pani Horníčková celá rozhorčená. – Pán doktor, veď ona nič iné nerobí od deviatej, ako ste telefonovali, že prídete, iba sa díva na dvere; myslela som, že máte voľáky iný vážnejší prípad. Teraz vidím, že ste boli v posteli! Prečo ste hneď nepovedali, že k nám neprídete, bola by som volala iného lekára.

– Nemohol som prísť, – povedal, – niečo sa prihodilo. A neskôr som zabudol. Ubezpečujem vás však, že vašej sestre nehrozí nebezpečenstvo. Počkajte, prídem o chvíľku.

Pani Horníčková sa obrátila k nemu chrbtom.

– Ani keby som bola na smrteľnej posteli, ani tak ho nezavolám, – povedala. – Moja sestra má žlčové kamienky. Páni, neviete si predstaviť, aké má záchvaty! Zvíja sa, reve, strašne trpí – ach, nepriala by som vám to prežiť ani raz, hoci len dívať sa na ňu. Doktor Ďablic ju lieči a pozná také lieky a má na ňu taký vplyv, že sa jej hneď uľaví, keď ho vidí. Dnes ju bolesti pochytili zvečera. Volala som doktora telefonicky, ale nebol doma. Zvonila som zo päť minút, ale nikto sa mi neozval. O štvrťhodinu som volala znova. Ozval sa mi ženský hlas. Myslela som si, že je to ich Anežka, a povedala som jej: – Anežka, povedzte doktorovi Ďablicovi, že pri telefóne je Horníčková. – Doktor Ďablic prišiel hneď nato k telefónu a sľúbil mi, že príde o polhodinu; zatiaľ som mala dať sestre klystír a olivový olej. Áno, tak sľúbil, ale sľuby sa sľubujú a blázni sa radujú! Bolo pol deviatej a ešte nechodil. Čakala som ešte polhodinu, potom som znova telefonovala. Neozval sa mi nik. Myslela som, že už iste ide k nám. O štvrťhodinu som zase telefonovala, ešte nebol doma. Medzitým bolo sestre trocha lepšie. Dúfala som, že sa už voľáko zaobídeme aj bez Ďablica, pred polnocou sa však záchvat zopakoval. Znova som telefonovala a zas sa mi nikto neozval. A tak som sa nakoniec odhodlala, že pôjdem poňho sama.

Vtom sa hore otvorili dvere a na schodoch sa zjavil doktor Ďablic. Pošmykol sa, a iste by sa bol zvalil, keby sa nebol prichytil steny.

– Anežka, – vykríkol nazlostene, – prečo ste neposypali schody, keď je poľadovica! – Tu sa však spamätal.

– Úbohá Anežka, tá už nebude nikdy posýpať schody, – zahundral. Šmátrajúcky došiel po bránu a otvoril ju. Bol načisto rozospatý. Pani Horníčková pozrela naňho zlostným a bojovným pohľadom.

– Pán doktor, nechali ste nás čakať celé štyri hodiny.

Ďablic pokrčil plecami a chcel jej čosi odpovedať. Vtom však padol jeho pohľad na debnu.

– Ešte je tam? – spýtal sa Březinu.

Ten prikývol.

– Naložíme to na nákladné auto, akonáhle bude najmenšia nádej, že sa sem nejaké vyštverá.

Doktor Ďablic v tej chvíli siahol do zadného nohavicového vrecka a vytiahol z neho kľúč od garáže.

– Pravdaže, – povedal, – veď ani ja sa potom nedostanem dolu autom. Pani Horníčková, musíme k vám, bohužiaľ, peši.

– Pán doktor, nebudem vás dlho zdržiavať.

Ďablic naňho pozrel v rozpakoch, potom sa obrátil k malej nahnevanej žene.

– Odpusťte, – povedal jej, – ten pán je od polície.

– Naozaj to nebude trvať dlhšie, ako minútu, – upokojoval Klubíčko pani Horníčkovú. Tá zanovito hľadela do zeme. Klubíčko sa obrátil k Ďablicovi:

– Išli by ste sa pozrieť so mnou na jeden voz?

Doktor Ďablic sa prekvapene zadíval. Oči mu zamihali – zdalo sa, že majú červenkastý lesk. Veď je to skoro albín, pomyslel si Klubíčko. Odrazu pocítil nechuť k tomuto vysokému mužovi, ktorý mal skoro biele obočie. A Ďablic sa naňho díval ešte vždy veľmi prekvapene. Konečne sa zmohol na otázku:

– Ako, na voz? A prečo? Pravdaže, ak myslíte, že by to malo nejaký význam.

Pani Horníčková protestovala:

– Nemala by sa uprednostniť chorá pred autom?

– Isteže, – prisvedčil Klubíčko, – za určitých okolností. Ubezpečujem vás však, že to nebude dlho trvať. – Pani Horníčková sa prestala brániť a Klubíčko chytil Ďablica za ruku. Po niekoľkých namáhavých krokoch povedal:

– Tu je to auto.

Ďablic pozrel na voz a potom nechápavo na Klubíčka.

– Prečo mi ho ukazujete? – spýtal sa namrzený. – Nemyslíte, že by bolo naozaj správnejšie, keby ste ma pustili k chorej?

– Nepoznávate ho?

– Koho? – spýtal sa Ďablic. – Čo to znamená? Som predsa lekár a nie priekupník.

– Teda nepoznávate to auto, – odpovedal Klubíčko pokojne. – Naozaj som sa vás musel spýtať. V tom voze sa totiž pred hodinou našli Anežkine šaty.

Ďablicovi sa oči rozšírili od úžasu.

– Anežkine šaty! – vykríkol. – Prečo ste mi to hneď nepovedali. Kde sú?

Klubíčko sa chvíľku uprene díval Ďablicovi do tváre.

– Musím vám povedať, čo som si myslel a prečo vám ukazujem to auto. – Ďablicovi sa oči ešte väčšmi rozšírili a potom zahmlili.

Ďablic prisvedčil; vyzeralo to, akoby nevládal vy povedať ani slovo.

– Predali ste nedávno Koníčkovi starú tatru?

Ďablic sa mu chvíľku díval do oči. Potom sa bez slova obrátil k autu a sústredil naň všetku pozornosť. Prezeral si ho naozaj dôkladne, najprv chladič, blatníky a kolesá a potom nazrel dnu. Keď tam uvidel hŕbku Anežkiných šiat, stratil odvahu ďalej prezerať. Zreteľne sa zachvel.

– Je to ono? – spýtal sa Klubíčko.

Ďablic pokrčil plecami.

– Možno aj bude, – povedal v rozpakoch. – Predal som Koníčkovi pred troma mesiacmi staré auto, na ktorom som sa už dva roky nevozil. Stálo v kúte garáže celkom zabudnuté a nikomu nepotrebné, pomaly sa rozpadávalo a iba mi zavadzalo. Raz prišiel za mnou domovníkov brat a pýtal sa ma, či by som mu ho nepredal. Bez váhania som súhlasil a navrhol som, aby sám určil cenu. Ponúkol slušnú sumu, iba ma prosil, aby ho mohol vziať na splátky. Dohovorili sme sa, že bude splácať na šesť ráz. Tri splátky zaplatil celkom presne, ďalšiu som chcel znížiť, pretože mi občas pomáhal pri mojom voze. To auto, čo som mu predal, bola malá tatra prvého typu – možno to bola táto, možno iná. Presne vám to neviem povedať, lebo som nepoužíval tatru už dávno, nepamätám sa, či sa líšila niečím od ostatných. Tie autá sa podobajú navzájom ako vajce vajcu.

– Hádam predsa, – povedal Klubíčko. – Autá sa podobajú, ale každé má svoje číslo.

– Nepamätám si však to číslo, – odvetil Ďablic, – veď už skoro tridsať mesiacov som tým autom nešiel. Mám zlú pamäť, najmä na číslice. Počkajte, vidí sa mi však, že na začiatku bola pätorka. A potom – áno, to viem celkom bezpečne – keď sme sa raz vybrali so ženou na výlet tým autom do černokosteleckých hôr… vystúpili sme a ja som zabudol zavrieť okno. Kým sme odpočívali v lese, akýsi naničhodník prestrčil ruku cez otvor a spustil okno. Potom vliezol dnu, odniesol všetko, čo tam bolo, a keďže ani to mu nestačilo, odrezal kožu z oboch sedadiel. Predných sa však ani nedotkol. Dal som ich nanovo obtiahnuť, pravda, len zadné sedadlá, a ten rozdiel by sa vari ešte aj teraz dal zistiť.

– O tom sa môžeme hneď presvedčiť, – povedal Klubíčko vzrušene. Otvoril voz a posvietil si dovnútra. Koža na predných sedadlách však vyzerala práve tak, ako na zadných. Potom si posvietil na továrenské číslo auta. Bolo 3788. Keď sa obrátil, stál doktor Ďablic chrbtom k nemu.

– Našli ste ten rozdiel? – spýtal sa ponad plece.

– Celkom nič som nenašiel. Možno by ste vy boli šťastnejší.

Ďablic odpovedal bez rozmýšľania, akoby si už bol odpoveď prichystal.

– Odpusťte, ale nemôžem. Mal som rád Anežku a pohľad na jej šaty ma príliš rozrušuje.

Klubíčko pokrčil plecami.

– Koža na všetkých sedadlách je asi rovnako stará, – povedal. – Továrenské číslo sa nezačína pätorkou. Asi to teda nie je váš bývalý voz?

– Počkajte, teraz mi prišlo čosi na um, čo by nám pomohlo tú otázku rozlúštiť, – zvolal náhle Ďablic. – Raz sa mi stala automobilová nehoda, akýsi neopatrný a vyľakaný nováčik vletel do nás na križovatke takou silou, že nás prevrátil. Pritom nám odrazil celý ľavý blatník a ešte stlačil plechovú zadnú stenu dovnútra.

V opravovni to odstránili len čiastočne, na ľavom boku zostala preliačina. Pozrite, či je tam – ľahko sa to dá spoznať – ak áno, tak je to môj bývalý voz.

Klubíčko vliezol ešte raz do auta, ale akokoľvek ho dôkladne prezreli aj s Březinom, preliačinu nenašli. Boli by mohli odprisahať, že ľavá zadná stena je ideálne rovná.

– Nuž tak to nie je moje auto, – vyhlásil kategoricky Ďablic, keď mu to povedali.

V

tom sa priblížila k nim pani Horníčková. Bola hrozne rozčúlená.

– Páni, či vy máte svedomie, keď sa tu vadíte nad starým autom, zatiaľ čo moja sestra strašne trpí a čaká na doktora Ďablica ako na spasiteľa.

– Ja za to nemôžem, – povedal hundravo Ďablic, – páni sú od úradu, musím poslúchať.

– Už vás nepotrebujeme, – povedal Klubíčko, – môžete odísť.

Doktor a pani Horníčková odchádzali šomrúc a škriepiac sa. Klubíčko sa otočil k Březinoví.

– Jedna z najzávažnejších domnienok, ktoré svedčili proti Koníčkovi, práve padla, – poznamenal.

– Ten človek sa mohol mýliť, – namietal Březina, – vôbec nevyzeral ako niekto, kto má všetkých päť pohromade. Alebo je čudák, alebo je neuveriteľne roztržitý. Človeče, keby si chodil s voľákym autom iba jeden jediný týždeň, poznal by si ho lepšie ako svoje topánky. On sa tým autom vozil vari šesť rokov a ani jeho číslo si nezapamätal.

Zapamätal si však príhodu so sedadlami a s karambolom, – povedal Klubíčko. – Niektorí ľudia majú naozaj zlú pamäť na číslice, ja sám patrím medzi nich. Podľa všetkého to bude predsa len iné auto.

Březina sa nazlostil.

– Vari si myslíš, že také staré tatry padajú len tak z neba? – zvolal. – Kde by sa hneď našla druhá taká? Napokon, prečo by som mal hľadať ešte voľakoho so starou tatrou, keď viem, že ju mal Koníček? Ako by sa dostala Anežka do takého auta? Už vidím, že ti sedí v hlave ten roadster! Keby to však bol urobil človek s roadsterom, bol by ju doň naložil, vysypal by ju do debny a vrátil sa s roadsterom domov.

– Asi mal dôvody neurobiť to.

– Možno. Ale práve Koníček mal starú tatru a kúpil ju od Ďablica. Naložil Anežku do debny, potom zaviezol voz do pustatiny a šiel sa utopiť. To predsa jedno do druhého zapadá.

Klubíčko chvíľu premýšľal.

– Aj tak by som rád vidieť ten roadster, – povedal. – Šindelář, vy ste šikovný človek, choďte do Šebkovej vily a zazvoňte tam. Povedzte domovníkovi hoc aj to, že ste videli podozrivých ľudí utekať do garáže. Nech vás ta zavedie, ak má kľúče. Ak ich nemá, nech zobudí majiteľa. Pôjdeme pomaly za vami.

Šindelář sa poponáhľal. Březina pozrel na hodinky.

– Štvrť na tri, – zahrešil, – aj ty si taký premrznutý? Trčím tu už od polnoci a keby aspoň za glg čaju bolo… Keď sa vrátime, prebudím toho vrahovho brata a rozkážem mu, aby nám uvaril za pohár čaju.

Pomaly sa pobrali Švédskou ulicou, pozdĺž ktorej stoja v týchto miestach už len vily a pred nimi sa týčia veľké staré stromy. Obrovská Šebkova vila, ktorá dominuje Hřebenkám, pomaly vyrastala pred nimi z hmly a tmy. Kráčali bez slova. Březina si namrzene zapaľoval. Vtom začuli, ako ktosi za nimi beží. Obzreli sa a zbadali Šoféra, ktorý sem priviezol Klubíčka. Dobehol k nim bez ducha ako maratónsky bežec a vyrazil zo seba:

– Roadster! Sivý roadster! Práve išiel okolo!

Klubíčko priskočil k nemu:

– Roadster, ktorý ste zazreli na nábreží?

Šofér prikývol.

– Sivý roadster. Americký výrobok. Vodič sedel na ľavej strane. A Ja som si pritom spomenul, že som to videl práve tak na nábreží: auto bolo sivé a americkej výroby. Ten pán sedel vľavo a dievča mohlo hneď vliezť do voza, nemuselo ho obchádzať. Preto tak rýchlo zmizol!

– Kam išiel ten voz? – spýtal sa Klubíčko.

– Hore, vyššie, ja neviem, – jachtal šofér. – Zbadal som ho, keď už bol predo mnou. Išiel sedemdesiatkou, náš voz by to tak nevybral. Len sa tak mihol okolo mňa. Kým som sa spamätal, bol už v zákrute serpentíny.

Na chvíľku sa rozhostilo ticho. A odrazu zhora zaľahol nezreteľný šum. Klubíčko ukázal hore:

– Znie to ako z hradskej pri štadióne, – povedal. – Ak ide sedemdesiatkou, o päť minút bude na Pohořelci. Malo by význam zalarmovať hradčanskú strážnicu?

– Ale choď, ty mudrc svetský, veď kým by sa naši vytrepali, voz by bol dávno kdesi v trantárii. A napokon – nikto by si netrúfal obťažovať toho človeka. Prečo a začo? Ten by nám dal! Ja sa vykašlem na roadster a budem sa držať tatry.

Vtom sa vracali strážnici, ktorí burcovali domovníka v Šebkovej vile.

– Všetko je v poriadku, – oznamuje Šindelář. – Domovník má kľúč od garáže. Už aj sa oblieka a o minútu bude tu.

O chvíľu vyšiel z vily domovník. Garáže tej palácovej vily boli až na druhom konci záhrady, medzi záhradníkovým domom a tenisovým dvorcom. Domovník otvoril dvere z vlnitého plechu a šťukol vypínačom. A tu stál športový voz. Bol modrozelenej, neurčitej farby, volant mal na pravej strane, lebo to bol voz domácej výroby značky Walter. Najväčšie prekvapenie však prišlo až z domovníkových úst.

– Áno, – povedal ten človek, – s autom chodí mladý pán. Ale mladý pán odcestoval vo štvrtok do hôr vlakom a vráti sa iba po Novom roku. Auto tu stojí od štvrtku. Nie, dnes s ním nik nebol vonku. Veď kto by aj mohol byť? Pani nevie viesť auto, slečna je tiež v horách.

– Nepožičal mladý pán auto niekomu známemu? – spýtal sa ešte Klubíčko.

– Také niečo sa nepožičiava, – odpovedal domovník, – a potom, musel by som o tom vedieť, iba ja mám kľúče od garáže.

– Asi ste sa na ňom previezli vy, – poznamenal Březina ironicky.

Domovník si odpľul.

– Mne také hlúposti nechodia po rozume. A veď ani neviem viesť. Chcete, aby som prebudil paniu?

Klubíčko sa mu poďakoval. Aj tak sa zúčastňoval na tomto celom vyšetrovaní od samého začiatku roztržito. Zjavne mu na srdci ležalo len jedno – aby už boli vonku z tej veľkej vily.

P

očuj, Březina, – povedal, keď sa ocitli na hradskej, – mne je taká zima, že nemôžem vydržať. Nechceš zájsť ku mne, je to len na skok. Uvarili by sme si čaj.

Březina ochotne súhlasil a dal sa odviesť do osamelej vily v Tichej uličke. Tá vila je osamelá až strach, Klubíčkovi však ani to nestačilo. Býval po práci taký vyčerpaný, že nezniesol ani najmenší hluk. Stačilo, aby začul zatrúbiť auto, i keď to tlmilo lístie na stromoch v záhrade, ba stačilo, aby začul ľudské hlasy a už sa ho zmocňovala nervozita. Preto si vybral za obydlie malý pavilón v záhrade za vilou. Niekoľko krokov za pavilónom bol múr a za ním sa končila civilizácia, začínali sa kopce neupravenej Strahovskej roviny. Pred nimi, južne a východne, rozprestierali sa nekonečné záhrady, pod nimi ležalo do spánku pohrúžené tmavé mesto. Tu bolo v zime ticho ako na púšti a temer dokonalý pokoj v lete, keď sa zotavoval tým, že chodil po záhrade, vykopával a vyťahoval zo zeme burinu, púpavu, žihľavu, skorocel, ukladal ich medzi noviny a potom odhadzoval do nádoby na popol.

Klubíčko priviedol Březinu do obývacej izby vo svojom pavilóne. Najprv si vyzul Ďablicove horské baganče a spravil niekoľko civilizovaných krokov po izbe, cítiac veľkú úľavu. Potom sa však spamätal a obrátil sa k Březinoví:

– Čiernu kávu alebo čaj?

– Kávu.

– Vidieť poriadneho chlapa, – zahundral Klubíčko. Išiel ku skrini a vybral z nej čosi, čo sa podobalo alchymistovej krivuli. Napustil do nej vodu a zaskrutkoval do toho sklenú nádobu. Potom vytiahol z kredenca plechovú škatuľu s mletou kávou.

– Koľko?

– Dve.

– Nie, tri.

– Tak tri.

Klubíčko vzal lyžicu a šesť ráz ju ponoril do plechovky. Potom postavil pod krivuľu liehový kahanec a zapálil knôt. Březina ho mlčky pozoroval.

– To by som rád vedieť, čo chceš urobiť.

– Veľmi dobrú a veľmi horúcu kávu.

– A okrem toho?

– Ten roadster.

Březina sa odmietavo pohol.

– Ten roadster do tej príhody vôbec nepatrí. Sám diabol nám ho do cesty podstrčil, aby to poplietol.

Môžbyť, – pripustil Klubíčko, – naša cesta je vydláždená samými bludnými balvanmi. No aj tak sa musím pokúsiť dozvedieť, čo je vlastne s tým naničhodným roadsterom.

Nevšímajúc si Březinu, ktorý to všetko pokladal za bláznovstvo, pristúpil hneď k telefónu a zavolal riaditeľstvo.

Asi tak pred štvrťhodinou išiel cez Pohořelec do mesta, možno však aj smerom k Vypichu a ďalej z mesta veľký americký športový voz. Sivá farba, volant na ľavej strane. Volajte telefonicky do všetkých garáží, kde majú nočnú službu, či ta neprišiel taký voz garážovať. Ak zistite niečo, hneď mi podajte zprávu. Okrem toho vyhľadajte niekoho z evidencie áut a povedzte mu, že potrebujem vedieť, kto má v Prahe americký roadster. Počkajte, to ešte nie je všetko. Zároveň pošlite niekoho po ľudí z popisného oddelenia. Nech vypátrajú, u koho bola zamestnaná Anežka Hodková. Ak ich je viacej, chcem mať zprávu o tých ľuďoch, u ktorých bola prihlásená pred doktorom Ďablicom z Hřebenek. Čože sa tak ponáhľate, ešte som neskončil. Povedzte nočnej službe, nech pošlú dvoch alebo troch ľudí do Platnéřskej ulice sedemnásť. V tom dome vo dvore bolo auto taxikára Koníčka. Auto zmizlo a ja by som potreboval vedieť, kam. V evidencii vozidiel vám povedia, aký voz Koníček prihlásil. Ale, drahý priateľ, keby som to vedel, nevolal by som vás. Možno je to auto niekde v opravovni, čo ja viem, na to ste predsa policajtom, aby ste sa dozvedeli, čo je s ním.

Ako vidím, ešte vždy ti sedí v hlave Koníčkova nevina, – poznamenal Březina, keď Klubíčko skončil. Klubíčko mu neodpovedal. Sadol si do hojdacej stoličky.

– Počuj, Březina, – ozval sa zamyslene, – nebolo ti nič podozrivé, chcem povedať, či si si nič nevšimol pred chvíľou, keď sme hovorili s doktorom Ďablicom? Ba ešte prv, vtedy, keď s ním hovorila tá pani, akože sa rýchlo volá – áno, tá pani Horníčková?

– Nie veru, – povedal Březina pomaly.

– Naozaj nie?

– Nie. – A potom sa akosi čudne odmlčal.

Klubíčko sa rozosmial.

– Celkom nič ti neprišlo na um! Ty potvora! Prirodzene, ty si si myslel práve tak ako ja, že to on mohol urobiť.

Březina naňho vyvalil oči. Chvíľku bol v strašných rozpakoch, potom sa však dal do smiechu.

– No, medzi nami – áno. Pomyslel som si to, a veru nie až vtedy, keď ho tá pani trápila.

– Ty si to pomyslel hneď na začiatku!

Březina prisvedčil:

– Hneď, len čo som ho videl.

Klubíčko prikývol.

– Aj ja. Prišlo mi to na um celkom mimovoľne, proti môjmu presvedčeniu. Pravda, na tom človeku nie je nič nápadného. Správal sa prirodzene, pekne. Taký roztržitý, celkom nepodozrivý gentleman. Predsa mi však prebleslo mysľou: Prečo by to nemohol byť on? Pán a slúžka. Pán ešte nie starý, slúžka mladučká, krehká a pekná. Pani asi ostarnutá, tučná, lenivá, klebetná. On má takú štyridsiatku. Nebezpečný mužský vek. Mohlo by sa to vyvinúť – akokoľvek je to hrozné – celkom prirodzene, skoro nevinne. Dávno za ňou striehol, dievča asi nechcelo ani počuť, veď sú ešte také heroické panny, ten človek čoraz väčšmi túžil po nej, až ho nakoniec strhla príležitosť. Tučná lenivá klebetná pani odišla klebetiť s rovnako tučnými a Ďablic ostal sám s peknučkým deckom. Ponúkol jej darčeky, vždy viac a viac, a keď ho ona zanovito odmietala, vrhol sa na ňu. A potom to už nebol akademický občan, poriadny muž, známy lekár, za ktorým cestujú ľudia až zo Slovenska, ale náruživý muž. Stalo sa, čo sa stať nemalo, a keď bolo po všetkom, zľakol sa. Anežka bola vari aj neopatrná a namiesto, aby bola ticho, aspoň kým ešte bola v jeho moci, hrozila mu, že povie jeho tučnej žene, alebo možno kričala, akoby ju na nože bral. Pritom sa ruka dotkne hrdla skoro sama od seba. Len si to predstav.

Klubíčko urobil taký sugestívny pohyb, že Březina nechtiac zavrel oči.

– Nikde nie je hranica medzi životom a smrťou taká nerozoznateľná a klamná, ako keď sa siahne na hrdlo. Iba pri práci s nožom je čosi podobného. Človek sa trochu zaženie nožom a zasiahne hlavnú tepnu. Človek iba trochu pritlačí krehké hrdlo, a už je to.

Klubíčko sa odmlčal. Aj Březina zmĺkol. Konečne sa ozval:

– Krásne a presvedčivo zložený príbeh. Ibaže je v ňom háčik. Áno, my už predsa vieme, že to dievča bolo u Koníčka a že sa s ním pasovalo.

Klubíčko hodil rukou.

– Veď som nepovedal, že som si to ešte aj neskoršie myslel, že to mohol byť Ďablic. Ja som si to myslel predtým. Teraz som Ďablica škrtol, celkom lojálne, a namiesto neho som postavil toho človeka v roadsteri.

Březina sa uškrnul:

– Z blata do kaluže.

– Odnedávna sa však znova musím zaoberať Ďablicom v súvislosti s Anežkou, – hovoril Klubíčko ďalej.

Březina prudko zdvihol hlavu.

– Veď je to bláznovstvo.

– Hrozne rád by som chcel vyzvedieť, – povedal Klubíčko, – ale celkom nenápadne, aké auto má ten človek v garáži.

Březina vyskočil.

– Myslíš, že on je ten z roadsteru? Prečo si však potom zburcoval pre toho druhého s roadsterom tri oddelenia riaditeľstva?

Klubíčko pokrčil plecami.

– Treba pamätať na všetko, – odvetil, – to je prvý zákon nášho remesla. Nakoniec – veď doktor Ďablic si sám zavinil, že sa teraz ním zaoberám. Všimol si si, čo hovorila tá malá, ale energická pani, tá Horníčková? Telefonovala mu o pol deviatej do ordinácie. Ozval sa jej ženský hlas. Myslela, že je to Anežka. Asi ju aj oslovila – Anežka, a tá žena, všimni si, jej nepovedala: „Ale ja nie som Anežka.“ Naopak, išla a zavolala doktora Ďablica. Doktor Ďablic prišiel, dávaj pozor: doktor Ďablic, ktorý nám predtým povedal toto: „O šiestej prišla Anežka, či môže ísť počúvať rádio ku Koníčkovi. Prepustil som ju a čoskoro nato som zatvoril ordináciu a šiel som do reštaurácie kaviarne Arco na večeru, pretože moja žena vybavovala čosi v meste. Vrátil som sa o tri štvrte na jedenásť.“

Březina napäto počúval, Klubíčko pokračoval:

– Asi o siedmej odišiel Ďablic – podľa jeho vlastných slov – z domu a vrátil sa už o tri štvrte na jedenásť. Avšak v tom čase pani Horníčková telefonovala niekoľko ráz do bytu. Od začiatku sa márne pokúšala o to, neskoršie práve tak, o pol deviatej však dostala doktora Ďablica k aparátu. Zavolala jej ho žena, ktorej hlas sa podobal Anežkinmu. Žena, ktorú pani Horníčková oslovila „Anežka“ – a tá nepovedala „Mýlite sa, nie som Anežka, ale doktora vám, pravdaže, zavolám“.

Klubíčko vstal a prešiel sa po izbe.

– Březina, kaviareň Arco otvárajú zavčasu kvôli staničnej prevádzke. Myslím, že o šiestej tam už niekto bude. Ak poznajú doktora Ďablica podľa mena, stavím sa s tebou, že mi povedia: „To je mýlka, doktor Ďablic včera u nás nebol.“ Alebo mi povedia: „Áno, doktor Ďablic prišiel asi o siedmej, navečeral sa a odišiel zas po ôsmej.“ Nech sa prepadnem, Březina, ak mi nepovedia práve toto.

Březina sa díval naňho temer s hrôzou.

– Zošalel si, – priam zreval. – Možno ti to povedia, ale či taký človek vraždí? A keby to jednako vykonal, nebol by taký ťulpas, aby ju zložil práve pred svojím domom. Veď by to bolo práve tak, ako by si zaumienil, že upozorní na seba čím najnápadnejšie.

– Primitívny vrah, napríklad Koníček, by odstránil Anežku celkom iste hodne ďaleko, – povedal Klubíčko. – Koľko sa už takých prípadov stalo! Keby zavraždil Anežku taký primitív, bol by ju doviezol sem, ak by on sám býval vo Vršoviciach alebo Libni. Keby ju však zavraždil nejaký prefíkanec, keby si to bol napríklad ty, asi by si si pomyslel, že sa jej strasieš najistejšie tak, keď ju vysypeš pred prahom. Lebo my, podľa starej policajnej dogmy, že si ľudia neznečisťujú svoje okolie, hľadali by sme vraha na druhej strane. Že sme našli Anežku takmer pred jej domom, to nebola záhada, pokým sme usudzovali, že to urobil Koníček.

– Doteraz som o tom presvedčený, – zahundral Březina.

Klubíčko pokrčil plecami:

– A ja som zase o tom čoraz menej presvedčený. A keď vrahom nie je Koníček, je tu potom veľká záhada. Pretože to musel byť niekto, kto vedel, Že tu Anežka býva. Mohol to byť človek v roadsteri, ten to buď už vedel, alebo mu to ona bola povedala, alebo to bol doktor Ďablic. Pre Ďablica, keby vrahom bol on, by to bol najpohodlnejší spôsob, ako sa jej zbaviť a zároveň odvrátiť od seba pozornosť. Kto by si pomyslel, že by to bol on, keď sme našli mŕtvolu takmer pod jeho oknami! Kto by rátal s takou drzosťou!

– Ale daj už s tým pokoj, – zvolal Březina. – Veď ten človek nevyzerá na zločinca. Vie sa ovládať! Ako mu tá Horníčková papuľovala, ale jemu sa nepohol ani sval na tvári. A potom – nález starej tatry s Anežkinými šatami celkom poráža tvoju teóriu. Aký by to malo význam, aby viezol to auto so šatami a upozorňoval na seba. Ako by si zabúdal, že keby Anežku bol zavraždil niekto iný ako Koníček, ten nešťastný zamilovaný by pribehol hneď ráno, ba možno aj v noci, a povedal by predovšetkým, že tatru, ktorú sme našli, pozná. Že mu ju síce pred troma mesiacmi doktor Ďablic predal, ale on mu ju vrátil, a to v troch posledných dňoch. Myslel si už na niečo podobného?

Klubíčko prisvedčil.

– Aj to som si uvedomil, ale to je nezmysel. Ak by šlo o Ďablica, dal by si pozor práve na ten starý voz. No predsa len myslím, že to bol on. Chcem vedieť, či má v garáži roadster a či bol naozaj večer v Arcu, a to asi o pol deviatej, tak skôr pre úplnosť, aby som si nemusel vyčítať, že som na niečo zabudol.

Březina sa zúrivo obrátil k variču.

– Voda na kávu už vrie, – povedal. – Nech to čert vezme, teraz sa ti naozaj podarilo nasadiť mi chrobáka do hlavy. – Potom si všímal, čo sa robí s kávou. Voda z krivule začala prudko stúpať skleným hrdielkom do nádoby, zmiešala sa s kávou a o chvíľu sa valila späť. Klubíčko, ktorý odtiahol kahanec, dal ho znova pod krivuľu s kávou. Březina sa opäť ujal slova.

– Ten chrobák sa volá Ďablic. Tak sa mi vidí, že ten človek nemá práve najčistejšie svedomie. Tie jeho čary nad autom, ktoré musí byť zaručene jeho – to mi je vyslovene podozrivé. Slovom, myslím, že nechcel poznať auto, Čo sme mu ukazovali. Naopak, snažil sa vyvolať dojem, že je to akýsi iný voz a nie jeho stará tatra, ktorú predal Koníčkovi. Celkom možné, že mu ju Koníček naozaj vrátil. Medzi nami povedané – aj by som mu to schvaľoval. Okolo toho auta sa všetko krúti. Vari všetko je neisté, ale že Anežku zaškrtil človek, ktorý tamhore na stráni nechal starú tatru, to je načisto jasné. Ak mu ten starý voz vrátili, má prirodzene veľa dôvodov, aby ho nepoznal. Pridlho by to však nemohol zapierať, keby mohol Koníček hovoriť. Len čo by ráno prišiel, auto by iste poznal a povedal by, že ho vrátil Ďablicovi – a bolo by po všetkom. Možno je však Ďablic natoľko v kaši, že si myslí – nech sa zajtra robí čo chce, len nech aspoň dnes mám ešte pokoj. Možno sa aj chystá, že ráno ujde. Alebo že to Koníčkovi do očú odtají. Koniec-koncov – aj keby Koníček dosvedčil, bola by to iba indícia. Silná síce, veľmi silná, ale len indícia. K tomu by sa pripojilo ešte svedectvo Horníčkovej, a to by bolo všetko, čo by sme proti nemu mali. Najdôležitejšie, odtlačky prstov, žiaľbohu, nemáme, pretože chlap, ktorý Anežku zavraždil, mal na rukách rukavice. – Naraz sa klepol do čela a vyskočil:

– Veď to nemohol byť Koníček! Ten predsa nesedel s dievčatami s rukavičkami na rukách! Že som na to neprišiel.

– Ale ani doktor Ďablic by nemal rukavice, – prerušil ho Klubíčko. – Veď ani domáci pán nenosí doma rukavice, ak sa to stalo uňho.

Březina naňho pozrel so zvesenou hlavou.

– Naozaj, – prisvedčil pomaly. – Mohol si ich však natiahnuť prv, ako to urobil. – Klubíčko sa zasmial.

– Čosi takého by vyžadovalo chladnú rozvahu, avšak človek, ktorý znásilní a zaškrtí dievča, ten tú chladnú rozvahu nemá. Keby ju mal, nikdy by to neurobil.

– To je pravda, – pripustil Březina skrúšene, – ale…

– Pravdaže ale, – zvolal Klubíčko, – Ešte tu máme jedno „ale“: muž v roadsteri! Ten mal, prirodzene, rukavice. Predsa nemohol v takej zime viesť voz holými rukami. Možno ju zaviezol niekam do poľa a tam sa na ňu vrhol. Možno ju zaviezol k sebe do bytu, a stalo sa to skôr, ako stačil rukavice odložiť. Len tak sa to dá vysvetliť.

– Muž v roadsteri! – Březina to priam zakričal. – Teraz by som sa naozaj sám tešil, keby sme sa o ňom niečo bližšieho dozvedeli.

V

tom sa ozval telefónny zvonček. Tak sugestívne, že Klubíčka priam vyhodilo. Skočil k aparátu, chytil slúchadlo a zvolal haló; to sa všetko odohralo v jednej sekunde. V telefóne zaznel hlas:

– Je tam pán Klubíčko?

– Áno, áno, – odpovedal Klubíčko, – čo je?

– Tu bezpečnostná ústredňa. Podľa rozkazu som telefonoval do všetkých garáží, kde majú nočnú službu. Zo strahovských telefonovali, že ta pred piatimi minútami prišiel nejaký človek a dal do garáže roadster. Je to veľký americký voz sivej farby, značky Franklin.

Březina stál vedľa Klubíčka. Oči sa mu blyšťali a prsty sa zaryli do Klubíčkovho predlaktia. – To je úžasné, – zašeptal, – sám satanáš nám ho vháňa do siete.

– Ešte v nej nie je, – povedal Klubíčko a zavesil slúchadlo. – Najprv ho musíme chytiť. Čo ak nám pred nosom ufujazdi?

– Pravdu máš, – zamrmlal Březina. – Prečo si však potom do čerta nerozkázal, aby ta šlo pár ľudí a nepustili ho, keby chcel odísť?

– Pretože, môj drahý, – odvetil Klubíčko, – nemôžem nikoho obťažovať len preto, lebo má sivý roadster. A čo keby mal na aute CD? A potom – ako chceš, aby sa tí ľudia v tejto pekelnej noci dostali ku strahovskej garáži?

– Ako chceš, aby sme sa ta dostali my? – opýtal sa Březina. – Zamýšľaš ta ísť a urobiť to sám?

Klubíčko prisvedčil.

– Zamýšľam ťa pribrať. „Garáže Strahov“ predsa nemôžu byť ďaleko. Niekde na druhej strane tohto kopca. Keby nebola poľadovica, autom by sme tam boli za päť a pešo za desať minút.

– Takto sa ta peši nedostaneme nikdy a keby sme chceli autom, bola by to asi naša posledná cesta. Do paroma aj s týmto remeslom. Samé nebesá sa dnes v noci sprisahali proti policajtom.

Vtom v krivuli začalo znova kypieť, čierna šťava s lesklými okami na vrchu letela hore – káva bola uvarená. Klubíčko ju rozdelil do dvoch šálok a upil si za dúšok.

– Poľadovica je ilúzia, – povedal odrazu. – Dáme sa do toho ako chlapci. Poľadovica nič neznamená, ak človek uhádne, ako zmeniť svoju os. Musíme sa ta dostať, a ak to nepôjde ináč, nuž peši.

Březina vypil kávu tak chytro, že sa obaril.

– Nech to čert berie, – zareval, – teraz sa mi zlúpe podnebie ako hadovi koža! Ale máš pravdu. My sa ta jednoducho musíme dostať. Prinajmenšom sa budeme šúchať po zadku.

Potom vyšli. Okolo debny stál húf policajtov a detektívov. O kúsok ďalej na tri tehly postavili varič, ktorý si niekde požičali. Klubíčko z nich vybral jedného a spoločne sa vybrali na cestu. Ešte po vysoký podlhovastý domček pri schodišti na štadión im to ako-tak šlo; domček sa podobal medovníkovej chalúpke. Serpentínová cesta potiaľto iba mierne stúpala, a hoci sa dosť šmýkali, nebolo to také nebezpečné, ako keby boli zostupovala Iba čo sa tu a tam rozpľaštili a so zdravými hnátmi sa zase zviechali a pokračovali v ceste. Lenže im to trvalo desať minút, kým došli k domčeku. Tu to už bolo povážlivejšie, lebo chodník sa končil a betónová vozovka bola zamrznutá sťa zrkadlo. Okrem toho bola strmšia ako doposiaľ. Len čo urobili dva kroky, boli všetci na hŕbe. A len čo jeden druhému pomohol na nohy, poznove boli na tvrdom, poriadne zamrznutom ľade na vozovke.

– Takto to ďalej nepôjde, – zamrmlal Březina. – Nejde o to, že by sme si všetci rozmlátili nosy – to patrí k povolaniu. Ale kým by sme sa doškriabali hore, zmárnili by sme aspoň hodinu, ak by sa nám to vôbec podarilo. Potom ďalšiu polhodinu trmácať sa po rovine. Pri východe zo štadióna začína cesta prudko klesať. To by už bolo lepšie, pretože by sme sa mohli nájsť dolu za dve minúty, ak by sme si pritom, pravdaže, nepolámali väzy. – Chvíľku mlčal. – Poľadovica, žiaľbohu, nie je ilúzia, – povedal potmehúdsky, – hádam by sme predsa len mali skúsiť auto. Ak nám je už súdené zabiť sa, nech je to aspoň bez telesnej námahy.

Pretože mal zrejme pravdu, Klubíčko, ktorý bol zo všetkých najviac doráňaný, lebo pri svojej absolútnej neschopnosti nájsť rovnováhu na poľadovici najčastejšie padal, s tým súhlasil. Opretý o plot medovníkovej chalúpky čakali, kým im detektív, ktorého poslali späť na Hřebenku, zoženie nejaký voz. Ak sa to, pravda, podarí.

Ale už o desať minút počuli hukot motora. Z tmy sa vynoril veľký rýchly voz a uháňal k nim ako šťuka. Březina skočil na hradskú a kýval rukami. Auto sa zastavilo rovno pred nimi.

Pozreli s úžasom na seba.

Voz bol sivý, mal značku čierno-červeno-zlatú a bol to športový voz amerického pôvodu – Packard, model 1929.

V aute sedel jediný človek – muž nápadne plavý, takže vyzeral akoby nemal obočie. Bol v kožuchu, na hrdle mu vial športový šál: doktor Ďablic vystúpil z voza.

– Zháňali pre vás auto, – povedal. – Ale ten taxík, ktorý tam je, nemohol veru zabrať. Práve som sa vracal od sestry pani Horníčkovej. Niekto povedal, že pred chvíľou šiel tadiaľto roadster a celkom dobre prešiel. Tak som sa ponúkol, že pôjdem po vás. Čo sa podarí jednému športovému vozu, podarí sa iste aj druhému.

– To bolo naozaj pekné od vás, – zvolal Klubíčko. – Vám radi zveríme svoje životy. Nepodceňujem ani výhodu, že budeme mať pri sebe lekára, ak sa niečo stane.

Doktor Ďablic prikývol.

– Detektíva som nechal dolu, – povedal. – My traja sa sem stlačíme, štvrtý sa už nevmestil. Kam mám ísť?

– Viete, kde sú „Garáže Strahov“? – spýtal sa Klubíčko.

Doktor Ďablic chvíľku rozmýšľal.

– Áno, blízko sú tenisové dvorce, – povedal, – myslím, že to nájdem aj potme. – Chvíľu zaváhal: – Iste to súvisí dajako s vaším pátraním.

– Áno, – prisvedčil Klubíčko, – preukážete vyšetrovaniu službu.

Ďablic sa už viac nespytoval, sadol si za volant a pritisol sa k stene.

– Ak nebudete neskromní, všetci sa sem vojdeme, povedal. – Samozrejme, pohodlné to nebude.

Klubíčko k nemu mlčky vliezol. Čo sa týka Březinu, ten, ako sa zdalo, máličko sa okúňal. Azda si myslel, že ich chce Ďablic vylákať niekam a spáchať novú dvojitú vraždu. Klubíčko sa zasmial: – Tak hybaj a nezdržuj!

Březina k nim potom nastúpil. Boli takí natisnutí, že priam ležali jeden na druhom. Ďablic spustil motor a sústredene sa díval na cestu. Najprv šiel opatrne, ale keď prešiel veľkú zákrutu, spustil stroj naplno. Leteli rýchlo ako po rieke, ktorá zamrzla vo chvíľke, keď sa vlnila. Auto hádzalo z boka na bok, ale vždy, keď sa priblížili príliš nebezpečne až ku kraju, pohol Ďablic istou a mäkkou rukou volantom a vyrážal smer. Zrejme bol dobrý, chladnokrvný šofér. Vo chvíľkach mimoriadne napätých však cítil Klubíčko, ako mu Březina zatína prsty do ruky. Úbohý Březina, doposiaľ fascinovaný prekvapujúcou skutočnosťou, že doktor Ďablic má sivý roadster, si asi ešte vždy myslel, že sa Ďablic ponúkol na riskantnú cestu len preto, aby pri nej našiel smrť a strhol ich so sebou.

Konečne sa ocitli na najvyššom bode planiny, nad bočným schodišťom ku štadiónu. Pod nimi ležalo v riedkej a sychravej hmle veľké mesto, osvetlené iba kde-tu jasnými bodkami svetiel. Doktor Ďablic spomalil rýchlosť.

– Ani netuším, ako táto cesta súvisí s pátraním po vrahovi našej Anežky, a nechcem sa vypytovať, – povedal znezrady. – Myslím však, že vám musím povedať niečo dôležitého. – Pritom ustavične viedol voz veľmi obratne, pozerajúc na cestu a na nich. Klubíčko mlčal.

– Myslím, – pokračoval doktor Ďablic, – že som sa predtým mýlil. Tá tatra predsa len kedysi patrila mne.

Prišli až na miesto, kde sa cesta skrúca. Širšia časť sa točí na juh a tvorí stred širokej promenádnej štadiónovej triedy. Doktor Ďablic rezal zákrutu temer priamo, voz pod nimi s hrmotom podskočil a už to vyzeralo, že sa prekotia, ale Ďablic obratne trhol volantom a vyrovnal ešte raz. Pokračovali v ceste bez prestávky. – Teraz, – poznamenal Ďablic spokojne, – sa nám už nič nemôže stať. Ďalšia cesta bude pre toto auto hračkou.

– Podľa čoho ste poznali, že to bol váš voz? – spýtal sa Klubíčko.

Doktor Ďablic pokrčil plecami.

– Podľa ničoho a podľa všetkého. Skrátka, je to on. Keď som ho prezeral druhý raz, po návrate od sestry pani Horníčkovej, videl sa mi akýsi známy. Jednu maličkosť však môžem uviesť výslovne. Raz sa nám stala nehoda a musel som čakať v mraze a vetre, práve tak ako teraz, vo voze, kým príde nejaká pomoc. Čochvíľa bolo okno zalepené snehom. Nič som nevidel, Nudil som sa a aby som si skrátil čas, prišlo mi na um skúsiť, či je pravda, že sa diamantom dá písať po skle. Mal som na prste briliantový prsteň a pokúsil som sa o to.

– Ach, – podotkol Klubíčko, – na to by som veľa nedal. Veď okná na autách sa často rozbijú… Kedy sa to prihodilo?

– Asi pred troma rokmi, – odpovedal Ďablic. – Nenechali ste ma však dohovoriť. I ja som taký múdry, aby som nehľadal dôkaz na skle po troch rokoch. Vtedy však, keď som vyryl do skla, neviem už, čo to bolo, pomyslel som si, či sa dá rýpať diamantom aj do kovu. Pod oblokom bol mosadzný popolníček. Pamätám sa, že som aj doň niečo vyryl. Pravdaže, neviem už čo, iste dajakú hlúposť. Pred chvíľou som si však na to spomenul. Išiel som do auta pozrieť, ale som krátkozraký. A keď zložím okuliare, tak zas potrebujem chvíľku, kým mi oči zvyknú. Nuž nič som presne nerozpoznal, ibaže v kove sú skutočne akési škrabance. Nemohol som rozlúštiť, čo je to. Ale možno si teraz spomeniem, čo som tam vyryl.

Skončil a viedol ďalej voz presne a rýchlo, pričom tvár mal úplne všednú.

– Keď sa vrátime, obzrieme si to, – povedal Klubíčko. – Je to naozaj zaujímavý prípad pre psychológiu pamäti. Poznáte knihu, ktorú napísal o pamäti Ribot?

– Mňa sa pýtate? – otočil sa Ďablic. – Tú knihu som nečítal.

– Keby ste si pamätali, čo ste tam vryli, – povedal Klubíčko, – znamenalo by to, pravda, že sem ideme nadarmo. Mohli by sme sa hneď vrátiť. Pretože keby ste voz bezpečne poznali, znamenalo by to, že nikto iný nemohol spáchať vraždu, iba Koníček, ktorému ste predali voz. My však práve teraz sledujeme inú stopu, zrejme úplne nesprávnu.

Ďablic hneď neodpovedal.

– Keby vás nenudilo vypočuť si laické názory na tú vec… Základná otázka je – prečo by to Koníček robil? Veď ak dobre rozumiem, chcel, aby sa Anežka stala jeho ženou. Prišiel by o ženu – ale aj o osobnú slobodu. Koníček bol rozvážny človek. Moja žena ho volala „sváko“ – na tom čosi bolo. Bol z ľudí, ktorých zásadou je „nehovor hop, kým nepreskočíš“, nemyslím, že by so zdravým rozumom spáchal niečo také, čo by musel tak draho zaplatiť. A ešte k tomu životom!

– On to však zaplatil, – prerušil ho Klubíčko. – Vidím, že neviete to najhlavnejšie. Koníček spáchal dnes večer asi o pol deviatej samovraždu.

– Čože, – zvolal Ďablic a bolo jasne vidieť, že sa naozaj naľakal. – Je mŕtvy?

– Ešte nie, sotva sa však z toho dostane, – odvetil Klubíčko.

– Ach, ach… – doktor Ďablic opakoval viac ráz za sebou. – To si môžeme vysvetliť, akoby sa k činu bol priznal? – Nikto mu neodpovedal. – No aj tak sa všetko vo mne vzpiera, aby som to uveril. Veď bol taký chudák. Koníček? Skorej mul podľa nátury.

Vtom prudko zišli na hradskú, ktorá viedla od Břevnova k Pohořelcu. Tu bola poľadovica vari ešte horšia ako na doterajšej ceste. Auto – azda preto, že doktor Ďablic, rozrušený Koníčkovým osudom, nedával dosť dobrý pozor, sa vymyklo šoférovi. Zadná časť podskočila niekoľko ráz s hrmotom po ľade a odrazu – kým sa spamätali – otočila sa dopredu. Voz sa zvrtol, potom ešte raz a keď už skoro buchol do chodníka, zostal stáť. Klubíčko odstrčil Březinu, ktorý sa mu prstami priam zarýval do ruky.

– Hopsa, – zvolal, – doktor, vy máte ale dobré auto, každý iný by sa na vašom mieste bol prekotil.

Auto zase pokračovalo v ceste, ticho a príjemne vrčiac

– Odpusťte, – povedal Ďablic, – máločo chýbalo a úbohý Koníček by mal ďalšie životy na rováši. Áno, to je dobrý stroj.

– Boli ste s ním dnes večer, vlastne včera večer? – ozval sa náhle Březina.

– Nie, – odpovedal Ďablic bez rozmýšľania. Odrazu sa voz rozbehol tak rýchlo, priam akoby skákal. – To jest, – pýtali ste sa ma, či som na ňom išiel do reštaurácie? – povedal, nedívajúc sa na Březinu.

Březina prisvedčil.

– Prirodzene, – odvetil Ďablic. – Zvykol som si naň natoľko, že chodím peši iba po dome.

Březina na chvíľu zmĺkol a doktor Ďablic zase spomalil.

Celkom správne, myslel si Klubíčko, toto naozaj nie je vhodný spôsob, ako sa vypytovať na háklivé podrobnosti. Radšej počkať, kým bude na rovine. Auto sa bleskovo vytočilo po opustenej hradskej, zahlo doprava a odrazu sa ocitlo pred dlhou a jednotvárnou stenou. Doktor Ďablic zastal pred zavretou bránou a pokojne poznamenal: – Garáže Strahov.

– Boli by ste taký dobrý, pán doktor, a počkali by ste na nás chvíľku? – spýtal sa Klubíčko.

– S radosťou, – odpovedal doktor. – Keby som azda spal, keď sa vrátite, potiahnite ma za nohu.

– Ste veľmi ochotný, – ďakoval Klubíčko. – Ako sa vám len odvďačíme? Môžem vám ponúknuť aspoň cigaretu?

Nečakal na odpoveď, rozopäl si zimník a siahol do náprsného vrecka. Kožená tabatierka, ktorú vytiahol, bola však celkom prázdna. – Ach beda, – zahorekoval Klubíčko, – nielen že vás nemôžem ponúknuť, ale aj sám som ostal bez cigarety.

Ďablic ho mlčky počúval. Potom povedal:

– Ľutujem, ponúkol by som vás, ale nefajčím.

– Och, to je už vrchol nešťastia, – zahundral Klubíčko. – No, vari budú mať niečo ľudia z garáže.

O

brátili sa chrbtom k autu a kráčali k bráne. Keď podišli pár krokov, Březina sa spýtal polohlasne:

– Odkedy ty fajčíš cigarety? Veď už dávno fajčíš fajku.

Klubíčko mlčal.

– Ak si to myslel naozaj, môžem ti pomôcť, – pokračoval Březina.

– Počuj, – povedal mu Klubíčko, – doktor Ďablic nám klamal. Počas cesty tri razy. Posledný raz pred chvíľkou. Hovoril, že nefajčí, ale keď prišiel za nami, silne páchol z neho cigaretový dym. A to ešte nie je všetko. Keď sme sa zoznámili, ponúkol nás predsa cigaretami. Druhý raz klamal, keď si sa ho spytoval, či bol autom vonku. Opravil sa síce, ale neskoro. Odpovedal ti tak bezprostredne, že by som dal hlavu na to, že nebol vonku, aspoň nie s roadsterom. S tým asi súvisí jeho tretia lož. Veríš, že sa mu rozjasnilo a naozaj spoznal tú svoju starú tatru?

– Keď to vravel, tak som mu veril, – odvetil Březina. – Teraz sa mi to však zdá podozrivé.

Klubíčko zastal pred bránou, ale s burcovaním sa neponáhľal. – Ten doktor asi večer neodišiel z domu, uvažoval. – Mrzko sa preriekol a tak potvrdil, čo rozprávala Horníčková. O pol deviatej bol doma. Ak sa Horníčková nemýlila a ak to naozaj bola Anežka, s ktorou hovorila… Neveril som celkom, inakšie som tomu rozumel. Veď mohla byť u neho nejaká iná žena, o ktorej nesmel nikto vedieť. A najmä nie jeho manželka. Keď Horníčková dotelefonovala, vypäli telefón, aby mali pokoj. A potom ju odviezol. Ale to jeho kategorické „nie“ na tvoju otázku! To bola hrozná otázka a on sa práve vtedy neovládal a povedal pravdu. Vyzerá to tak, že s tým autom naozaj nebol vonku. Teraz ešte treba pridať tú lož s fajčením. Prečo mi hneď nepovedal, že nefajčí, práve tak spontánne, ako odpovedal tebe, že nebol s vozom nikde? Prečo ma nechal, aby som kutral vo vrecku a vyslovil celú otázku, hoci v noci mal cigarety poruke, a prečo nepovedal, že nefajčí. Prečo aj potom nás nechal čakať na odpoveď? Na to je iba jediná odpoveď: lebo už vedel, že niečo ňucháme, a to proti nemu. Keď si sa ho to spýtal, rozčúlil sa, div nás vo voze lebo zabíjal. Takýmito maličkosťami sa v nestráženej chvíli ľudia prezrádzajú. A odrazu ti vysloví celkom pokojne lož, ktorá by bola načisto zbytočná, keby nebolo toho…

– Čoho? – vyhŕkol Březina dychtivo.

– No predsa, že som v tom opustenom voze našiel obhorok z cigarety. Prirodzene, že na staré kolená nezačnem znova fajčiť cigarety. Staval som na jeho roztržitosti a pokúsil som sa dozvedieť, aké cigarety fajčí.

Prudko zacengal. – Nech však fajčí akékoľvek, istotne fajčí, a ten v tom aute tiež. Milióny fajčia cigarety a státisíce fajčia rovnaké. Keď však niekto fajčí, naozaj nechápem, načo to tajiť, ak niet nejakého dôvodu. – Chvíľu mlčal. – Preto si myslím, že aj jeho rozprávanie o vrypoch na okne a na mosadznom popolníčku je číry výmysel.

– Ale s tým klamstvom ďaleko nezájde, – ozval sa ticho Březina. – O polhodinu, keď sa vrátime k tatre, uvidíme aj to.

Klubíčko sa nečujne zasmial.

– Prirodzene, že to tam nájdeme. Ty si ale len dakedy truľo. Predsa nám to povedal, lebo to videl, keď tam pred chvíľou strkal nos. – Zazvonil znovu, pretože v garáži sa nič nepohlo. – Ak sa nemýlim, Ďablic šípi, že ho trošku podozrievame, a ak to naozaj on Anežke urobil, uvidíš, aké rozličné príhody si o chvíľu povymýšľa, ktoré by mali potvrdiť, že to Anežke urobil Koníček. Najprv neutralita, ničevo. On o ničom nevie, je roztržitý, veľkomyseľný a šetrí Koníčka, pretože by nakoniec bolo podozrivé, keby naňho upozorňoval. No len čo mu pôjde o kožu, uvidíš, ako ho bude namáčať.

Odmlčal sa a potom dodal:

– Pravdaže, iba vtedy, ak je v tom tak či onak zamočený.

– Áno, ale sivý roadster, – zvolal Březina potichu.

– Veď on ho má. Ak bol doma, nemohol byť s roadsterom na nábreží.

– Prečo by nemohol? – namietol Klubíčko. – Mohol byť, a ak to bol on, všetko by sa kráľovsky vysvetlilo. Mohol ísť na večeru alebo z večere, a zavolať Anežku, utekajúcu pred Koníčkom, ktorá, prirodzene, letela k nemu ako ku spasiteľovi. Mohol byť s ňou o päť minút na Hřebenkách a Anežka mohla ísť k telefónu, keď volala Horníčková. Potom, keď už mal viac času, aby rozobral, Čo sa stalo, mohla v ňom vzniknúť pochybnosť, či ho niekto nevidel, keď viezol Anežku domov. Možno sa preto rozhodol, že ten výlet kategoricky zaprie. Keď sa však vracal z druhej výpravy, na ktorej sa zbavil toho, čo zostalo z Anežky, zbadal ho domovník. A on musel potom povedať, že bol v meste na večeri. Potom sa však stala tá príhoda s Horníčkovou, ktorá mu všetko poplietla. Videl si, ako sa naľakal, že počujeme ich rozhovor? Veď čo jej povedal? „Nemohol som prísť, čosi sa stalo. A potom som na to zabudol.“ Avšak, – dodal Klubíčko po chvíli, – ja naozaj verím, že to „nie“ vyrazil celkom mimovoľne. Že on bol naozaj doma. Možno sa vskutku odohrali na nábreží dve príhody. Anežka utekala domov a akési iné dievča tiež bežalo po nábreží, o niečo prv alebo neskoršie, a nasadlo do sivého roadsteru. Čerti vedia! Možno to budeme čoskoro vedieť aj my.

Vtom sa za nimi ozvali kroky. Obzrel sa. Bol to doktor Ďablic. – Tu je mizerná nočná služba, – prihovoril sa. – Nechcete, aby som vám pomohol klaksónom? Má taký zvuk, že by prebudil aj mŕtveho.

– Niekedy by to mohlo byť aj nepríjemné, – odsekol Březina mimovoľne.

Doktor Ďablic naňho pozrel a siahol si do vrecka. Vylovil odtiaľ balíček cigariet. Pozreli naňho s úžasom Doktor Ďablic roztvoril balíček a vytiahol cigaretu. Až teraz si všimol, že sa naňho dívajú. Ruka mu klesla. Potom ustúpil krok dozadu a chladnokrvne povedal: – Pred chvíľkou ste sa ma pýtali, či nemám cigarety. Nefajčím, ale spomenul som si, že som kúpil balíček pre svoju ženu, ktorá náruživo fajčí. Môžem vás ponúknuť?

Pritom podával Klubíčkovi balíček a ruka sa mu ani nezachvela.

– Srdečná vďaka, – zvolal Klubíčko a vzal si cigaretu. Ďablic siahol do druhého vrecka a vytiahol odtiaľ zápalky. Škatuľka bola na krajoch oblámaná. Klubíčko si zapálil a vrátil mu ich.

– Mám ich vyplašiť? – ponúkol sa Ďablic.

Březina veľmi silno zazvonil.

– To by prebudilo i mŕtveho – konštatoval Ďablic.

– Vlastne musím vám niečo povedať. – Odmlčal sa a pozrel na dym, ktorý stúpal z Klubíčkovej cigarety.

– Okolnosť, že si ten neborák – ak ho smiem tak volať – chcel vziať život, nútila ma po celý ten čas, čo ste tu zbytočne zvonili, aby som sa ním zaoberal. Pritom som si na čosi spomenul.

Březina pozrel na Klubíčka. Ale Klubíčko uprene pozoroval Ďablica.

– Stávali sa veci, ktoré mi občas naháňali strach, – pokračoval Ďablic. – Anežka sa zdôverila mojej žene, že jej ten človek ponúkol, aby sa zaňho vydala. Žena jej radila, aby si ho vzala, ak ho môže len trochu strpieť. Život nie je sladká pieseň, povedala jej a ešte veľa podobných viet, ktoré si pri takých príležitostiach vravia. Anežka však mala na to celkom odlišný názor. Chcela sladko spievať a mať lásku. Možno viete, že ju Koníček vozieval v nedeľu na výlety. Musím povedať, že sa pri tom správal vždy slušne, aspoň podľa toho, ako hovorievala Anežka. Prirodzene, my sme ju varovali a upozorňovali na nebezpečenstvo, ktorému sa vystavuje, ale ona naše pochybnosti dokonale rozptýlila. Pán Koníček sa ku mne správa ako otec, aj keď sme celkom sami, povedala nám. Nuž dobre, pomyslel som si. Mal som na také otcovstvo odlišnú mienku, ale uspokojoval som sa tým, že som Anežku vystríhal. Raz sa však stalo, bolo to asi pred troma-štyrmi dňami, že sa Anežka vrátila veľmi rozrušená. Bol som sám doma a keď sa ma prišla opýtať, či niečo nepotrebujem, pýtal som sa jej, ako sa zabávala. Najprv povedala, že dobre, ale potom sa rozplakala. Skrátka, zverila sa mi, že Koníček bol výbojný, keď boli sami v lese. Ubránila sa a Koníček ju potom celou cestou domov odprosoval a prisahal, Že sa to už nikdy nebude opakovať. Pravdaže, poradil som jej, aby s ním už nechodila. Odpovedala mi, že o tom niet pochyby. Ale neskoršie ju asi naozaj uprosil, inakšie by k nemu včera nebola išla.

– To je veľmi cenný údaj, – odpovedal Klubíčko.

Vtom sa na cementovom nádvorí garáže konečne ozvali kroky a objavil sa tieň muža, ktorý si svietil elektrickou lampkou. Prv ako k nim došiel, obrátil sa Březina významne k Ďablicovi.

– Ach pardon, – ospravedlnil sa Ďablic, – zabudol som, že páni tu majú prácu, do ktorej ma nič nie je.

– Nebude to dlho trvať, – poznamenal Klubíčko.

– Počkám na vás, hoci až do rána, – odpovedal Ďablic a náhlivo odchádzal k autu.

– Sto striel hrmených, ty si ho dobre odhadol, – zašepkal Březina Klubíčkovi. – Už sa začína vyfarbovať. Som zvedavý, na čo sa ešte rozpamätá. Ale ak ten Koníček nezomrie a začne hovoriť, to bude paráda!

M

edzitým došiel človek s lampášom až k bráne a posvietil si na nich.

– Chcete dať voz do garáže? – spýtal sa.

– Garážuje u vás sivý roadster americkej výroby? – opýtal sa Klubíčko namiesto odpovede.

– Koľkí sa len zaujímajú o ten voz, – uškrnul sa dozorca. – Ale nemôžem vás potešiť. Auto tu nie je.

– Nie je? – vykríkli Klubíčko a Březina súčasne.

Dozorca potriasol kučeravou hlavou.

– Asi pred polhodinou odišlo.

– Kto ho odviezol?

– Ten, čo s ním prišiel. Dal voz do garáže a požiadal ma, či by som mu neuvaril čaju. Čo by nie, hovorím, a idem ho variť; on medzitým fajčil. Pijeme čaj, keď vtom cengá telefón. Ja vravím, že je tu a že pred chvíľkou prišiel. A ten s autom naťahuje uši, veď má prečo. Voz, na ktorý sa tí istí pýtali, bol jeho. Zavesím slúchadlo a on hovorí: kto sa pýtal a čo? Polícia na váš voz, vravím ja. Pán na to nič, zamieša čaj a povie: Prišlo mi na um, že ešte niečo musím v meste vybaviť. Otvorte mi láskavé garáž. Prečo by nie, vravím, ale ja som už vaše auto zaregistroval. Musíte zaplatiť. On ani muk, siahne do vrecka a položí predo mňa päťdesiatku. Stačí? pýta sa. Jojój, nato ja a chcem mu vydávať naspäť. Až inokedy, nato on, a už sa aj sypal do garáže. Ja za ním, reku, pomôžem mu, ale on: choďte otvoril vráta! Len čo som otvoril, už mi bol za pätami. Vyzeralo to, ako by chcel na mňa s vozom vyliezť. Odskočil som – on fik-fik a už bol vonku.

– Všimli ste si číslo auta?

– Práve preto sa temer na mňa vyštveral, aby som si nemohol všimnúť číslo, nemyslíte?

Klubíčko prisvedčil.

– Počujte, – povedal o chvíľu, – sme od polície, to ste sa už asi dovtípili?

– Budete prezerať?

Klubíčko pokrčil plecami:

– Tak trochu. To bolo naozaj hlúpe, že sa vás pýtali, práve keď ten človek bol tu.

– Aj ja som si to myslel, – odpovedal dozorca, – ale za to ja nemôžem.

Otvoril vráta.

– Kde chcete začať?

– Tam, kde bol, – povedal Klubíčko.

– Bol pri garáži, potom na chodbe a v mojej kutici. Najprv garáž?

Klubíčko prisvedčil. Popri stene bolo asi pätnásť betónových prístenkov. Dozorca ukázal na jeden z nich.

– Tu to bolo.

Klubíčko vošiel dnu. Bolo to tam do zúfania holé. Mierne sa zvažujúca betónová dlažba a tri steny na treté nabielo a celkom holé. Klubíčko vytiahol baterku a začal prezerať dlažbu. Za pár minút bol hotový, mohol to však skončiť hneď. Na prvý pohľad bolo vidieť, že na dlážke nič nie je.

– Teraz mi ukážte, kde a ako ste s ním chodili, – vyzval dozorcu.

– Šli sme po dvorci, neviem, či práve tadiaľto, ale najskôr, pretože je to najkratšia cesta do mojej kutice.

– Choď z druhej strany a prezri každý kúsok dlažby, – prikázal Klubíčko.

– A čo mám hľadať? – opýtal sa dozorca.

– To som nevravel vám, – odpovedal Klubíčko, – to bolo adresované môjmu kolegovi, – pritom sa obrátil, ale Březinu nebolo vidieť.

Dozorca sa usmieval.

– Ten druhý pán vás nechal v kaši. Keď ste lozili po tej dlážke, ticho niekam odišiel.

– Tak mi pomôžte potom vy, – povedal Klubíčko. – Hľadám niečo, čo tu nebolo pred príchodom toho človeka, ale prezrieť to musím, aby som mal čisté svedomie.

– Môže to trvať aj pol hodiny, – podotkol dozorca, – podľa toho, ako to budeme robiť. Halabala, to by sme mohli byť hotoví akoby bičom plesol: ale tak, ako ste predtým prezerali vy, to bude pekná fuška.

Klubíčko mu neodpovedal a začal prezerať veľký dvor, sústavne decimeter za decimetrom. Skoro po štvrťhodine sa narovnal – bolel ho chrbát.

– Našli ste voľačo? – opýtal sa dozorcu, ktorý hľadal na druhom konci.

– Čo by som našiel? Čerta starého, ale ten nemusí byť jeho.

Prestal hľadať a podišiel ku Klubíčkovi.

– Nehovorili ste sprvoti, že by bolo dobre, keby ste našli obhorok z cigarety?

Klubíčko prikývol.

– Ten ľahko môžete mať. Fajčil v mojej izbičke a iste niekde tam bude ležať.

– Nemohli ste si to skôr zmyslieť? – osopil sa naňho Klubíčko.

– Myslel som, že by ste radšej našli nôž alebo revolver, – zaškeril sa dozorca.
Keď zamierili k izbičke, vyšiel z domku ktosi a šiel im oproti. Bol to Březina.

– Našiel si niečo? – opýtal sa ľahostajne.

Klubíčko pokrčil plecami.

– Pomôžeš mi hľadať aspoň v izbičke?

– Prirodzene, – odpovedal Březina, – ale tam nič nie je.

– Už si to poprezeral?

Březina pokrútil hlavou.

– Nie, ale vidiel to.

– Tak čo si tam vlastne robil? – osopil sa naňho Klubíčko.

– Zohrieval som sa, – odvetil Březina záhadne. – Človeče, mňa ti pochytila taká triaška, že som pri tebe nemohol vydržať. – Klubíčko neodpovedal a pobral sa za dozorcom do jeho kutice.

– Tam sedel, – ukazoval dozorca na stoličku pri telefóne. – A tu pil čaj. A tu zas, – pričom ukázal na sklený popolník. – sa môžbyť voľačo nájde po ňom.

Klubíčko vzal popolník do ruky. Bolo v ňom sedem obhorkov.

– Všetky sú od neho? – Zaujímal sa Březina.

– Nie, zopár je mojich, – odvetil dozorca, – on vyfajčil ledvaže jednu cigaretu. A vlastne vám ani nemôžem tvrdil, či obhorok odložil sem do popolníčka. Nedával som naňho pozor. Možno ho odložil, možno zahodil vonku, a možno ho mal ešte v ústach, keď nasadal do auta.

– Ďakujem pekne, – zamrmlal Klubíčko a začal sa prehrabával v obhorkoch – Aké cigarety fajčíte? – opýtal sa dozorcu.

– Ja? Zorky. Niekedy však dostanem lepšiu sortu a obyčajne ju neodhodím.

Dozorca chvíľku rozmýšľal.

– Len zorky. Aspoň tak si myslím. No jed by som na to nevzal.

Klubíčko oddelil štyri obhorky.

– To sú od zoriek?

Dozorca ich poprezeral.

– Hej, tie, čo vyzerajú, akoby boli prekonali odtučňovaciu kúru, to sú zorky.

– Ako sa sem dostali tieto? – vyzvedal sa Klubíčko, ukazujúc na tri zvyšujúce obhorky.

Dozorca sa poškrabal v pačesoch.

– Nuž, to je veru ťažká otázka. Akože to ja mám vedieť? Prídu sem šoféri, sadnú si, trkocú a fajčia. Možno kedy-tedy zablúdi sem aj nejaký automobilista. Počkajte, dnes tu fajčila slečna Rubešková, ale to sa dá spoznať, tá fajčí délanika a dutinka je na konci červená od jej papuľky.

Klubíčko oddelil jeden obhorok a ukázal ho dozorcovi.

– To by mohol byť on, – súhlasil dozorca. – Veď je to červené ako krv.

– Poznáte ho?

Dozorca pokrčil ľahostajne plecami.

– Iný to nemôže byť.

– Zostávali dva obhorky. Jeden väčší, skoro štvrtina cigarety, druhý dofajčený temer do konca.

– Mohli by ste sa rozpamätal, ako sa sem dostali tieto? – spýtal sa Klubíčko.

Dozorca rozhodne pokrútil hlavou.

– Tu je ako na pražskom moste. Páni, len si predstavte, taká veľká garáž!

– Mohli by ste popísať toho človeka, čo odišiel?

Dozorca prikývol.

– Nebol známy. U nás ešte negarážoval, aspoň nie, odkedy som tu. Bol asi ako tento pán, mohol mať tak tridsaťdva rokov, hornú peru mal hrubú a modrú od vyholených fúzov, skrátka brunet. Čelo mu utekalo dozadu, vlasy mal však všetky a veľmi pekné, skoro ako ja, ha ha. Bol oblečený v širokom športovom kabáte až po kolená, myslím, že v sivom, dolu na rukáva mal dva veľké gombíky. Vravím to preto, že vy tam máte iba jeden. Do čerta, ťažko popisovať človeka, ani by som sa to nebol nazdal. Bol to skrátka fešák, všetko bolo na ňom v poriadku, bol dobre živený a peňazí mal ako maku.

– No, veľa ste nám toho o ňom nepovedali, – pre hovoril Klubíčko, pričom odkladal obidva obhorky do notesa. – Bol to pražský voz? – Dozorca prisvedčil.

– … číslo mal však staré. Nové by som si bol iste všimol, človek dáva pozor, ani nevie prečo, ako nové čísla pribúdajú.

– Viete celkom iste, že mal staré číslo?

– To sa vie.

Klubíčko sa mu poďakoval a vyšiel s Březinom pred domček.

– Čo urobíme? – uvažoval. – Ten sa iste naľakal a už nebude hľadať nijakú garáž. Druhý raz, keď sa polícia opýta, nesmie sa predstavovať, to teda bola hlúposť na kvadrát. Keď človek všetko nerobí sám…

– Ale, – začal Březina pomaly, – ja myslím, Klubíčko, že by sme toho človeka so sivým roadsterom naozaj mohli nechať plávať.

– Ja by som myslel, že naopak, – odpovedal Klubíčko. – Veď pred nami uteká. Prečo by sa plahočil v noci s autom, keby mal čisté svedomie? A ešte v takejto noci.

– Môžbyť naozaj má niečo na svedomí, – pokračoval Březina, – ale nie to, čo by nás práve teraz najväčšmi zaujímalo. Klubíčko, musím ti niečo povedal. Asi si zbadal, že som sa ulial? – Klubíčko prikývol. – Vari ti nemusím hovoril, že nie z lajdáctva. Voľačo som spozoroval. Keď si tam tak liezol po kolenách, mimovoľne som sa obzrel a čosi som uvidel…

– Ďablica? – opýtal sa Klubíčko.

Březina prisvedčil.

– Ďablica. Šiel opatrne ku garážmajstrovej izbe a na každom kroku sa obzeral. Obrátil som sa tak, aby si myslel, že som celkom zaujatý prehliadkou. Podišiel niekoľko krokov a zmizol v izbe. Vo mne sa prirodzene prebudila zvedavosť a išiel som za ním. Už pred prahom som počul, že vytáča číslo. Tak som sa prikrčil a ani som nedýchal. Zvonil dlho a márne, stále sa ozývalo iba temné táááááá. Ďablic ťažko dýchal a bol hrozne rozčúlený. Potom konečne prehovoril, pravdaže hodne tlmene: „To si ty, Vierka?“ Spýtal sa. Potom: „Prepáč, že ťa budím, ale pochop, mám niečo dôležité. Čo chcem? Nuž, ako by som ti to povedal? No chcem, aby si kvôli mne málilinko klamala. Hneď ti to vysvetlím. Možno prídu nejakí páni a budú sa ťa spytoval, či fajčím a či ty tiež. Chcel by som, aby si im povedala, že ja nefajčím, ale ty že si vášnivá fajčiarka. Áno, ty fajčíš, a ja nie. Ale nie, naozaj je to hlúposť, vyslovená hlúposť, nestojí to skoro za reč. Možno by som mohol mal akési nepríjemnosti. No áno, oklamal som, ani sám neviem prečo, a keby to vyšlo najavo, mohol by som mať nepríjemnosti. Kde som? U jedného chorého… Asi o hodinu, neviem, podľa toho, ako to bude vyzerať.“ Potom zavesil slúchadlo, ja som šibol za roh a on odišiel zase ako mačka. Vonku si sadol do auta.

Klubíčko sa díval naň celkom vyjašene.

– Príšerné, – vyrazil zo seba. – A ja som sa definitívne rozhodol vyškrtnúť ho z listiny podozrivých.

– Len ho tam radšej nechajme, – poznamenal Březina sucho. – A čo by si to povedal, keby sme už neokolkovali a hneď sa doňho pustili. Panečku, to by bolo niečo, keby sme ho usvedčili ešte pred svitaním! Pokým nás povezie, nepovieme mu, prirodzene, nič. Naopak, ja tak čosi naznačím, ako že sme na dobrej stope. Ináč by nás voľakde v jarku zložil a musel by sa nájsť dobrý počtár, aby nám zrátal všetky kosti.

– Dobre, – súhlasil Klubíčko, – keď sa vrátime, trošku si ho vypožičiame.

P

otom sa pobrali k autu; Ďablic keď ich zbadal prichádzať, vyskočil.

– Už ste vybavili? – opýtal sa pokojne.

Březina prisvedčil.

– Vidím, že horíte zvedavosťou, – odpovedal, – konečne, ako posledný zamestnávateľ tej úbohej dievčiny oprávnene. Nuž, čosi vám prezradím. Práve sme prišli na stopu, a to ešte dobrú. Vari to ani nepotrvá tak dlho, čo toho lotra zlapáme.

– Bodaj by ste mali pravdu, – zvolal Ďablic. – Mám vás zaviezť na riaditeľstvo?

– Ďakujem, ale vopred si musíme ešte čosi vybavil na Hřebenkách.

Doktor Ďablic naštartoval.

– Na túto noc do smrti nezabudnem, – povedal. Motor chvíľu tlmene vrčal. Potom sa zľahka pohol, ako ušľachtilé zviera. – Úbohý Koníček, – zamrmlal Ďablic. – Tak či tak ho ľutujem. Alebo sa niečo zmenilo a už ho nepodozrievate?

Klubíčko čosi zahundral; Březina ho kopol do členka. Doktor Ďablic sa uspokojil s touto náramne neurčitou odpoveďou a už sa nič nevyzvedal. Tentoraz išiel opatrnejšie ako prv; o pár minút zastali pred Ďablicovou vilou.

Ďablic zaviezol voz do garáže a potom k nim prišiel.

– Mohol by som si ísť ľahnúť? Keby som, pravdaže, mohol pomýšľal na spánok.

– Ako sa má sestra pani Horníčkovej? – spýtal sa ho Březina znezrady.

Ďablic naňho zboku pozrel.

– Zvyčajný, hoci trošku prudší záchvat, spojený s akútnym zápalom žlčníka, – odpovedal. Odišiel pár krokov od nich, ako chcel vojsť do vily, potom však zastal a ukradomky ich pozoroval. A o chvíľu, slabý ho čosi neodolateľne vábilo, sa k nim vrátil.

– Naozaj ma už nebudete potrebovať?

– Nie, ďakujeme, myslím, že sa bez vás zaobídeme, – odvetil Klubíčko.

– Pravdaže, načo vám môže byť moja laická pomoc, – pokračoval Ďablic, naprávajúc si trochu nepokojne okuliare. – Ale vlastne by som rád využil túto vhodnú chvíľu, ak by ste dovolili, aby som si pozornejšie pozrel vnútrajšok svojho bývalého auta.

Klubíčko sa zasmial.

– Vravíte to tak kategoricky, akoby ste sa medzitým boli presvedčili, že je to naozaj váš bývalý voz.

– Pravdu povediac áno, – odpovedal Ďablic pomaly. – Čím viac sa tým zaoberám, tým väčšmi si uvedomujem, že som sa prvý raz zmýlil. Koniec koncov, povedzte sami, či by to mohol byť iný voz? Ako to naozaj spravil Koníček, ako sa tuším nazdávate, tak to predsa len musel byť jeho voz. A ten bol predtým môj.

Obidvaja detektívi čušali. Ďablic ich chvíľku rozpačito pozoroval a potom, vidiac, že sa odpovede nedočká, ešte väčšmi znervóznel.

– Nakoniec, keď sme už tak pokope… veď aj tak by ste ma zavolali, keby ste si overili, čo som vám rozprával cestou o tých vrypoch.

Březina kývol hlavou.

– Celkom iste. Bolo to dôležité svedectvo. Ak by ste sa nemýlili, znamenalo by to možno poslednú bodku vo vyšetrovaní. Tak sa dajme s chuťou do roboty.

Starý vyslúžilec stál ešte vždy obďaleč. Strážil ho detektív, ktorý sa nevýslovne nudil a odovzdane mrzol. Keď prišli k autu, opýtal sa Ďablic:

– Mám pozrieť najprv ja alebo pozriete vy?

Březina mykol plecami:

– Pozriem najprv ja.

Rozviazal motúzok, ktorý nahradzoval zlomené pero na dvierkach, a posvietil si vreckovou lampkou najprv na ľavý a potom na pravý popolníček. Na ľavom sa nedalo nič zistiť, avšak na pravom bolo niekoľko ostrých, nepravidelných vrypov. Padli mu do oka na prvý pohľad, ale keď sa nadvihol, povedal:

– Vari to predsa len nebude ten voz, nič som nemohol nájsť.

– Prepáčte, veď je to celkom vylúčené, – zvolal Ďablic nespokojne. – Stále viac a viac nadobúdam presvedčenie, že je to môj bývalý voz. V podvedomí bo teraz poznávam celkom iste. Tie škrabance po briliantovom prsteni tam musia byť. – Pretože Březina nič nevravel, Ďablic vyhŕkol:

– Ak dovolíte, pokúsim sa ich nájsť!

– Ale hej, – súhlasil Březina, – vari budete šťastnejší.

Pritom mu uvoľnil cestu. Ďablic sa vopchal do auta a prezrel, práve tak ako Březina, najprv popolníček, pripevnený na ľavých dvierkach.

– Tu naozaj nieto nič, – šomral, – azda to bude na druhom. Len čo sa však priblížil okuliarmi ku popolníčku, víťazne vykríkol: – Ale veď tu je to, niekoľko celkom zreteľných nepravidelných vrypov, tak ako som ich vtedy spravil briliantom. Tu, pozrite si sami.

Březina sa vopchal k nemu a zahundral:

– Pravdu máte, nie sú však také zreteľné, ako som očakával. To skutočne mohol nájsť len niekto, kto ich tam voľakedy vryl.

Ďablic spokojne vystúpil z auta.

– Úbohý Koníček, – zamrmlal, – je teraz v tom až po krk. Možno som mu aj ja ta pomohol. Ale upokojujem sa tým, že som si plnil iba povinnosť.

– Veru tak, celkom iste, – prikývol Březina. – A teraz by sme už hádam mohli pátranie zakončiť, čo myslíš, Klubíčko? Patrilo by sa už aj preto, že som celkom premrznutý a moje útroby si naliehavo žiadajú pár šálok horúceho čaju.

– Ach, čo sa toho týka, – zvolal doktor Ďablic, – mal by som si vlastne vyčítať, že mi to prv neprišlo na um. Veď ste tu už od polnoci a čoskoro bude päť hodín. Mohol by som vás pozvať k nám na šálku čaju? Podotýkam, že ani sám ňou nepohrdnem.

Keď tí dvaja s ním súhlasili, lebo im o nič iného nešlo, viedol ich do vily. Na zvýšenom prízemí bola veľká útulná izba s oblokmi do záhrady. Keď rozsvietil, zbadali veľa krásnych a drahých kobercov. Na stenách viselo toľko obrazov, že to pripomínalo malú galériu. Ináč bola izba zariadená moderne, jednoduchým farebným nábytkom. Vo výklenku obloku zažal doktor Ďablic inú lampu na malom nízkom stole, okolo ktorého boli mäkké, príjemné sedadlá. Ponúkol ich, aby si sadli, a pobral sa k neveľkej skrinke, vstavanej do steny, odkiaľ vybral samovar.

– Je zapojený na elektrický prúd, – povedal, – o päť minút budeme piť čaj. – Zapol samovar a sadol si naproti nim, ale hneď vyskočil, ťapol sa po čele a zvolal: – Fajčivo! Na to som celkom zabudol! – Urobil pár krokov ku skrinke v stene, odrazu sa však zastavil a vykríkol: – Už som si myslel, že budem musieť ísť po cigarety do ženinej izby, keď som si uvedomil, že mám predsa cigarety vo vrecku.

Březina nevravel nič. Oči upieral na oblok, pod ktorým stála nízka pohovka. Kto na nej sedel, mohol sa lakťom opierať o okno. A na drevenej obločnej doske stál veľký asýrsky popolník a v ňom niekoľko cigaretových obhorkov. Doktor Ďablic zbadal Březinov pohľad a zbledol.

– Žena asi čítala v mojej izbe, – vysvetľoval o chvíľu s úsmevom. – Zaiste nájdeme na mojom písacom stole jej pudrenku. Má roztomilý zvyk zabúdať u mňa svoje intímne predmety.

Březina držal v ruke cigaretu, ktorú mu Ďablic pred chvíľkou ponúkol.

– Doktor, – začal pomaly, – vy ste pred piatimi minútami akosi ľutovali, že ste istým spôsobom svedčili proti Koníčkovi, čím ste mu priťažili. Myslím si, že by ste to nemali ľutovať – ktovie, či práve vaše svedectvo nerozhodlo, aby sme upodozrievali iného.

– Iného! – Ďablic sa díval naňho s najväčším napätím. Ruka mu zamierila, podľa zvyku náruživých fajčiarov, ku škatuľke s cigaretami, ktorú položil pred chvíľou na stolík so sklenou doskou. Zbadal sa však a rýchlo ju mykol späť.

– Áno, iného, – prisvedčil mu Březina. – Chcete, poviem vám, ako sa volá?

Ďablic chvíľu zaváhal, potom sa však nasilu ozval:

– Som prirodzene, veľmi zvedavý, tým skôr, že nemám ani poňatia…

Ako to hovoril, zdvihol obidve ruky do výšky a týmto zdôraznil, v akých je rozpakoch. Březina vyskočil a chytil ho za pravicu.

– Doktor, – povedal, – ktovie, či by som nebol podozrieval aj vás.

Ďablic strašne zbledol.

– Mňa? – vybuchol. – Veď je to šialenstvo! Ako ste mohli prísť na také niečo?

Březina položil doktorovu ruku na sklenú stolovú dosku.

– Okrem iného aj vaša ruka, – povedal.

– Moja ruka? – jachtal Ďablic. – Našli ste už vari na hrdle našej úbohej Anežky odtlačky prstov, ktoré by sa zhodovali s mojimi?

– To by sa nedalo povedať tak rýchlo. Ale, doktor, veďže len pozrite na tieto dva prsty. Akoby ich boli vyúdili. A dýchnite tu hlbšie – razí tu tabakom ani v krčme. Pán doktor, veď vy ste náruživý fajčiar; najmenej tri razy, čo vás pozorujem, urobili ste nevoľky pohyb, ktorým čiahajú fajčiari po cigaretách, keď im idú na chuť a niekedy aj keď sú rozčúlení. Vy fajčíte tak náruživo, Že sa vám až koža lúpe. – Odstrčil mu ruku, priskočil dvoma skokmi k murovanej skrinke, siahol do nej a vytiahol odtiaľ veľkú škatuľu s najrôznejšími druhmi cigariet.

– A máte tu zásob, že by s nimi malá trafika obstarala denný obrat. Skrátka, doktor, vy fajčíte a odrazu nám tu tvrdíte, Že ste nefajčiar. Prečo? Čo vás k tomu viedlo?

– Nič, lebo to nie je pravda, – odpovedal Ďablic, ktorý ho prestrašene počúval. – Nazdávam sa, že je to žart. Majte predsa rozum a pochopte, že podozrievať ma z niečoho takého, že by som znásilnil, ba dokonca zaškrtil dievča, je holý nezmysel.

– Nepovedal som, že vás podozrievam, – namietol Březina. – Povedal som, že ste cigánili a že fajčíte.

– To je však omyl, – zvolal doktor. – Musím vám to vysvetliť. Donedávna som bol ozaj náruživý fajčiar. Fajčil som toľko, že to začalo škodiť mojim nervom, ohrozovalo to môj spánok a aj žalúdok. Skrátka, prišiel som na to, že musím skončiť. A už päť dní nefajčím. Nedotkol som sa tabaku, hoci v prstoch cítim ešte stále fajčiarske trhanie a, pravdaže, nemohol som sa zbaviť za tých pár dni stôp po bývalej fajčiarskej neresti, ktorá mi poznačila prsty.

Chvíľu mlčal a potom doložil:

– Konečne, počujem prvý raz, že niekoho možno podozrievať z vraždy preto, že fajčí.

Březina pokrčil plecami.

– To podozrenie ste si sám zavinili. Vrah zahodil v aute, v ktorom odvážal Anežku, obhorok z cigarety A vy ste zrazu z ničoho nič začali tvrdiť, že nefajčíte.

– Tak sa teda veci majú! – zvolal doktor Ďablic. – Potom skutočne dvojnásobne ľutujem, prečo ste mi neposkytli možnosť, aby som vám to vysvetlil.

– Nemám rád, keď mi ľudia niečo vyčítajú, – odsekol Březina. – Radšej vám hneď poviem, čo mám proti vám. Doktor, kde ste boli vlastne včera večer medzi ôsmou a deviatou?

Po týchto slovách sa doktor Ďablic roztriasol, že sa už nevedel ovládať. Tak sa chvel, až sa musel oprieť o stolík a nakláňajúc sa k nim tvárou, na ktorej sa zračila hrôza, tíško zastenal:

– Bože, bože môj…

– To nie je odpoveď, – pokračoval Březina neúprosne. – Aspoň nie taká, akú od vás očakávame. – Vstal, zastal si zoči-voči pred Ďablica a zvolal:

– Kde ste boli v tom čase? Prosím, odpovedzte rýchlo!

– V tom čase? – Ďablic odpovedal veľmi pomaly. – To som vám už predsa povedal. Len čo ste ma zavolali k tomu úbohému dievčaťu, vlastne k tomu, čo z nej ostalo, povedal som vám to sám od seba. Odišiel som hneď po ordinačných hodinách asi tak okolo siedmej, večeral som v Arcu a vrátil som sa po pol jedenástej.

– V tom čase ste teda neboli doma?

Ďablic zavrtel hlavou.

– Prirodzene, keďže som bol v reštaurácii, nemohol som byť doma. Či máte vari zprávu, že som bol doma?

Březina mu neodpovedal.

– Boli ste v Arcu až do pol jedenástej?

– Áno, – prisvedčil Ďablic bez váhania.

– Ešte raz si to poriadne rozmyslite. O hodinu otvoria kaviareň a my sa tam spýtame, kedy ste odchádzali. Ak ste tam vôbec boli.

– Vaše vypytovanie vám asi, bohužiaľ, nepomôže, – odvetil Ďablic. – Skutočne ľutujem, pretože by to rozptýlilo vaše pochybnosti, ktoré ma najväčšmi mrzia. V tej reštaurácii ma totiž nepoznajú, bol som tam prvý raz.

– No možno sa na vás rozpamätajú, – odpovedal Březina ponad plece. – Čašníci sa v tom vyznajú, dobre si prezrú každého hosťa.

Ďablic sa zamyslel, alebo aspoň sa tváril, akoby rozmýšľal.

– Ak mienite ísť až tak ďaleko, – povedal, – a keďže vidím, – hoci ledva svojim ušiam verím, – podozrievate mňa, ktorý som mal rád Anežku skoro ako vlastné dieťa, treba, aby som naozaj bol celkom presný. Nechcem, aby ste ktoviečo vyvodzovali z odpovede, ktoré dávam len tak zhruba, no podotýkam, že som nebol v Arcu až do pol jedenástej. Odišiel som o voľačo skôr.

– Kedy?

Ďablic pokrčil plecami.

– Presne to neviem, nedíval som sa na hodinky, lebo som bol ustatý z ordinovania a bol som šťastný, že si môžem trochu odpočinúť. Potom som šiel domov. Pohodlne, a nie priamo. Túlal som sa po meste.

– Mohli by ste nám túto cestu popísať?

– Auto som mal na Havlíčkovom námestí. Išiel som okolo Hypotečnej banky na Václavské námestie. Odtiaľ zvyčajnou cestou domov, okolo Národného divadla atď.

– Po Masarykovom nábreží ste nešli? – spýtal sa Klubíčko.

– Nie, – odpovedal Ďablic bez rozmýšľania. – Môžem to povedať celkom určite, pretože sa ani nepamätám, kedy som na tomto nábreží bol posledný raz.

– Ale, ale, – zamiešal sa Klubíčko, – asi máte slabú pamäť. V noci ste nám vraveli, že ak sa idete prejsť, tak najradšej po Masarykovom nábreží, vraj ta chodievate od študentských čias.

– Áno, – súhlasil Ďablic a trošku sa začervenal. – Je to naozaj pravda. Avšak odvtedy čo sa moja klientela rozšírila, som tam ani raz nebol.

– Bude to vari tak, – prisvedčil Klubíčko. – O deviatej ste ešte boli v reštaurácii? – Ďablic prisvedčil.

– Približne v tom čase.

– Od siedmej do deviatej, – zvolal Březina. – Dosť dlho ste si tam posedeli. Boli ste sám? Nenudili ste sa?

Dal som si priniesť noviny.

Březina sa prešiel po izbe a Ďablic sledoval každý jeho pohyb. Odrazu sa Březina obrátil, akoby ho uštipol, a skríkol Ďablicovi rovno do tváre:

– Pán doktor, nemožno to ináč vysvetliť – skrátka, v tom čase sa k vám musel niekto vlúpať. Niekto, kto bol taký drzý, že sa vydával za vás, jeho drzosť bola dokonca až taká, že vaším menom dával lekárske rady.

Ďablic zbledol a mlčal.

– Pani Horníčková volala medzi pol deviatou a pol desiatou vaše číslo. A ten človek s ňou hovoril, telefonicky jej poradil, čo má robiť so svojou nemocnou sestrou. Klystír a olivový olej! Ako ozajstný lekár.

Ďablic stále mlčal.

– Boli sme pri tom, ako vám pani Horníčková vyčítala, prečo ste neprišli k jej chorej sestre, hoci ste jej to prisľúbili, – pokračoval Březina. – To bola vhodná chvíľa, aby ste jej vysvetlili, že sa mýlila: alebo volala zlé číslo a stala sa tak obeťou mrzkého žartu niekoho, kto sa vydáva za doktora, alebo u vás niekto sedel, kto namiesto vás radil chorým. Nič takého ste jej nepovedali, naopak, vy ste hovorili tak, že ste v nej vyvolali domnienku, ako by ste v tom čase boli naozaj doma. A tak sa vás teraz spytujem: Kde ste boli – v Arcu alebo doma?

– Povedal som to už raz, – slabikoval Ďablic, – že som bol v Arcu.

– Teda pani Horníčková hovorila s mystifikátorom? Prečo ste jej to nepovedali?

– Pani Horníčková nehovorila s mystifikátorom, – odpovedal Ďablic, – hovorila naozaj so mnou.

Březina naňho vypleštil oči.

– To predsa nebolo možné!

Ďablic živo pokrútil hlavou.

– Bolo. Bola rozčúlená a asi si poplietla čas, kedy so mnou hovorila. Nevolala ma o deviatej, aspoň sme nehovorili v tom čase spolu. Volala ma krátko pred tým, ako som povolil Anežke, že smie odísť. Mohlo to byť asi o šiestej, alebo tak asi. Nemohol som odísť k jej sestre, lebo ma ešte v čakárni čakali dvaja pacienti. Sľúbil som, že prídem neskoršie. Potom sa ma však zmocnila veľká únava, od tých čias, čo zápasím s neprekonateľnou túžbou po fajčení, som nervózny a roztržitý. Ani som si na pacientku nezmyslel a šiel som do reštaurácie.

– Ale prečo ste jej teda nepovedali, že sa mýli?

Ďablic mávol rukou.

– Nemalo to význam. Rozčúlení ľudia vždy z velí čujú. Ak niekto čaká desať minút na električku, povie vodičovi, že už čaká hodinu. A potom – vy neviete, čo sú to záchvaty pri žlčovej kolike. |ej sestra ich máva za okolností naozaj dramatických. Kto by pritom mohol myslieť na hodinu a na presnosť… Volala ma, a keď som nešiel, videlo sa jej, že to trvá príliš dlho.

– Ona však tvrdí niečo celkom iného, – prevravel Klubíčko. – Nehovorila, že na vás čaká pätnásť hodín. Naopak, podľa vás, skrátila to o dve hodiny. To je predsa celkom inšie.

Ďablic naňho bezvýrazne pozrel.

– Nuž, je to čosi iné, v jadre však to isté – nepresnosť rozčúlených ľudí, – zahundral.

– Doktor, – povedal Březina. – Ľutujem, ale musím vám oznámiť, že vaše vysvetlenie – aj prvé, aj druhé – neupokojuje. Vyhlásenie pani Horníčkovej, proti ktorému ste pred ňou nič nenamietali, bolo celkom jasné. Hovorila s vami okolo deviatej a prvá sa jej ozvala Anežka. Potom ste jej poradili, čo má robil s chorou, a sľúbili ste, že prídete. Neprišli ste a keď vám to pred nami vyčítala, povedali ste trochu rozčúlene: Čosi sa stalo, nemohol som prísť. Čo sa stalo?

– Ale nič, to bola výhovorka, aby mi už prestala vyčítať. Povedal som jej, čo mi priniesla slina na jazyk. Nemohol som sa predsa priznať, že som sedel v reštaurácii, čítal noviny a fajčil…

T

o slovko mu vykĺzlo z úst, ale už ho nemohol odvolať. Březina sa rozosmial.

– Teraz ste sa chytili. Päť dní hrdinsky zápasíte so zakorenenou neresťou, nakoniec podľahnete, a nám tu vykladáte, že odolávate. Klamete, doktor, odpusťte, nerád vravím ľuďom také čosi, ale čo je pravda, je pravda. Ja si však musím myslieť, že keď ste klamali raz, schopný ste klamať aj druhý, aj tretí raz, to vari chápete?

– Mýlite sa, – zvolal Ďablic zúfalo, – v skutočnosti som nefajčil. Povedal som to celkom bez rozmýšľania, len tak zo zvyku. Mám v mozgu klišé pre stav spokojnosti: Jesť, čítať a fajčiť. Vypočítal som všetky tri atribúty, hoci posledné sa neuskutočnilo. Z toho nesmiete nič vyvodzovať.

– Ale, doktor, – zamiešal sa Klubíčko, – keď som si sadol k vám do auta a vy ste sa ku mne obrátili tvárou, cítil som celkom zreteľne cigaretový zápach.

– Môžbyť, – odpovedal Ďablic, – veď nikotínová pachuť nezmizne tak hneď.

– Naopak, mizne veľmi ľahko, – opravil ho Klubíčko. – Stačí, aby ste si vypláchli ústa alebo sa nadýchali čerstvého vzduchu a rozplynie sa. Najmä zápach po cigarete je oveľa intenzívnejší, ale trvá kratšie ako cigarový. Avšak vy ste páchli celkom zreteľne a ja by som prisahal, že ste fajčili práve predtým, než ste prišli k nám.

Ďablic pokrčil plecami.

– Nemôžem sa s vami pobiť, aby ste mi uverili.

– Ale ako podozrivý, – ujal sa slova Březina, – musíte sa, hoci mi je veľmi ľúto, podrobiť istým nepríjemným procedúram.

Ďablic sa naľakal.

– Akým? – vybuchol. – Vari len nebudete moju povesť ničiť pre neopodstatnené podozrenie? Pochopte, aj keby som bol naozaj fajčil a keby som bol sedel doma, to ešte ani zďaleka nemôže ospravedlniť vaše podozrenie z takého strašného previnenia!

– Nebudeme kaziť vašu povesť, – odpovedal Březina. – V tomto dome ste predsa sám?

– Je tu moja žena a domovník s rodinou, – odvetil Ďablic.

– Pred tými sa všetko utají, – upokojoval ho Březina. – Musíme prezrieť dom. Treba, pravdaže, prebudiť vašu ženu.

Po týchto slovách sa Ďablic strašne rozčúlil.

– To nemôžem pripustiť, – temer kričal, – pred mojou ženou treba toto ošklivé nedorozumenie utajiť. Za každú cenu. Ak by ste to nechceli rešpektovať, podám na vás sťažnosť.

– Na našom mieste by každý musel prehliadku vykonať, – odvetil Březina. – Keby ste sa obrátili na najvyššiu autoritu v krajine, aj tá by vám odpovedala, že je to naša povinnosť. Ak ste nevinný, nieto dôvodov, aby ste sa proti tomu bránili, to len vám prospeje, aby sme vás prestali podozrievať.

– Ale moja žena! – skoro skučal Ďablic. – Len uvážte, do akého svetla ma staviate pred ňou.

– Urobíme to čím najpozornejšie, – povedal Klubíčko. – Vaša žena iste pochopí, že treba prezrieť predovšetkým miesto, kde zavraždená bývala. To musí každý pochopiť. Konečne, nebudeme prezerať iba vašu izbu a ostatné v dome, ale aj jej izbu. Prezrieme aj domovníkov byt.

Toto prehlásenie trošku uspokojilo Ďablica.

– Ach, ach, – vzdychol. – Keby sa to už len skončilo!

– Môžeme začať hneď, – povedal Březina. – Ak dovolíte, zavolám sem niekoľko detektívov.

Ďablic rezignovane prikývol.

– Zavolajte ich čím najviac, aby sa to čím najskôr skončilo. A ja zatiaľ pôjdem prebudiť ženu. Musím ju predsa trochu pripraviť. Veď ona ešte ani nevie, čo sa stalo s Anežkou.

Podišiel k dverám. Březina sa za ním bez záujmu díval. Ale Klubíčko náhle zvolal:

– Ešte na chvíľu, pán doktor. – Ďablic sa obrátil.

– Súčasťou prehliadky je aj telesná prehliadka, – povedal Klubíčko. Ľutujem, že vás od toho nemôžem oslobodiť, je to však veľmi dôležité.

Doktor Ďablic zbledol ako stena. Chvíľku váhal, potom zo seba vysotil:

– Také niečo nepripustím. Predsa nie som trestanec. Pre mňa si prezerajte, čo sa vám páči, ale mňa sa dotknúť nesmiete.

– Ale to sú detské reči, – namietal Klubíčko, – prezrieme vás prísne dôverne a nikto sa o tom nedozvie.

– Ja by som to však vedel, – bránil sa Ďablic, – a nezniesol by som vedomie, že ma prehliadali. Také čosi mi nedovolí moja hrdosť.

– Ak by ste na tom trvali, – povedal Březina, – museli by sme, pravda, použiť násilie. A potom by sa to ľudia dozvedeli.

Ďablic bol bledý ako papier.

– Keby som bol mäsiarsky tovariš, pobil by som sa teraz s vami a vybil by som vám pár zubov, – skríkol. Ale tým sa jeho odpor skončil. Klesol na stoličku a dovolil im, aby s ním robili, čo chcú. Březina ho začal rýchlo a šikovne prezerať. Vyprázdnil mu vrecká a prezrel starostlivo všetko, čo uňho našli. Prehliadka však bola bezúspešná. Ďablic mal pri sebe len predmety, ktoré mu zrejme patrili a nevyvolávali ani najmenšie podozrenie.

– A teraz vás prosím, aby ste sa celkom vyzliekli, – povedal Březina.

Ďablic sa začervenal.

– Azda som zle počul? – zvolal.

– Naopak, počuli ste celkom dobre, – odpovedal Březina pokojne. – Musíme predsa dokončiť telesnú prehliadku, a tá sa nemôže vzťahovať len na šaty a na vrecká.

– Vy sa ku mne správate, akoby som bol už trestanec, – skríkol Ďablic nanajvýš znechutený. – Aby som pravdu povedal, vôbec nechápem, ako sa môžete pridržiavať tej domnienky, nedôstojnej inteligentných ľudí. Muž ako ja nemôže predsa mať nič so svojou slúžkou. A keby aj, myslím, že by nepotreboval na to násilenstvo. A ani tak by nemusel ešte vraždiť.

– Môžbyť máte pravdu, – odpovedal mu Březina neochvejne. – Naozaj by som bol rád keby vysvitlo, že sme vás obťažovali zbytočne. Všetko ste si sám zavinili. Ak sa budete zdráhať, vymôžeme si na vás zatykač, a potom to urobia iní, či sa vám to páči alebo nie. Toho všetkého by som vás rád ušetril.

– Nuž, nech je po vašom, – povedal Ďablic najedovane, – teraz ste vy na koni… Mám sa vyzliecť úplne?

– Zatiaľ do pol tela, – odpovedal Březina sucho.

Ďablic si vyzliekol košeľu. Stál práve proti zrkadlu, do ktorého sa mimovoľne pozrel. Tak isto mimovoľne mu unikol z hrdla výkrik. Březina a Klubíčko, hoci ani necekli, boli by najradšej tak isto vykríkli. Pohľad, ktorý sa im naskytol, po tom všetkom ich omráčil:

Tučné Ďablicove prsia i jeho ramená a lakte boli celé pokryté sčervenetými škrabancami a jazvami, ktoré sa navzájom zlievali.

T

rvalo večnosť, kým padlo slovo.

– Preboha, s kým ste sa to ruvali? – vybuchol konečne Březina. Ďablic, ktorý sa doteraz díval do zrkadla s takým úžasom, akoby sa sám nepoznával, pozrel sa na neho. Vyjadroval len jedno – zdesenie. Znovu však podal dôkaz o svojej nemalej duševnej pohotovosti. Ovládol sa, jeho oči stratili vyľakaný výraz, iba hlas sa mu ešte zachvieval.

– Ja… ja… mňa svrbelo, – povedal potichučky.

Březina pristúpil k nemu tak, že sa mu zadíval úplne zblízka do očú.

– Ach, vás teda svrbelo, – posmieval sa mu.

– Áno – prisvedčil Ďablic s predstieranou nevôľou. – Či je to akurát niečo zázračného? Povedal som vám, že som nervózny. Od nesprávnej výživy.

– Čím ďalej, tým lepšie, – odsekol Březina. – Avšak je trochu zvláštne, že vás svrbela len predná časť tela. Na chrbte nemáte ani škrabanec. Čo si myslíte o tom zvláštnom jave?

Ďablic pokrčil plecami.

– Keby som bol vedel, že vám to nebude dosť, bol by som sa škrabal aj na chrbte.

– Pozrimeže, – zasmial sa Březina. – Počúvajte, nezdráhali ste sa vy pre toto neobyčajné svrbenie a nechceli ste preto povoliť osobnú prehliadku?

Ďablic už nebol útočný; pozrel na Březinu vyľakane a prosebne.

– Nerozumiem vám, – zamrmlal.

– Nuž budem celkom zrozumiteľný. Tieto čudesné stopy, na ktoré sa vyhovárate, že to bolo svrbenie, vzbudzujú vo mne mienku, že ste sa s niekým pobili.

– Dovoľte!

– Len pozrite, veď tu je to, akoby vás ktosi po celom tele podriapal. A ako ste sa to škrabali – v šatách, či bez nich?

– Pri obliekaní, – odpovedal Ďablic trošku váhavo. – Keď som si preobliekal košeľu.

Březina posmešne pokýval hlavou.

– Škrabali ste sa rukou? Alebo nejakým nástrojom?

– Rukou.

– Vám tiež trvá skoro večnosť, kým sa rozpamätáte. Vari ste preto taký pomalý, ie si najprv musíte všetko v hlave urovnať?

– Všetky tie pohyby sú polovedomé, – zahundral Ďablic.

– Povedzme. To však hádam len viete, či to bola vaša ruka alebo niekoho iného.

– Prirodzene, že moja.

Březina ho chytil za ruku.

– Vaše prsty sú úplne hladké, nechty máte ostrihané až na kožu, – podotkol lakonicky. Potom mu strčil ruku až pred samé oči. – Týmito ručičkami by ste si nikdy nemohli nadobudnúť také škrabance. Asi sa teda mýlite – vaša ruka to nebola.

Ďablic sa mu zadíval do očú ako fascinovaný. Nedokázal vypovedať ani slovo. A Březina neústupne pokračoval:

– Nazdávam, sa, že ste sa s niekým ruvali. A veľmi zúrivo. Zápasilo sa pritom asi bez všetkých ohľadov. Ten, s kým ste sa ruvali, sa zúrivo bránil; muž to nebol, ale žena. Muž by neškriabal, zápasil by päsťami. Ženy sa však bránia nechtami. Zápas trval asi hodne dlho. Pozrite, aký ste doriadený, panebože, veď vaša hruď vyzerá ako znázornené siločiary.

Medzitým, čo Březina takto bezohľadne naňho útočil, Ďablic sa zase trocha ovládol.

– Rozumiem vám, – povedal, – vytvorili ste si predstavu, že som to ja spravil Anežke. Ona sa mi bránila a ja som ju znásilnil; potom som ju zavraždil zo strachu pred následkami. Tak je?

– Nebudem vám vykladať o svojich predstavách, – odpovedal Březina. – Chcem iba, aby ste mi slušne vysvetlili, kde sa nabrali na vašom tele tieto stopy po urputnom zápase?

Ďablic sa tváril, akoby ho nepočul.

– Keby bolo niečo pravdy na vašej predstave, – pokračoval, – museli by byť nejaké stopy po zápase aj na jej tele. Našli ste ich? Priznám sa vám, že ja nie. Ukázali ste mi ju a ja som videl, že na nej niet škvrny, ak nepočítame poranenie na lakti.

– To je ešte nie dôkaz, – odsekol Březina. – Zápas v tej forme mohol byť jednostranný. Ten, čo bol v prevahe, nepotreboval škriabať. Nemôžem nijako odstúpiť od toho, že škvrny musím pokladať v súvislosti s tým, čo sa stalo s Anežkou, za veľmi podozrivé a žiadam vás, aby ste mi rozumne vysvetlil, ako ste k nim prišli.

Ďablic mlčal.

Nastala chvíľa, kedy sa jeho mravné sily vyčerpali. Až dosiaľ bojoval, teraz však bol na konci so silami. Zľahostajnel. Pozbieral sa ešte raz na slabú obranu, na posledný pokus striasť sa tých dotieravcov dobiedzajúcich ani sršne.

– Nič nebudem vysvetľovať, – poznamenal ustato, – moje telo je môj súkromný majetok, do ktorého vás nič. A keby som sa bol naozaj s niekým pobil, ani do toho sa nesmiete miešať. – Trošku pozdvihol hlas, akoby dúfal, že sa tak tých dotieravcov strasie. – Sú to moje čisto súkromné veci a nikto nemá právo pchať do nich svoj všetečný nos. Celkom hlúpo a zlomyseľne ste úlohy obrátili. Načo som vám niečo vysvetľoval! Ak má kto vysvetľovať a dokazovať, lak ste to vy. Som pramálo podozrivý. Kohokoľvek v okolí sa spýtajte, každý vám to povie. Máte už jedného podozrivého, je to – Koníček. Toho sa držte a mne dajte svätý pokoj!

Zmĺkol a celý zadychčaný si ich oboch premeriaval a oči sa mu v tej chvíli ligotali do červená ešte väčšmi ako inokedy. Vtom zasiahol Klubíčko, ktorý zostával pri tomto výsluchu bokom, takže vyzeralo, akoby s ním príliš nesúhlasil.

– Musím vám povedať, že to podľa všetkého Koníček nespáchal.

Účinok týchto slov na Ďablica bol okamžitý a hrozný. Prudko sa obrátil ku Klubíčkovi a na tvári sa mu zračilo zdesenie.

– Čo to vravíte? – vykríkol a rýchlo dodal: – Ako by to bolo možné? Toľko podozrivého predsa svedčí proti nemu. Ako viem, je dokázané, že na ňu brutálne zaútočil vo svojom byte.

Klubíčko prikývol.

– To nepopieram. Asi na ňu skutočne brutálne za útočil. Anežke sa však podarilo ujsť. Máme tri svedectvá, ktoré dokazujú, Že utekala z Koníčkovho bytu. – Odmlčal sa a potom pomaly dodal: – Podľa posledného svedectva ju videli naposledy pred smrťou na Masarykovom nábreží.

Ďablic ho napäto počúval a pri posledných slovách pozrel na Klubíčka načisto zdesený.

– Na Masarykovom nábreží, – zamrmlal, – čo to má znamenať? A prečo to vravíte s toľkým dôrazom? – Odrazu sa začervenal až po kraj hrudníka. – Teraz už začínam rozumieť, – zašepkal a roztriasol sa na celom tele. – Preto ste sa ma spytovali, či som nebol na nábreží… S autom, do ktorého by som ju naložil… – V hrdle mu vyschlo, než si nalial do pohára vody z krčaha. Bol taký nervózny, že pritom vyšplechol vodu aj na obrus. Ako dvíhal pohár k ústam, ruka sa mu tak triasla, že si pohárom drgal do zubov. Hneď nato prudko postavil pohár na stôl, akoby bol pozabudol, že sa chcel napiť.

– Ale… – zvolal a díval sa z jedného na druhého.

Březina sa tváril celkom odmietavo. Klubíčko sa mu však zdal prístupnejším, akoby hľadel s akýmsi porozumením. Úpenlivo naňho pozrel a povedal prosebne:

– Ale ja som vôbec nebol na Masarykovom nábreží. Ani autom ani peši. A vôbec… – zúfalo a nechápavo sa vzoprel: – Predsa ma nemôžete podozrievať, že by som dokázal niečo také hrozné. Veď ja som naozaj bol tomu dievčaťu naklonený. Skôr by som mohol ublížiť sebe ako tomu decku.

Po týchto slovách mu zaseklo dych. A potom s nádejou, že rozptýlil všetky podozrenia, pozrel na nich znovu a vidiac, že mu ešte stále neveria, zbledol.

– Ako vidím, ide naozaj do tuhého, – zašepkal sám pre seba. – Aké je to neuveriteľné a predsa pravdivé. Pár všivavých maličkostí obrátilo na mňa také podozrenie. Nikdy by som nebol veril, že čosi také je vôbec možné.

– Nemôžem poprieť, že niekoľko maličkostí naozaj proti vám svedčí, – povedal Klubíčko. – Nikdy však nepodozrievali nevinného, ak chcel, pravda, vyvrátiť podozrenie, ktoré sa obracalo proti nemu U vás sú to v podstate dve veci: Vysvetlite nám rozumne, odkiaľ pochádzajú tie škrabance na vašich prsiach, a kto bola tá žena, čo sa ozvala o pol deviatej pani Horníčkovej, keď vám telefonovala.

– Ach, prepánajána, – vzdychol Ďablic tíško, nespúšťajúc pohľad z jeho úst. – Myslíte, že toto vysvetlenie mi môže pôsobiť potešenie!

Klubíčko neodvetil a Ďablic sa naňho díval čoraz pozornejšie. Potom povedal s prízvukom, akým hovorievajú deti:

– A nemohli by ste mi uveriť bez tohto vysvetlenia?

Klubíčko zavrtel hlavou.

Ďablic zvesil hlavu, bol taký vyčerpaný, že si musel sadnúť. Tvár mal ani z kameňa a oči ani zo skla. Klubíčkovi sa zdalo, že ešte sekunda a Ďablic sa mu zverí s niečím, čo mal už-už na jazyku. Vtom sa však stalo čosi, čo všetko prekazilo. Za chrbtom sa im ozvali akési kroky. Ľahké, rýchle, ženské. Na Ďablica neopísateľne zaúčinkovali. Vyčerpanosť z neho spadla a nečakajúc, kým mu to tí dvaja dovolia, schytil košeľu a vo chvíli si ju obliekol. Len čo to urobil, otvorili sa dvere.

Klubíčko a Březina sa obrátili a na tvárach sa im zjavil obdiv. Vo dverách stála krásna žena, vysokej, dokonalej postavy, asi tridsaťročná, veľmi hrdého výzoru. Bola celkom oblečená a mala na sebe kožuch, trochu zasnežený. Udivene si premeriavala tých troch a mlčala. Doktor Ďablic sa začervenal a vyrazil zo seba jediné slovo: – Vieročka…

Krásna žena vkročila do izby a zavrela za sebou dvere.

– Áno, – ozvala sa príjemným hlasom, – čo sa tu robí?

Ďablic jej podišiel oproti, na polceste však zastal.

– To je Vieročka, moja žena, – predstavil ju rozčúlene. – Páni sú od polície, drahá. Musím ti čosi povedať, čo ťa asi trochu znepokojí. Vieš, s našou Anežkou to nie je celkom v poriadku a ti páni prišli vyšetrovať.

Vieročka sa obrátila k votrelcom a dlho si ich premeriavala.

– Ak ste aspoň trochu chlapi, – zvolala inakším náruživým hlasom, – chyťte to zviera, ktoré to urobilo.

– Už to vieš? – spýtal sa Ďablic.

– Áno, keď si mi telefonoval, nemohla som už zaspať.

Ďablic sa prosebne a vyľakane strhol.

– Nechajte, nechajte, – zavrátil ho Březina ironicky, – veď ja dobre viem, že ste telefonovali svojej žene. Počúval som vás.

Ďablic zvesil hlavu.

– Zase jedna z tých všivavých maličkostí, – zašomral.

Žena počúvala pozorne, ale nepýtala sa, čo to všetko znamená. Vari preto, že ju väčšmi zaujímalo niečo iné. Zase začala pekným zvučným hlasom:

– Počula som akýsi hluk a zbadala som hŕbu ľudí na chodníku. Zvonila som, a keď Anežka nešla, zavolala som domovníka. A tak som sa všetko dozvedela. Práve teraz som bola tam. Chuderka.

– Moment, prosím, – zvolal Březina. – Kedy vám váš muž telefonoval?

Pani Ďablicová už-už otvárala ústa, keď ju predišiel jej muž.

– Bolo to okolo polnoci.

Viera naňho prekvapene pozrela, ale mlčala.

– Okolo polnoci, – vykríkol Březina posmešne. – Doktor, nezmýlili ste sa? Nebolo to oveľa neskoršie?

Ďablic uhol ženinmu pohľadu.

– Možno to bolo o voľačo neskoršie.

– Bude asi hodina odvtedy, – zamiešala sa pani Ďablicová. – Nechápem, ako si si to mohol tak popliesť.

Medzitým pristúpil k nej Březina a podával jej škatuľu s cigaretami.

– Môžem vás ponúknuť?

Pani Ďablicová naňho nechápavo pozrela.

– Ďakujem, nefajčím, – odmietla. – Kto by konečne teraz na také čosi myslel.

Březina schoval balíček do vrecka. Obrátil sa k Ďablicovi.

– Nepodarilo sa vám to, – povedal posmešne. – Vaša žena si zle zapamätala vašu radu. – Pani Ďablicová sa začervenala. Ďablic sa zvrtol k oknu.

– Čo to má všetko znamenať? – spýtala sa pani Ďablicová o chvíľku. – Prečo sa zaujímate o tú hlúposť, ktorú mi Hugo telefonoval, prečo ste tu a nehľadáte vraha?

– Vysvetlím vám to, – povedal Březina. – Nič iné nerobíme, iba hľadáme vraha vašej Anežky. Musíme však pátrať všade, aj tu.

– Ale tu predsa nič nemôžete nájsť, – osopila sa na nich. – Iba čo márnite vzácny čas. A aký to má význam, že namiesto aby ste sa zaoberali takou dôležitou vecou, zabávate sa s mojím mužom?

– Vôbec sa s ním nezabávame, – odsekol Březina. – Dali sme mu pár otázok, okrem iného aj tú, či fajčí. A on tvrdí, že nie.

Viera naširoko roztvorila oči, pozrela nechápavo o vyčítavo na svojho manžela.

– Pravda, fajčí dokonca je tuhý fajčiar? – spýtal sa Březina.

Viera sklopila oči.

– Pani Ďablicová, vy mlčíte, my však vieme, že váš muž fajčí. Konečne veď vám pred hodinou telefonoval z garáže Strahov, aby ste tvrdili, keby sa vás na to spýtali, že všetky cigarety v tomto dome sú vaše.

Pani Ďablicová sa trochu zapýrila. Potom sa obrátila k mužovi a vyrútila sa naňho:

– Prečo im tvrdíš, že nefajčíš?

Ďablic sa skrčil a zúfalo mykol plecami. Pani Ďablicová chvíľku rozmýšľala:

– Isteže to nebolo pekné od neho. Odkedy však polícia prenasleduje ľudí, ktorí fajčia? Vari vydali zákon, ktorý to tresce?

– Tak by sme sa nikam nedostali, – zvolal Březina. – Musíme vás teda o všetkom poinformovať. Ľutujem, ale musím vám povedať, že v súvislosti so zavraždením Anežky padá isté podozrenie aj na vášho muža.

Pani Ďablicová sa dívala na Březinu, akoby bola zle počula. Odrazu sa však chytila za srdce. Bola taká vzrušená, že sa nezmohla na slovo. Chcela pozrieť na muža, ale ani to nevládala. Konečne zamrmlala:

– Veď je to bláznovstvo…

– Nech si vyčíta sám sebe, ak sa do toho dostal neprávom, – pokračoval Březina. – Traja ľudia videli Anežku na úteku od Koníčka, jeden ju zbadal, ako na nábreží nastúpila do sivého roadsteru, ktorý zastal pri chodníku. Váš manžel má sivý roadster. To bolo asi o pol deviatej.

Pani Ďablicová tíško zastonala. Bolo jej, akoby ju niekto ovalil kyjakom po hlave. Odrazu sa spamätala a zvolala:

– Veľa ľudí má v Prahe taký voz.

– Áno, zopár má. Iba jeden však vzal doň Anežku. Musel to byť niekto, koho Anežka dobre poznala.

– Najmenej zo všetkých to mohol byť môj muž, – skríkla pani Ďablicová – Vidím, že vôbec nepoznáte jeho charakter, keď ho upodozrievate z niečoho takého hnusného, takého príšerného.

Zaujímavé bolo, ako sa pri tejto reči správal jej manžel. Namiesto aby sa jej poďakoval aspoň pohľadom, díval sa zaryto do zeme.

– Ach, – zvolal Březina, – výborne, vy ste znamenitá manželka. Čo poviete na to, ak vás upozorním na jednu zaujímavú časovú zhodu? O pol deviatej zazreli ľudia na Masarykovom nábreží sivý roadster. Okolo deviatej bol váš manžel doma.

– To je nie pravda, – vykríkla. – Nebol doma, ale v reštaurácii.

– Ako to viete? Sedeli ste tam s ním?

– Nie, – odvetila, – ale mi to vravel. Iste je to pravda, môj muž neklame.

– Ľutujem, – povedal Březina, krútiac hlavou, – ale pani Horníčková, sestra jeho pacientky hovorila s vaším mužom včera večer okolo deviatej.

– Nezmysel! – zvolala pani Ďablicová.

– Nie je to nezmysel, ba ešte viac – je to pravda. Zavolala si ho telefonicky a váš muž s ňou hovoril z tohto bytu a sľúbil, že navštívi čím skôr jej sestru.

Pani Ďablicová sa naňho najprv dívala, akoby ho nerozumela. Potom sa obrátila k mužovi: – Hugo, prečo mu nepovieš, že luhá, – vykríkla divo.

Březina pozrel najprv na jedného, potom na druhého. Nakoniec prerušil ťaživé ticho.

– Ako vidíte, váš muž sa nijako neponáhľa, aby nám to vysvetlil, – povedal posmešne.

Pani Ďablicová sa k nemu obrátila a zase ho počúvala s takým výrazom, akoby Březina hovoril akousi neznámou rečou. Tieto záhady ju už privádzali takmer do zúfalstva. Vrhla sa na muža a prudko ho chytila za plecia.

– Prečo mlčíš? – kričala naňho. – Vari nepočuješ, z čoho ťa tí ľudia obviňujú? Čo si mám o tom myslieť?

Ďablic namiesto odpovede sa jej snažil vytrhnúť z rúk. Pritom sa mu košeľa na prsiach rozhalila a Viera hrozne vykríkla:

– Kto ťa tak dodriapal?

Všetci sa dívali do zeme.

– Ale to predsa nie je možné, – zafikala.

– Keď pani Horníčková volala vášho muža, ozval sa v telefóne ženský hlas, – povedal Březina. – Pani Horníčková si myslí, že to bola Anežka. Je to posledná zpráva, ktorú o nej máme.

Ďablic sa konečne ozval:

– Ale to je strašný nezmysel.

Březina sa k nemu rýchlo obrátil.

– Ak to nebol jej hlas, čí to teda bol?

– Áno, čí to bol hlas? – zvolala Viera divo. – Ktorá žena to bola? A čo si s ňou robil, že ťa tak podriapala na prsiach?

– Vôbec to nebola žena, nebol to nikto, – odpovedal Ďablic. Zdalo sa, že sa zase trocha spamätal: – Sám som si to urobil. Svrbelo ma telo asi od korenenej omáčky. Vôbec som nebol doma v tom čase. Horníčková sa pomýlila o dve hodiny. Nefajčím už päť dní, divím sa ti. Viera, že si si to nevšimla. Čert vie, čiu cigaretu našli v tom aute. A vôbec, vari ste všetci zblazneli? Či som ja vrah? Vari na to vyzerám?

Kým takto kričal a zmätene sa obhajoval, Klubíčko sa prebral z prechodnej skleslosti, ktorá sa ho zmocnila po výprave do strahovských garáží.

Doktor Ďablic nebol ten, koho hľadal. Nebol a nemohol byť. Bolo tu síce veľa podozrivých, nemálo podozrivých okolností, ktoré svedčili proti nemu, no aj tak nebol to on. Ak dosiaľ Klubíčko pochyboval o jeho nevine, zapríčinili to škrabance na jeho prsiach. Po bezprostrednom a dôvtipnom výkriku peknej Ďablicovej ženy sa však Klubíčkovi odrazu všetko vyjasnilo.

– Ja kôň sprostý, – hundral, odchádzajúc z izby, aby sa nestal svedkom nechutného manželského výjavu, ktorý sa tam zrejme chystal, – či som nemohol sára prísť na to, že ten somár bol naozaj doma s nejakou ženou? Ale veď by sa nám bol aj s tým zveril, keby nebola akurát prišla jeho žena. Ak ho Březina predsa zatkne, zajtra sa asi prihlási tá žena, alebo on v najväčšej tiesni prezradí jej meno, a tým sa celá vec skončí. A potom azda vyjde najavo, že sa Ďablic vôbec nepohol z domu. Možno niektorá jeho pacientka, posledná v ordinácii, tá, čo sa ozvala pani Horníčkovej, vzbudila v ňom milostné city – a on v nej. Možno dovolila, aby jej dvoril, hodne dvoril, ale keď už išlo do tuhého, zľakla sa a bránila sa ako divá. A keď neprestával, poškrabala ho na prsiach. Toto vysvetlenie bolo celkom presvedčivé. Zrejme sa Ďablic dostal do zlej situácie najprv pre svoju zmyselnosť a potom zas zo strachu, aby sa žena nedozvedela o jeho vzplanutí. Iba čo zbytočne zdržal a splietol celé vyšetrovanie. On nebol vrahom. Ale ak to nebol on, ani Koníček, tak kto to teda, do čerta, bol?

– Zdá sa mi, že to jednako len bol on, – zašomral Klubíčko.

Mal na mysli jedného: človeka v sivom roadstere, ktorý vzal Anežku na nábreží do auta a potom sa stratil, aby sa zase zjavil neskoro v noci v tých miestach, kde Anežka zmizla. Čo tu v tej poľadovici doparoma hľadal? Vari ho to ťahalo sem? Alebo sa azda chcel presvedčiť, či sa na to prišlo? Tak či onak – človek, ktorý sa bál uložiť svoj voz do vlastnej garáže a dal ho do cudzej, a ktorý odtiaľ ušiel, keď počul, že polícia hľadá jeho voz – to bol ten pravý.

Nájdem ho? pomyslel si Klubíčko.

Ak vie, že mu ide o hrdlo, urobí všetko, aby vyviazol zo slučky. Keby sa nejako šikovne zbavil auta, nikdy by ho nedostali. Ak má dosť rozumu, pôjde niekam hodne ďaleko, rozbije voz, alebo ho hodí do rieky, alebo ho voľakde schová a potom sa pokojne vráti a oni mu nikdy neprídu na stopu. Bola iba slabá nádej, že majiteľom sivých roadsterov nebude príliš veľa, takže ich budú môcť preskúmať. Ak má cudziu registračnú značku, pôjde to, pravdaže, ťažko. Akási nádej tu však bola a Klubíčko sa chcel pustiť po tej stope.

M

edzitým prišiel pred vilu. Tam sa nič nezmenilo. Anežka čakala dosiaľ v debne, kým prebudia obecných cestárov a títo posypú svah, kým naložia debnu a odvezú ju dolu. Trochu bokom stál objavený taxík, ku ktorému sa nikto nehlásil, pred ním hŕbka ľudí, odovzdane Čakajúcich na zázrak, Čo by ich zachránil pred chrípkou – tá im totiž hrozila. Odrazu sa oddelila od tej hŕbky postava a išla Klubíčkovi naproti.

– To som ja, Maxant, – povedal mladík.

– Čo tu robíte? – zvolal Klubíčko prekvapene. – Prečo ste nie v posteli?

Mladík pokrčil plecami.

– Spať mi nedalo, len čo som si ľahol, mal som pred očami tú úbohú dievčinu. Vydurila ma z postele. Skrátka, keď som ju už raz videl, musel som sa ísť prezvedieť, ako sa to skončí. Nuž tak som prišiel a? sem, asi pred hodinou. – A… – odmlčal sa.

– Neprestali ste v najlepšom? – spýtal sa Klubíčko. – Prišli ste na voľačo, čo by sa nám zišlo?

– Tamto ten voz je tu, – odpovedal Maxant, pričom ukazoval na starú tatru.

Klubíčko ožil.

– Čo je s ním, vari sa vám vidí známy?

– No, to je stará tatra, – odpovedal Maxant váhavo. – Možno to nie je nič…
– Len von s tým, – zvolal Klubíčko nedočkavo.

– Nerád by som bol, keby sa z toho bohviečo vyvodzovalo, – ozval sa Maxant. – Ale… no, skrátka, myslím, že je to Koníčkov voz.

Klubíčko sa naňho uprene zadíval.

– Prečo si to myslíte?

Koníček mal na dvore v kôlni garáž. Keď som otváral oblok, aby som vyvetral, obyčajne som ho vídal, ako na dvore umýva svoj voz. V poslednom čase chodieval na nočnú šichtu a po návrate ráno dával voz do poriadku. Videl som ho na dvore aj včera odpoludnia. Koníček mi sľuboval, že ma naučí viesť auto. Keď ma zbadal v okne, zavolal ma dolu. Vraj musí rozoberať motor. Šiel som teda dolu a pomáhal som mu. Keď sme skončili, narovnal sa a pritom narazil na otvorené dvierka jej starej káry. Chcel som ich zavrieť, ale sa nedali. „Nenamáhajte sa s tým. – povedal Koníček, – pero je pokazené, treba ta dať nové.“ Spýtal som sa ho, koľko to stojí, „ja ta nedám nové pero, – odpovedal mi, – to sa už neoddá. Ten voz je taký rozheganý, že kto v ňom raz sedel, vyhýba sa mu ako čert krížu. Doktor Ďablic ma s tým autom dostal. Predal mi ho za tritisíc, ale je hodné sotva tristo. Zajtra mu ho vrátim a dám opraviť tamten voz.“ Myslel tým auto, s ktorým predtým chodieval. Potom vzal motúz a priviazal dvierka zdnuka.

Maxant sa odmlčal. Potom odpovedal:

– Či je to práve tento voz, nemôžem odprisahať, ale nasvedčovalo by tomu dvoje. Jednak tie priviazané dvierka, myslím, že práve taký motúz som videl u Koníčka v kôlni.

– A to druhé? – spýtal sa Klubíčko nedočkavo.

– Celkom iste neviem, ale pamätám sa, že jedna sviečka v motore, keď mi ju ukazoval, bola trochu poškodená. Vari by sme si mohli prezrieť motor…

Klubíčko sa bez slova obrátil a ponáhľal sa k motoru.

Nadvihol vrchnák na chladiči. Jedna sviečka bola ohnutá. Asi to bol naozaj Koníčkov voz… Klubíčko nič nepovedal a podišiel nabok. Ak je to Koníčkov voz, znamená to, že sú pri konci záhady. V tom prípade by sa bolo všetko od začiatku dialo práve tak, ako si to predstavoval, keď začal vyšetrovať vraždu. Sivý roadster, a to bežiace dievča nemajú teda s touto vecou nič spoločného. Zločin by bol spáchal Koníček, hoci vyzeral tak „fotrovsky“. Obhorok z cigarety sa ta mohol dostať tak, že ho odhodil voľaktorý z pasažierov. Rozuzlenie bolo však také prekvapujúce, že Klubíčko sa nemohol odhodlať mu uveriť.

– Počkajte na chvíľku, – povedal Maxantovi. – Odskočím si domov, či nemám voľajaké zprávy z riaditeľstva.

Doma mu podal detektív, ktorého tam nechal pri telefóne, celú kopu zpráv.

Predovšetkým tu bol dosť obsiahly zoznam pražských automobilistov, ktorí prihlásili na evidenciu americké športové vozy. Bolo ich stotridsať. Aby bolo pátranie úplné, bude treba zistiť ešte vidieckych majiteľov amerických športových vozov.

Po druhé tu bolo hlásenie popisného úradu. Anežka bola podľa prihlášok v Prahe zamestnaná na dvoch miestach. Skôr ako slúžila u Ďablicov, bola zamestnaná u akejsi pani Sojkovej v Belgickej ulici na Vinohradoch, ale iba dva týždne. Dobre, pomyslel si Klubíčko, tam pôjdem a zistím, prečo tam bola iba tak krátko.

Po tretie bola tu zpráva detektívov, ktorých poslali do Platnéřskej ulice 17, aby pátrali po Koníčkovom voze. Zistili parkovište, na ktorom Koníček stával. Všetci tamojší šoféri dosvedčili, že Koníček mal hádam najškaredší voz z celej Prahy, že naň ustavične nadával, sľuboval, že si kúpi nový. Bola to tatra prvého typu. Šofér Nádvorník hovoril s Koníčkom dvadsiateho tretieho ráno, keď sa Koníček vracal po poslednej ceste. Koníček sa mu ponosoval, že ktorýsi cestujúci zaobchádzal s perom na dvierkach tak nešetrne, že ho polámal.

Štvrtá zpráva: Nemocnica Milosrdných bratov podáva každú hodinu oznámenie o Koníčkovom stave. Detektív, ktorý sedí pri jeho posteli, odkazuje, že je všetko po starom, iba že chorému klesá horúčka. Ošetrujúci lekár sa obáva, že sa môže vyvinúť zápal mozgových blán.

Piata zpráva:

Vyšetrovaním nájomníkov v dome číslo 17 v Platnéřskej ulici sa zistilo: Nikto nič nepočul, lebo motory za stenou hučali takmer do desiatej večer. Ale nájomník Fučík, ktorý má na dvore prenajatú dreváreň, vraví, že bol asi o deviatej večer na dvore. Videl tam Koníčkov voz. Popŕchalo, nuž si pomyslel, že Koníčka upozorní. Išiel k jeho bytu, klopal na dvere, nikto sa mu však neozval, hoci izba bola osvetlená. Keďže tam počul akési hlasy, nazdal sa, že Koníček asi nechce vyjsť, a odišiel. Nevšimol si, že by bolo pod oknom sklo.

Klubíčko bol popletený, načisto popletený. Mozog mu vypovedal službu a ak chcel, aby sa dostal do rovnováhy, bolo ho treba popohnať šálkou čiernej kávy.

Z celej hromady zpráv vysvitlo iba jedno: Anežku zavraždil predsa len foter. Záhadný automobil na svahu Nad Mlynáŕkou bol dokázateľne Koníčkovým majetkom. Nájomník. Maxant a Ďablic – ich svedectvá stačili, aby sa posledné pochybnosti rozplynuli.

Nesmiem byť zaťatý ako vôl, vravel si Klubíčko, po chlipkávajúc čiernu kávu. Niet pochybnosti, že Anežku, iste už mŕtvu, odviezli v Koníčkovom aute na Hřebenku.

Okrem toho: pán Fučík videl stáť na dvore toto auto o deviatej večer, čiže strážnici, ktorí mi hlásili Koníčkov samovražedný pokus, sa museli pomýliť asi o hodinu, lebo aj ak Koníček na spiatočnej ceste šiel autobusom, nemohol byť dolu pri rieke včašššie ako o pol desiatej ba skôr o desiatej. Ak sa to, pravda, takto vyvíjalo, nuž chudák Ďablic sa dostal do tej histórie naozaj ako Pilát do kréda, lebo pred deviatou bol doma. Ani onen muž v sivom roadsteri, ktorý pred nimi tak záhadne utiekol, nemohol prísť s Anežkou do styku, veď v čase, keď ho videli, že bral do svojho auta akési dievča, bola ešte Anežka v Platnéřskej ulici 17. Či živá, alebo mŕtva, ale tam bola.

Pán Fučík videl v Koníčkovom byte svetlo a počul hlasy. Možno to bolo rádio, ale prečo by to nemohla byť aj Anežka? No nech bolo ako bolo, celkom iste je dokázané, že Anežka alebo to, čo z nej ostalo, bolo o desiatej ešte v neblahom dome na Platnéřskej ulici.

Keď Klubíčko v svojich úvahách prišiel až sem, za razil sa.

Lebo tu bola záhada. Záhada, ktorú musel rozlúštiť stoj čo stoj, a to hneď. Vyskočil, letel k telefónu a zavolal Ďablicov byt. Ozval sa mu detektív; prikázal mu, aby hneď zavolal Březinu.

– To si ty? – ozval sa namrzený Březina. – Človeče, ty sa uleješ vždy, keď ťa najväčšmi treba.

– Čo je nového? – spýtal sa Klubíčko.

– Ale nestojí to za nič, – ozval sa znechutene Březina. – Vrah je už taký zmorený – my ho tuná totiž vypočúvame dvaja, jeho žena ešte väčšmi ako ja – že sa asi čochvíľa prizná.

– Radil by som ti, aby si ho pustil, – povedal Klubíčko.

– Pustil? Teraz, keď som ho už uvaril? Asi si sa načisto zošalel! – zreval Březina do slúchadla.

– Nie, nezošalel, ale medzičasom, kým ste sa vy dvaja tam trápili, dokázalo sa celkom bezpečne, že to opustené auto bolo naozaj Koníčkovo a že stálo na dvore uňho doma ešte o deviatej.

– Čo by tam stálo i do jedenástej, mne je to fuk, – zahundral Březina. – Odkedy bezpečnosť púšťa z rúk  vraha iba preto, že na akomsi čertvie akom dvore stál nejaký prekliaty voz?

– Ak auto, v ktorom našli šaty zavraždenej, stálo ešte o deviatej na dvore u Koníčka, vyplýva z toho aj pre teba, že Anežku nemohol zavraždiť doktor Ďablic, ktorý bol v tom čase dokázateľne doma, – odpovedal Klubíčko pokojne.

Kategorická odpoveď zapôsobila na Březinu. No i tak zahundral:

– Ale musíš uznať, že je veľmi podozrivý!

– Hej, hej, viem, že je podozrivý, no aj tak to nebol on.

– Rád by som počul voľačo presnejšie o tom, – povedal Březina s nešťastným prízvukom.

– Ľutujem, no teraz musím odskočiť do Prahy, asi tak na hodinku. Bol by som rád, keby si zatiaľ dával vonku pozor.

Ale Březina dosiaľ hájil, aj keď už len slabo, svoju utkvelú myšlienku:

– No dovoľ, nemôžem predsa odísť od Ďablica teraz v rozhodujúcej chvíli, aby som sa kdesi vonku ponevieral. Veď ti vravím, že sa nám každú chvíľu prizná.

– Dobre teda, – súhlasil Klubíčko, – ale mi aspoň zaobstaraj voľajaký voz, aby som sa dostal rýchlo dolu.

– Myslíš Ďablicov?

– Prirodzene Ďablicov.

– Nemôžem ho pustiť teraz k vozu. Veď by nám ušiel!

– Kam? Auto mi musíš zadovážiť, peši by som ta nezašiel a po kolenách by to trvalo asi tak deň.

Ale Březina sa bránil zubami-nechtami. Vraj on kašle na to, čo sa zistilo o tej starej haraburde, škrabance na prsiach toho človeka sú tiež presvedčivým dôkazom. O tom ostatnom ani nevravím. Konečne, nech si príde Klubíčko obzrieť jeho ženu. Aj tá tomu už verí a Březinovou hlavnou starosťou je dávať na ňu pozor, aby ho v nestráženej chvíli nezaškrtila. Nakoniec jednako len prisľúbil, že vypýta od Ďablica auto.

Klubíčko potom vyšiel von.

– Je tu ešte pán Maxant? – zvolal.

Maxant dosiaľ čakal v skupine. Klubíčko kráčal rovno k nemu.

– Našiel som doma hŕbu zpráv, – povedal. – Niektoré celkom určite potvrdzujú vašu mienku. Je to Koníčkovo auto. Medzi nami, som z toho celkom bez seba. Ešte pred hodinou by som sa bol stavil o perzský trón, že to on neurobil.

– I ja som skormútený, – odpovedal Maxant. – Veď sa zdal takým dobráčiskom.

– Na to nemožno dať, – vystríhal Klubíčko. – Neraz som sa už takto dostal. Niekto vyzerá ako kus masla a zatiaľ… škoda hovoriť! Keby ste mali, mladý muž, len časť mojich skúseností s ľuďmi, a to hlavne s takými beštiami, čo vyzerajú ako neviniatka… So ženami a starými ľuďmi je to vždy klamlivé, vari už od čias Adamových je to najhoršia fajta. – Pritom sme to už vari mohli tuná rozpustiť, – zvolal. – Ľudia sa ta naprestupovali a namrzli až-až. Nuž, tak to vyzerá, keď má človek obrazotvornosť. Od začiatku všetko svedčilo proti tomu starkému, vo mne sa však stále tvorili také predstavy, ktoré sa s tým nijako nezlučovali. Obrazotvornosť! Nech ju čert vezme a ešte raz vezme! Takto som sám seba a všetkých ostatných nadarmo utrápil do – koľko je vlastne hodín?

– O päť minút pol šiestej, – odpovedal Maxant.

– To znamená, že o deväťdesiatpäť minút bude sedem, – poznamenal skrúšene Klubíčko. – Iba deväťdesiatpäť minút, prepánajána! – Obrátil sa k Maxantovi a zveril sa mu celkom dôverne: – Viete, ja som si tak zaumienil – toho lotra chytíš najneskoršie do siedmej. Nie že by som azda robil nejaké komédie alebo z nejakého vrtochu – iba tak sám sebe som to sľúbil. Pohľad na to dievčatko, to vidiecke jahňa, ma pichol až kdesi pri srdci… Deväťdesiatpäť minút! A keď si pomyslím, že som ho mal v rukách!

– Už mal? – spýtal sa napäto Maxant.

Klubíčko bokom pozrel na Maxanta, ktorý sa tak započúval, že ani nedýchal. Rozosmial sa:

– Nuž áno, starého Koníčka predsa. O tom čase – bolo pol jedenástej – som stál nad ním v tom špitáli  Milosrdných, a zaujímala ma tuším väčšmi brada ošetrovateľova, ktorý ma sprevádzal, ako ten zabíjač. On, pravda, nebol nijaký zabíjač, to však, že zničil túto veverička, sa rovná desiatim vraždám. – Znova si siahol do vrecka a potom zvolal žalostne:

– Čert ho ber, keby som si mohol aspoň zafajčiť.

– Ak dovolíte, ponúknem vás, – povedal Maxant. – Pravda, ak fajčíte cigarety.

– Akože by nie.

Maxant siahol do vrecka a podal Klubíčkovi plechovú škatuľku. Klubíčko ju vzal a otvoril. Videl rad cigariet zvláštneho tvaru, veľmi dlhých a elegantných, s hrubým pozlátením okolo značky Florida.

– Takéto cigarety som ešte nevidel, aké sú?

– Americké, – odvetil Maxant.

– Ako to, že ich nepoznám? Predávajú sa?

Maxant pokrútil hlavou.

– Vôbec nie. Aby som pravdu povedal, sú asi pašované. Hrávam ping-pong s jedným americkým študentom, volá so Edwards, a ten mi ich daroval. Môžem vás však ubezpečiť, že sú veľmi dobré, i keď trochu čmudia, keď sa nefajčia dosť rýchlo.

– Budem teda ťahať ako lokomotíva, – odpovedal Klubíčko a jednu si zapálil. Niekoľko ráz potiahol a zvolal:

– Viete, že sú naozaj dobré! Možno by som sa ich naučil fajčiť. Ale na to nebudem mať príležitosť, také vzácne cigarety zaiste neponúkate hocikomu.

– Len si ešte vezmite, ak vám chutia, – ponúkol ho Maxant.

– No najviac ešte jednu, – súhlasil Klubíčko a odložil si ju do notesa. A potom, sťaby mu odrazu niečo prišlo na um, spýtal sa akoby náhodou:

– Nedali ste jednu aj Koníčkovi?

– Koníčkovi? – opakoval Maxant, – jednu si naozaj schoval, ale druhú si predo mnou zapálil.

– A potom verte ľuďom, – zvolal Klubíčko, – sám neviem, koľkí mi povedali, že Koníček nefajčí. Nefajčí, nehoduje, nepije. Viete, Maxant, ten žart – príde k doktorovi obstarnejší človek a vraví, že by chcel dlho žiť. „Dobre,“ na to doktor. „Pijete?“ – „Dovoľte,“ vraví blázon, „som úplný abstinent.“

„A hodujete? jedlo, či ženy?“ – „Vylúčené,“ povedal ten chumaj a ešte sa urazil. – „Tak vám čosi poviem,“ vraví doktor. „Že ste kôň. Nepije, nefajčí, nehoduje! Prosím vás, človeče, načo by ste chceli dlho žiť?“ Ha ha.

Vtom prichádzal Březina, bol zamračený a ledva na Klubíčka pozrel.

– Auto je k dispozícii, – povedal.

– Ďablic súhlasil?

Březina neurčito mávol rukou:

– Doktor Ďablic nemôže hovoriť, ale jeho pani nám ho požičala.

– Skvelé, – zvolal Klubíčko, – auto by sme mali. Kto však bude viesť, keď doktor Ďablic dostal od ženy domáce väzenie? Že by ten vodič, čo ma sem priviedol? Kde je vlastne?

– Ten odišiel už pred troma hodinami, – vyhlásil jeden detektív mrzuto.

– Nuž sme teda v kaši, – povedal Klubíčko ľútostivo. – Auto máme a ešte k tomu aké, nemáme však ruky, ktoré by ho vedeli uviesť do pohybu. – Pozrel povzbudivo na detektívov: – Chlapci, vie niektorý z vás viesť auto?

Všetci rozpačito mlčali. Vtom Maxant, akoby doňho strelil, pobehol k Ďablicovmu autu, zbežne si ho prezrel a zvolal:

– Hádam by som to aj vedel.

Klubíčko celý rozžiarený skočil k nemu a potľapkal ho po pleci: – Och, vedel som, že ma ktosi vytiahne z tej kaše. Akožeby ste to nedokázali, mladý človek, veď vám to bude hračka.

– Môžem teda? – spýtal sa Maxant, ktorému oči žiarili od radosti.

– Naopak, musíte, – smial sa Klubíčko. – Z úradnej moci vás rekvírujem ako šoféra.

– Ale keď to rozbijem?

– Nuž potom si nebudeme lámať nad tým hlavu ani vy ani ja, lebo by sme to na tej poľadovici aj tak sotva prežili.

Maxant vliezol do auta.

– Šesťvalec, – povedal s úžasom. – Na tom sa to frčí! Skúsenými rukami nasal benzín. Voz zavrčal a o chvíľku sa pohol. Maxant vyceril zuby na Klubíčka:

– Nuž pôjdeme?

– Pravdaže.

– Nebojíte sa zveriť mi svoj život?

– Tak sa mi vidí, že sa ani troška nebojím, – odpovedal Klubíčko.

– Potom teda nasadnite.

– Taká je mladosť. To je to pravé, – pochvaľoval si Klubíčko. – Vy to ďaleko dotiahnete, šuhajko. Ak nie vysoko. – Do auta však nenasadal. No na môj dušu, že vám celkom verím, veď na prvý pohľad vidieť, že ste chlapec, ako sa svedčí; ale azda by neškodilo, – dodal potmehúdsky, – keby ste to najprv vyskúšali sami.

– Naozaj by nezaškodilo, – prisvedčil Maxant so smiechom a pustil voz. Po niekoľkých neistých pohyboch vyrovnal a zmizol v serpentíne.

Klubíčko sa za ním chvíľku díval.

– Ten chlapec iste niekde nabúra, – vykĺzlo Březinovi mimovoľne.

– Ty, – obrátil sa Klubíčka rýchlo o veliteľský, – teraz prestávajú žarty. Pôjdeš k Ďablicovi a pustíš ho.

– Ani zaboha, – odvrkol Březina trucovito. – Veď je už skoro usvedčený.

– Čerta starého je usvedčený, – odsekol Klubíčko.

– Urobil to Koníček, to už je celkom jasné. Traja ľudia poznali ten voz a podľa svedectva akéhosi Fučíka bol Koníček ešte o deviatej v dome. Preto to nemohol byť Ďablic.

– Do Fučíka ma nič, – povedal Březina.

– Ale mňa je.

– A čo tie škrabance?

– Do tých zas mňa nič.

– Ešte pred pol hodinou ťa zaujímali. Ty – počuj a prečo sa vlastne nechce priznať, že bol doma? Prečo, vôbec tak klame? A konečne…
– Čo konečne?

– Jeho žena.

– Čo je s ňou?

– Len si ju poď pozrieť. Stačí pozrieť na neho a na ňu a už vidíš, že sa dopustil niečoho škaredého. Jeho žena je už o tom pevne presvedčená. Áno, na prvý pohľad poznáš na ňom všetko – ak ho, pravda, tá jeho Vieruška ešte nerozdriapala.

– Akurát to je ono, Březina, a nechápem, prečo si taký truľo, že to aj ty nevidíš. Veď ja a tá pani sme zajedno v tom, že Ďablic nebol v reštaurácii, lež doma. Že s ním pani Horníčková hovorila asi pred deviatou hodinou a že sa jej najprv ozval ženský hlas.

– Potom však… – zvolal Březina nechápavo. Klubíčko ho umlčal – tak zázračne totiž vykúzlil neuveriteľne pohyblivé vrásky na čele, že sa zdalo, ako by mal trochu krivú tvár.

– Ale to nebol Anežkin hlas. Môj milý a drahý Březina, Anežka bola v tom čase predsa v Plantéřskej ulici, aj keď už asi nemohla hovoriť, chuderka. Bola to však akási druhá žena a tá úbohého doktora tak doriadila na prsiach. Asi sa nazdával, že si môže k nej dačo dovoliť a ona bola inej mienky. S Anežkou to však nemá nič spoločného, vyhoď si to konečne z hlavy; bola by to veľká blamáž nielen pre toho doktoríka, ktorý sa za ženiným chrbtom doma zabával s druhou, ale aj pre teba a vôbec pre nás všetkých.

– Ty teda myslíš, že to nebol Ďablic? – spýtal sa Březina váhavo.

– Celkom iste nie, – odvetil Klubíčko rozhodne.

– Nuž tak ti ho pustím, – privolil Březina. – Ospravedlňovať sa však nebudem, o tom ani reči. Načo nás klamal, zdržoval nás a odvádzal z pravej stopy?

Klubíčko prikývol.

– Za to všetko si naozaj zaslúžil, aby sme ho trošku potrestali, – povedal. – Chcem totiž, aby si mu pridal ďalší trest a prikázal, žeby ma odviezol dolu. Ja sa tomu chlapcovi jednako len nezverím.

V

tom pribehol ako bez dychu detektív, ktorý mal službu pri telefóne v Klubíčkovom byte.

– Nová dôležitá zpráva, – zvolal, – pri aparáte je bezpečnostné oddelenie. Kázali mi, že vás mám hneď priviesť.

Vysvitlo, že úradník, ktorému vynadali, že pre jeho neobratné vypytovanie v garáži Strahov sa šofér na sivom roadsteri dal na útek pred políciou, vzal si to k srdcu a chcel svoju nešikovnosť napraviť. Preto sa o vec zaujímal ďalej a vypytoval sa po garážach na tajomného vodiča a prikázal, aby mu podali ihneď zprávu, keby do garáže prišiel nejaký sivý roadster. Zpráva práve prišla, a to taká, že si s ňou úradník nevedel dať rady. Krátko po piatej telefonovala garáž zo Strahova, že sivý roadster, ktorý odišiel pred štvrtou tak napochytre, vrátil sa práve pokojne nazad do garáže. Lenže s vozom neprišiel gentleman, kvôli ktorému sa polícia terigala na Strahov, ale šofér menom Jan Strnad.

Hradčiansky komisariát ta poslal dvoch strážnikov, len čo sa začal pohon na sivý roadster, nuž hneď vypočuli Strnada. Konečne – povedal aj bez mučenia, že je šoférom u rodiny Bondych.

– Či bol asi o pol deviatej na nábreží?

– Áno, bol tam, nedíval sa síce na hodinky, ale mohlo to byť tak.

– Či vzal do auta nejaké dievča?

– Áno, vzal do auta svoje dievča, Amáliu Šupichová. Bolo to tak: Mladý pán Bondy bol v divadle a po predstavení chcel ísť niekam autom. Strnad dostal rozkaz, aby bol po deviatej pred Národným divadlom. „To by som mohol krásne previezť Malču,“ pomyslel si a telefonoval jej, aby naňho počkala na nábreží naproti pomníku. Malča trochu zle vidí, a to zavinilo, že polícia bola poplašená zprávou o utekajúcej mladej žene. Keď vychádzala z domu, zbadala, ako sa okolo nej mihlo auto, a nazdávala sa, že za volantom sedí on, Strnad. Volala za svojím domnelým priateľom, bežala za ním a vtom sa on naozaj približoval z druhej strany, skrútol k chodníka a vzal ju do auta. Asi pol hodinu ju vozil po meste a potom odovzdal voz mladému pánovi. Ten sa vrátil iba pred polhodinou, zobudil ho a povedal mu:

– Nehnevajte sa na mňa, Strnad, ale musíte ísť s vozom do garáže. Ja vyrazím hneď predpoludním na cestu, tak zájdite do garáže Strahov, tam majú službu celú noc a dobre s nimi prezrite voz. Akosi mi poskakoval a veľmi nerád by som mal s ním na ceste oštaru. Bol som tam už, keď som si však pomyslel, že by som sa musel v tom nečase trepať domov peši, zase som si vzal voz a teraz ta choďte s ním vy.

Bezpečnostné oddelenie teraz vyšetrovalo tieto údaje, to jest poslalo po Amáliu Šupichovú, ale k mladému Bondymu sa neodvážili. Lebo to nebol hocijaký bedár, ktorého by mohli beztrestne v noci vytiahnuť z postele a potrápiť výsluchom, hoc aj zbytočným. Mladý Bondy bol totiž náhodou osobným tajomníkom ministra obchodu a nebolo by dobre zbytočne si ho rozhnevať. Vypytovali sa teda Klubíčka, či treba zahryznúť do kyslého jablka.

Klubíčko im bezstarostne odvetil, aby nechali pána osobného tajomníka zatiaľ spať, a namiesto toho aby poslali pár ľudí do Platnéřskej ulice a iných zase aby poslali na nábrežie a zistili u rybárov, ako aj od strážnikov, ktorí boli pri tom, keď Koníčka vyťahovali z Vltavy, presný čas, kedy sa to stalo.

Potom sa vrátil na križovatku, kde dosiaľ stál nešťastný zaviaznutý autobus a kde čakala hŕba detektívov a strážnikov ukradomky preklínajúcich, kým prekonajú prekážku zo všetkých najväčšiu, tuhšiu než najhrubší povraz, to jest kým polícia prebudí tuho spiaci magistrát, ktorý spí nielen vo dne, ale aj v noci, ako bola táto, keď sa nikto pre poľadovicu neodvažoval z domu vyjsť. Čakali, kým pošle niekoľko fúr riečneho piesku a nákladné auto, ktoré by sa doviezlo na Hřebenku, aby sa konečne mohli ísť zohriať, napiť horúceho čaju a uložiť Anežku na voľajaké dôstojnejšie miesto.

Okrem týchto ľudí stál tam však aj doktor Ďablic, už zase v kožuchu, a kradmo pokukoval na svoju veľkú vilu, kde teraz naplno horeli svetlá v celom rade oblokov. Uvidel Klubíčka a náhlivo sa k nemu rozbehol. V ruke mal horiacu cigaretu.

– Ale ste mi podkúrili, – povedal trpko, – z toho bude rozvod.

– Hádam to len nebude také tragické!

Ďablic rezignovane pokrčil plecami.

– Moja žena je žiarlivá ako desať novomanželiek. A ja ju mám rád.

Niekoľko ráz mocne potiahol z cigarety.

– Viete, človek je niekedy slabý a vie ju trochu oklamať, ale že by mal byť za to potrestaný hneď rozvodom, to by bol predsa len príliš tvrdý trest, nemyslíte?

Klubíčko prikývol.

– Všetkému ste si však na vine sám. Ja som od začiatku tušil, že je v tom žena, ale nie Anežka, avšak…

– Viem, – uznal Ďablic rezignovane. – Mal som vám to povedať. Vlastne som sa na to ustavične chystal a hľadal som príležitosť. Vybral som si vás. Potom sa ma však zmocnila hrôza zásluhou vášho kolegu: Čo ak ti neuveria a budú ťa upodozrievať, že to bola Anežka? No a tak som začal klamať. A keď sa človek pozapletá do klamstiev, už sa nevymoce. Teraz to odnesiem dvojnásobne. Moja žena sa dozvedela, čo sa nikdy dozvedieť nemala, a hanbu mám ešte navyše.

– Ktože by tu hovoril o hanbe, – utešoval ho Klubíčko. – To, prirodzene, zostane medzi nami. Veď, pravdu povediac, nie je ani v našom záujme, aby sme sa priveľmi chválili, ako sme si na vás zasadli. Najmúdrejšie to nebolo a nikdy si neprestanem vyčitovať, že som aj ja podľahol, hoci iba na chvíľku. No jednu úľavu už teraz máte.

Ďablic naňho nechápavo pozrel.

– Môžete už zas verejne fajčiť.

Ďablic cigaretu zlostne zahodil a pošliapal. Klubíčko sa rozosmial:

– A to ešte môžeme hovoriť obidvaja, vy i ja, o šťastí, že pri tej celej záležitosti chýbal jeden hrozný človek.

– Či jesto na svete ešte hroznejší, ako je pán Březina? – spýtal sa Ďablic.

Březina, ktorý stál na dva kroky od nich, sa odvrátil a hrubo zahrešil.

– Možno mi neuveríte, ale je, – zvolal Klubíčko. – Ináč je to výtečný chlap a má krásne zamestnanie. Nepočuli ste nikdy o redaktorovi Maurinovi? je to môj najlepší priateľ a má takú démonickú moc, že jemu, jedinému na svete nedokážem nič zatajiť. Ale Maurin náhodou odcestoval do hôr, kde chce zostať cez sviatky. Prv, ako odišiel, musel som mu zaprisahať, že mu zatelefonujem alebo pošlem telegram, ak sa stane čosi vážneho. Viete, služba verejnosti je preňho nadovšetko. Taký je zažratý do nej, že by pribehol, čo priam by sa aj topil alebo mrzol v záveji. Ja som však v tej trme-vrme naň zabudol ako na smrť a tak, ak sa nestal náhodou zázrak, dozvie sa toto všetko až z novín, a to nebude skôr ako dnes okolo jedenástej. A nebude tu skôr ako po tretej hodine popoludní a nebude tu môcť už nič skaziť. Čože ti je, Březina, vari si neprechladol?

Březina totiž odkašľával a nenápadne sa od nich vzďaľoval.

– … A to je veľké šťastie, doktor, pre vás, aj pre mňa, – pokračoval Klubíčko rozmarne, – lebo keby bol tu, potom by ste sa presvedčili, čo ľudia dokážu!

– Z vašej reči ma najviac zaujímalo miesto, kde ste spomínali tretiu hodinu, – poznamenal Ďablic. – Vravíte to tak isto… Ste presvedčený, že budete mať vraha do tých čias?

Vtom sa vrátil Maxant, zastavil pred nimi a vyskočil z auta. Klubíčko naňho uznanlivo pozrel a hovoril ďalej:

– Nie do tretej popoludní, lež do siedmej ráno. Ale veď my ho už máme, však, mladý muž, – zvolal Klubíčko.

Maxant prikývol. – Chceli ste voľačo?

– Ale iba tu doktor sa pýta, či to nevravím len tak do vetra, keď tvrdím, že budeme mať vraha Anežky Hodkovej dnes do siedmej, a ja mu vravím, že ho už máme.

– Pán doktor, toto je Maxant, študent a ping-pongista s príma americkými cigaretami. Tie majú v Prahe tuším iba traja ľudia. Akýsi americký študent Edwards, potom tuto pán Maxant, a ešte, myslím, pán Bondy z ministerstva. Ako ten však k nim prišiel, naozaj neviem. Pán Maxant, to je pán Ďablic. Pomyslíte si, doktor, že tento mladík mal najväčšie slovo v celom vyšetrovaní, keď už chcete všetko vedieť. Predovšetkým, kým som hol presvedčený, že to spravil Koníček – a to tak určite, ako že vy a ja žijeme, – priviedol ma na nesprávnu stopu. Pravdaže, nespravil to náročky, iba z takej mladistvej nerozvážnosti. Vraj akési dievča vrazilo doňho rýchlosťou delovej gule pár krokov od miesta vraždy – však ste to povedali, pán Maxant – a vedel skoro na vlas aj hodinu a minútu. Nuž som ho vzal so sebou a on tu spoznal v Anežke uháňajúcu dievčinu. Tak ma poplietol, a ja, hoci som starý fištrón, ktorý by mal vo dne v noci myslieť na nehody, do akých ho priviedla jeho prenáhlenosť, chytil som sa tejto nitky… Nuž nehnevajte sa, ale na druhom konci tejto nitky ste sa mi objavili vy.

– Rád by vedieť, ako sa to mohlo stať, – zvolal Ďablic, prepichávajúc Maxanta pohľadom, ktorý ho našťastie nemohol usmrtiť.

– Nuž, stalo sa to tak, že od tej nitky viedla cesta k akémusi gentlemanovi, ktorý sa preháňal v sivom roadsteri po Masarykovom nábreží. A ktosi videl akési dievča bežať po nábreží a skočiť do toho roadstera. Do paroma s takou náhodou! My sme však objavili n vás roadster a ešte k tomu sivý; teraz vari už chápete, že tento mladík celkom mimovoľne zapríčinil, že sme vás trochu potrápili.

– Ak tomu vy vravíte trochu – neviem si predstaviť, čomu vravíte veľa, – doložil Ďablic kyslo.

– Vedeli by ste si to predstaviť, keby bol Maurin tu a nie v horách. Nepoznáte jeho špeciality? Sú to justičné omyly. Ešte raz vám vravím, doktor, že ste mali pri tom všetkom z pekla šťastie, že o tomto Maurin nič nevie a že nie je v Prahe.

Po týchto slovách nastalo také nápadné ticho, že si Klubíčko podozrivo začal všetkých prezerať. Keď sa zadíval na jedného z detektívov, ten sklonil hlavu a precedil pomedzi zuby:

– Prepánajána, ak sa nemýlim, je už redaktor Maurin na ceste. Voľakde som počul, že ohlásil svoj príchod na siedmu hodinu.

Klubíčko sa vskutku vyľakal, prvý raz od začiatku vyšetrovania.

– Maurin na ceste! A o siedmej bude tu! – Tvár mu prezrádzala zmätok, skoro paniku: – Och, musíme sa naozaj poponáhľať. No vari to len dovtedy skončíme, veď nám už neostáva veľa.

Odrazu sa poobzeral, zaťal päste a zareval:

– Chlapi, po dobrom sa priznajte, kým začnem strieľať: Koho z vás Maurin podplatil a kto mu telefonoval?

Detektívi mlčali a sklopili pohľady na zem. Keby mali vravieť číročistú pravdu, najmenej každý druhý by sa musel priznať, že odbehol k telefónu a poslal Maurinovi telegram do Špindlerovho Mlyna, vila Tosca. Nedalo sa síce vravieť o podplatení, ale Maurin akoby čosi šípil, zašiel za hlavnými členmi sboru a tí mu museli prisahať, že ak sa dačo strhne, pošlú mu telegram.

– Špatný, iste ste to boli vy, – osopil sa Klubíčko zúrivo. – Dobre to ja viem, vy sa vždy okolo neho točíte a prezrádzate mu najúradnejšie tajnosti, s akými sa mu nezverujem ani ja. Konečne, vidím vám to na nose.

Špatný, jeden z tých, ktorí poslali Maurinovi telegram, sa už-už chcel priznať, keď sa vtom priblížil Březina a so sklopenými očami povedal:

– Maurinovi som zavolal ja.

– Nie, neobviňujte sa, ja som ho volal, – skríkol Špatný.

– Načo klameš? – ozval sa Špaček. – Veď som mu telegrafoval ja.

Potom sa ešte prihlásil detektív Minich, člen bezpečnostnej stráže Střihavka a koncipient Španiel. Klubíčko, sa díval z jedného na druhého.

– Slovom, celé sprisahanie, – zvolal so smiechom.– Na šťastie, Maurin už nebude nebezpečný, vec je jasná a až sa ani jemu nepodarí nič pokaziť.

Členovia bezpečnostného sboru odstúpili natešení, že vyviazli tak lacno. Ďablic, ktorý sa mlčky prizeral, chytil Klubíčka za ruku:

– Počujte, naozaj tak neoblomne veríte, že to urobil Koníček?

Klubíčko sa mu bez slova díval do očí, až ich Ďablic prižmúril, akoby ho rozboleli od Klubíčkovho pohľadu, a dodal:

– Ak mám pravdu povedať, ja…

– Ak máte pravdu povedať, – pokračoval zaňho Klubíčko, – keď vám už teraz nejde o hrdlo, musíte poctivo priznať…

Ďablic prikývol.

– Áno, musím poctivo priznať, že podľa môjho najhlbšieho presvedčenia ten človek by nebol vedel ublížiť nikomu. A tobôž nie Anežke, ktorú miloval viac ako zorničku v oku.

– Ale veď sa vám Anežka zdôverila, že v tom lese sa musela pred ním brániť, – odpovedal Klubíčko potmehúdsky.

Ďablic sa začervenal.

– To nebola pravda. Práve tak som vás oklamal, že som mu predal tú starú tatru už pred troma mesiacmi. V skutočnosti sme sa dohodli iba v piatok.

– Ste vy podarený vtáčik, doktor, – zvolal Klubíčko dobromyseľne.

Ďablic kajúcne sklonil hlavu a pokrčil plecami:

– Bol to síce hanebný, ale vari celkom prirodzený pokus topiaceho zachrániť si kožu. Ako sa zdá, vy ste chlap na mieste, preto sa nevyhováram, iba vysvetľujem. Prišlo mi to na um, aby som sa striasol podozrenia, ktoré sa na mňa začalo lepiť, keď ste povedali, že Koníček môže každú chvíľu zomrieť…

– V tom sa však musím opraviť, – zvolal Klubíčko.– Koníček vôbec nezomrie. Telefonovali mi ani nie pred polhodinou z nemocnice, že sa už preberá a iste sa preberie. Vraj o dve hodiny sa už natoľko zotaví, že bude môcť súvisle hovoriť. Teda o siedmej.

Zaškúlil na Maxanta a pokračoval:

– A preto sa odvažujem tvrdiť, že o siedmej budeme môcť diktovať novinárom: Vrah Anežky Hodkovej sa pod ťarchu dôkazov, priamych i nepriamych, práve priznal k svojmu hanebnému činu.

– Myslíte, že Koníček naozaj vyzdravie? – spýtal sa Maxant dychtivo a starostlivo.

– No, ten by sa iste tešil, keby vedel, aký záujem oňho prejavujete, – podotkol Klubíčko záhadne.

– Ako môj sused a známy ma zaujíma, to netajím, – povedal Maxant.

Klubíčko horlivo súhlasil.

– Pravdaže, pravdaže, veď i vrah je koniec koncov človek.

– Podľa toho, čo ja viem, – zvolal Maxant, – chudáčisko asi nevyviazne.

– A čo vlastne viete? – spýtal sa Klubíčko živo.

– Nedalo mi to pokoja a tak som sa išiel do nemocnice prezvedieť.

– To bolo naozaj pekne od vás, – potvrdil Klubíčko.

– A…?

– A tam mi povedali niečo celkom iného. Podľa nich sú tu náznaky zápalu mozgových blán. A to je predsa smrteľná choroba.

– Čo len to, zápal mozgových blán – to je už akoby človek dostal úmrtný list, – prisvedčil Klubíčko. – Ale keď u neho ide o niečo celkom iné.

– Vylúčené, – zvolal Maxant neobyčajne dôrazne. – Veď mi to výslovne povedali.

– Áno, nazdávali sa to podľa niektorých príznakov, napríklad podľa toho, že mu teplota začala prudko klesať. Potom sa však ukázalo, že to znamená čosi celkom iného. Koníček ešte raz prehodil rýchlosti, a miesto toho, aby podľa nášho očakávania – a môžem vari úprimne povedať: podľa nášho úprimného želania! – zomrel, začal sa zotavovať. Prosím vás, taký kočiš! – pozrel na Maxanta a pokračoval: – Maxant, je to od vás veľmi pekné. Čušte, veď to máte na tvári napísané, ako ho ľutujete. O čo sa stavíte, pravda si teraz myslíte – prečo radšej nezomrel?

Maxant sa mykol:

– Ale ja si to nemyslím.

– Choďte, choďte, mňa neoklamete, – povedal Klubíčko rozveselene. – Museli by ste byť inakší vtáčik, aby ste ma dostali. Nože sa, človeče, spýtajte hentých tajných, tí ma už dobre poznajú, rozhodne lepšie, než vy. Každý jeden z nich vám povie, že sa ešte taký nenarodil, kto by ma dlho mohol vodiť za nos. Nevravím to preto, že by som bol namyslený na svoje profesionálne umenie. Kdežeby, ajajaj, kdeže! Milý Maxant, ja svoje remeslo vôbec nijako zvláštne neovládam. Keby ste len vedeli, koľko ráz som sa dnes pomýlil!… Vraha som už mal v rukách, pustil som ho a naháňal akýsi fantóm v sivom roadsteri, akoby som sa chystal skladať filmové libreto. Tuto som hnal a aj vohnal do zúfalstva doktora Ďablica, hoci mi bolo na prvý pohľad jasné, že to on neurobil. Áno, doktor, preto sa už nehnevajte, že ste to boli vy. Veď on, tak som si to povedal, mal k Anežke najbližšie, len pár krokov k tej debne, a keď už ho jej mladé telo natoľko zvábilo, že ho dohnalo až sem, nepozostávalo mu nič iné, len ju zabiť. A keď som prisahal tamto pri tej debne, že ho musím dostať, toho lotra, ktorý to chuderke malej urobil, mal som na mysli vás. Musím dostať toho doktora Ďablica, myslel som si, veď aj to jeho meno priam kričí, akoby už vopred bol poznačený do života. A vtedy sa už dosť navravelo o Koníčkovi, ale ja som bol ani zaslepený a práve o Koníčkovi som nechcel v tej celej histórii počuť a pripisoval som to vám na rováš.

– Za to vám naozaj vrúcne ďakujem, – šomral Ďablic.

– Nič v zlom, doktor, to bolo iba dovtedy, kým som vás neuvidel. Viete, ja som zo starej školy a dám ešte na tváre. Každý môže spáchať a urobiť niečo, má istý presne ohraničený úsek a výmer na to má tak zhruba napísaný a vypočítaný na tvári; kto videl tých tvárí toľko ako ja – a to patrí k môjmu remeslu – taký si vie tváre roztriediť do niekoľkých, nakoniec naozaj len do niekoľkých kategórií, kam patria. A vidíte, doktor, jednako len nemáte celkom zločineckú tvár, lebo ste mi nepasovali do nijakej z tých škatuliek.

Poznove sa obrátil k Maxantovi, chytil ho za plece a pritiahol pod lampu.

– Nuž teda, drahý Maxant, kumšt môže sklamať, ten môže človeka poriadne zaviesť. Čo však nesklame, aspoň mňa nie, to je môj ňuch.

– Isteže, – zahundral Maxant, – čítal som voľačo o vašich kúskoch, napríklad o odhalení vraždy starej Zacharovej a o falzifikátoch v Kannovej obrazárni. Tuším viete správne usmerniť svoje podozrenie.

– Zavše tak vravia, – pripustil Klubíčko skromne.– Správne podozrievať nie je umenie, na to treba ňuch.

Odmlčal sa a tváriac sa, akoby uvažoval, dodal:

– Podozrievať síce možno každého, všakver. Správny ňuch však vždy poradí, koho sa treba držať a koho pustiť. – Obrátil sa rezko k Ďablicovi: – pozrite, doktor, podozrievať vás, že by ste vraždili, by bolo asi také múdre, ako podozrievať tohto mládenca, že zavraždil Anežku.

N

iečo v Klubíčkových slovách spôsobilo, že si ich všetci povšimli. Len čo ich vyslovil, zaľahlo hlboké ticho, také ticho, ktoré sa obyčajne označuje slovom „dramatické“. Detektívi, ktorí dosiaľ počúvali vcelku nezúčastnene obďaleč, pomaly sa približovali. Březina, ktorý sa doteraz rozčuľoval bokom od ostatných, zahodil cigaretu a podišiel ku skupine. Doparoma, pomyslel si rozpamätúvajúc sa na Klubíčkovu katedrovú metódu usvedčovať za pomoci celej reťaze prekvapujúcich dôkazov, ten ale sa rozkrákoril, Čo to znamená, čo tým sleduje?

A všetci sa zadívali ta, kam upieral svoj pohľad aj Klubíčko – na študenta Maxanta. A videli čosi podivného. Maxant, hoci sa nasilu usmieval, bol bledý ani smrť, čo sa zreteľne zračilo v svetle pouličnej lampy, pod ktorou stál, odkedy ho tam Klubíčko akoby náhodou postavil. Vyzeralo to ako v divadle – lampa nahrádzala reflektor, Maxant voľky-nevoľky predstavoval hlavného hrdinu vo vrcholnej scéne, Klubíčko režiséra a detektívi s Ďablicom a Březinou akoby boli obecenstvom. A toto obecenstvo bolo rozpačité a žaslo. Čo to, doparoma, znamená?

Na prvý pohľad nič nebolo na tej scéne nápadné. Klubíčko, akoby chcel dokázať, že podozrenie proti Ďablicovi bolo absurdné, zdrapil prvého, kto stál nablízku a povedal: – Práve tak dobre sme mohli upodozrievať aj tohto chlapíka. – Onen chlapík, keďže išlo o vážnu vec, musel byť, pravdaže, vzrušený a zarazený. Nuž hej, všetko sa dalo pochopiť, okrem toho, že tu bolo čosi neobyčajného, neopísateľného, a tí, čo poznali dobre Klubíčka, začínali ňuchať, lebo to neobyčajné z neho priam sálalo.

A potom – ak Klubíčko veľa rozprával, a najmä ak rozprával bezstarostne, bolo to asi dačo také, ako keď sa v bitke zosype najhustejšia streľba. Išlo tu do tuhého a odkedy vyšetroval vraždu Anežky Hodkovej, prvý raz ho počuli takto hovoriť.

Klubíčko medzitým bystro pozrel na Maxanta, a vidiac, aký je poplašený, pľasol ho po chrbte a odsotil.

– Ej, ej, chlapče, ste mi vy za junáka. Veď sa tu ešte rozplačete. Nemám poslať po plienky? A ja som si myslel, že znesiete oveľa viac. A to je, prosím, medik! Medik, ktorý už reže mŕtvoly! A ja som si o vás myslel, že ste voľajaký hrdina. No, pravda, celú noc ste nespali a trmácali sa sem, nedalo vám to, pravda, to ešte nie je hrdinstvo, ale – veď vy už viete, čo chcem povedať.

Maxant s námahou zavrtel hlavou. Klubíčko sa díval na neho a potom vybuchol v ukrutný smiech.

– Pozri, Březina, – kričal, – ako si naľakal tohto mládenca. Stav sa so mnou, že viem, čo si myslí! Myslí si: Ak títo dvaja idioti mohli tak ľahko upodozrievať pre nič za nič doktora Ďablica s jeho menom, roadsterom, peknou ženou a vilou, prečo by nemohli práve tak hlúpo upodozrievať aj mňa, obyčajného bezmocného medika, ktorý nota bene býva v tom istom dome ako Koníček!

Na tieto slová roztriasol sa Maxant ešte väčšmi. Preto Klubíčko dodal rýchlo a uspokojujúco:

– Březina, to sa stáva, ak človek namiesto hlavou myslí pľúcami alebo neviem čím. Ja z hĺbky duše vzdám chválu tomuto mládencovi, ktorý je taký šikovný, že neľutuje noci, aby nám trochu pomohol, a on si zatiaľ možno celkom vážne myslí, že ho upodozrievaš.

– Ale veď ja ho neupodozrievam, – zahundral Březina a chytro sa odvrátil, tváriac sa ako človek, ktorý má dosť jednej blamáže a nechce sa za jednu noc znova zosmiešniť.

Klubíčko sa živo obrátil k Maxantovi.

– Nuž prosím, Březina je z nás najväčší pán a Březina vám hovorí, že vás nepodozrieva. Azda chcete, aby vám to dal čierne na bielom? Fuj, šuhajko, čo sa tak trasiete. Veď pred chvíľou ste boli celkom inakší, vyslovený hrdina.

Akoby sa mu tento pohľad bridil, prestal sa zaujímať o Maxanta a venoval sa výlučne Březinovi.

– Pomysli si, kamarát, chcel som sa dostať do Prahy, a pretože som nevedel, či tuto doktora vyslobodím z tvojich pazúrov, hľadal som nejakého šoféra, lebo sa autu nerozumiem. No na staré kolená sa to musím naučiť, ale zatiaľ to neviem a ako som bol tak v rozpakoch, príde tu hľa tento mládenec a povie: – Ja vás ta zaveziem. – Na tejto ľadovici! Veď to predsa nie je maličkosť ani pre starého šoféra. Pán Maxant však nie je starý šofér, pretože ešte ani nie je šoférom. On sa len teraz učí, alebo bude učiť. Koníček mu dával alebo len mal dávať prvé hodiny, zatiaľ len o teórii, ako sa rozoberá motor. Musíme teda predpokladať, že by sa Maxant necítil omnoho pokojnejšie ako ja. Na Maxanta to však neúčinkovalo a nielenže chcel ísť, ale dokonca sa aj viezol. Skutočne, sadol si ti za volant a prefrčal tu na kuse ako starý šofér. – Odmlčal sa a obrátil sa ku všetkým: – Ten chlapec je taký nadaný, že by možno vedel šoférovať aj na tamtej starej a neblahej tatre, na ktorej prišiel vrah s tým hrozným nákladom.

A znova sa rozhostilo ono zvláštne ticho, dráždiace a hrôzu vzbudzujúce ticho okolo Maxanta. Mládenec pozrel z jedného na druhého a najradšej by bol ušiel.

– Áno, – povedal nakoniec, – tu záleží na odvahe.

– To je ono, – zvolal Klubíčko, – ja nie som odvážny, a preto nešoférujem. Vy ste však odvážny, a preto šoférujete.

– Keď už raz spustíte motor, musíte ísť, ak nechcete prísť o krk, – dokončil Maxant.

Klubíčko zdôraznil jeho slová tým, že mlčal.

– Teraz ste udreli klinec po hlave, – zvolal po chvíli. – Človek musí pokračovať, aby neprišiel o krk. Ten motor! Ľahko sa dá spustiť, hádam len zo zvedavosti, z malej okamžitej túžby, ale naostatok to človeka ovládne celého. A musí ísť do dôsledkov. Do najnepeknejších dôsledkov. Aby človek neprišiel o krk! Alebo – aby prišiel o krk!…

Odmlčal sa, uvážlivo pokýval hlavou a potom sa obrátil k študentovi.

– Maxant, koľko vy vlastne máte rokov?

– O dva mesiace budem mať dvadsať, – odpovedal Maxant stiesnene.

– No, to je ešte výhodný vek, – zamrmlal Klubíčko. – Dvadsať rokov je v určitom zmysle dôležitá hranica, Maxant. Pravda, keď sa to tak vezme, je práve taká neistá, ako všetko, čo ľudia vytvoria. Dvadsať rokov! V tomto veku je niekto ešte ako dieťa, môže prejsť mnoho vody a bude stále ako dieťa. A iný je v tom veku celkom zrelý. Niečo takého by sa malo určovať individuálne, ale potom by sa súdy nepohli z miesta a obhajcovia v trestných veciach by mali o jednu fintu navyše. Navrhujem, aby sa zistilo, že môj klient, hoci už má štyridsať rokov, je na duševnej úrovni jedenásťročného, povedal by taký „vážený“. Áno, vy nepoznáte advokátov, Maxant. Potom by neuznával našich súdnych lekárov a žiadal by posudky z fakulty zo Zanzibaru. Pred porotou by sa opýtal doktora, či čítal, čo napísal pred piatimi hodinami o tom profesor Adler z Zurichu, no slovom, bola by to taká kuca-paca, že právo by sa v tom načisto stratilo, ako podzemná riečka Punkva.

Oddýchol si, ale vzápätí horúčkovite pokračoval:

– Tak napríklad tu Březina, po tom všetkom, čo vyparatil doktorovi Ďablicovi, teraz to už môžem verejne povedať, má v skutočnosti asi sedemnásť rokov. No povedzme sedemnásť a pol. Ale ani o deň viac. A zas vy, Maxant, vy ste taký tridsaťročný. Čo všetko ste vy tejto noci nespravili. Nespali ste, spoznali ste Anežku, išli ste pozrieť do nemocnice, ako je so starým Koníčkom, prišli ste sem, aby ste nám pomohli zistiť jeho auto, a potom tu z pilnosti stojíte na mraze a som presvedčený, že nepôjdete prv spať ako ja. A načo je to všetko? Preto, že rozmýšľate ako celkom dospelý. Vo vás je komplex tohto prípadu neporovnateľne mocnejší ako u niekoho, kto sa oň nezaujíma. Vy jednoducho nesmiete pomýšľať na spánok, kým sa nedozviete to svoje, kým sa nedozviete aj koniec histórie. Vari by ste nemohli ani spať, však Maxant? Akože sa to všetko skončí, pýtali by ste sa, kým by ste nešli spať, a pravdaže, by ste ani oka nezažmúrili, ustavične by ste museli rozmýšľať nad všeličím. Napríklad: „Prischne to už na Koníčkovi, alebo to ešte zvalia na niekoho iného? Keby Koníček umieral, alebo dokonca nedajbože zomrel, asi by to už na ňom prischlo,“ rozmýšľali by ste. Veď je to celkom jasné: Dievča uňho bolo, Koníček sa správal výbojné, a keď sa dievča našlo, bolo v jeho aute, všakver Maxant, veď sme ho určili hlavne vaším prispením. To je predsa jasné a Koníček je v tom až po uši, ako sa vraví, že už väčšmi ani nemôže byť.

To by ste si, Maxant, boli iste mysleli tejto bezsennej noci, vlastne až ráno, veď je už skoro pol siedmej – možno by sa bolo veľa zmenilo, keby Koníček predsa len nebol zomrel. Medzi nami povedané, niet vari horšieho, ako keď vstanú mŕtvi z hrobov. Kdekto už zvalil na nich, čo sám zlého urobil, kdekto sa priživil na ich účet, lebo si myslel: Veď tým už na tom nezáleží, či majú na rováši o hriech viac alebo menej; a potom tá neoceniteľná vec – mŕtvi už nemôžu prísť a povedať, že som to bol vlastne ja – a zrazu sa taký temer mŕtvy objaví a začne všeličo prezrádzať.

Maxant chcel voľačo povedať, ale vytisol zo seba iba: – Ja, ja… – Vtom ho Klubíčko prerušil:

– Pravda, aby zas nevzniklo nedorozumenie – moje úvahy sa prirodzene nevzťahujú na vás, hoci sa vám naozaj neťažilo zájsť na skok do nemocnice, čo je s tým sváčikom, s ktorým ste rozoberali motor. Bolo to proste z dynamizmu mladosti. A vari aj tak trochu z medického záujmu.

Maxant sklopil oči, Klubíčko sa zasmial a pokračoval:

– Ale poďme k veci: Pravda, Maxant, vzkriesenému najmä vašou zásluhou, že ani neviem, či by sa mu podarilo vymotať z osídiel, aj keby stál pri ňom sám anjel strážny. On však by tak nesmel uvažovať. V ňom by sa proste prebudil jeden z najvzácnejších a najmocnejších pudov, ktoré v nás driemu, a to pud sebazáchovy, a ten by mu nedal pokoja, kým by Koníček neurobil naozaj všetko, čo by mu iba trochu pomohlo. Pripusťme, že by sa činu, ktorý mu pripisujeme, dopustil v skutočnosti niekto iný. Ten človek by tak isto spravil všetko možné, aby odvrátil od seba podozrenie. Možno by ho obrátil na Koníčka, keby mal čo len slabučkú nádej, že by mu to voľajako pomohlo.

Po týchto slovách sa detektívi ešte tesnejšie zhŕkli okolo nich a nápadnejšie ich obstáli. Klubíčko na nich žmurkol a pokračoval:

– Dajme tomu, že ste boli páchateľom vy. Nemykajte sa tak, je to len príklad a vyberám si ho preto, že som to už raz urobil a že náhodou máte s tou vecou určité styčné body. Spravili ste to vy. Práve sa vraciate vykonať posledné, čo ešte treba. Naložili ste Anežku do Koníčkovho auta, zašli ste voľakde bokom a do naha ste ju vyzliekli; potom uvažujúc, ako sa jej striasť, uložili ste ju do debny, aby sa na prvý pohľad zdalo, že to urobil niekto z tunajšieho okolia. No a potom ste zaviezli voz na nejaké zaručene opustené miesto, na také, kde v zime vo dne ani noha nevkročí, tobôž nie v noci, a vrátili ste sa peši domov. Pritom náhodou natrafíte na nás, ktorí sme boli rýchlejší a už tu vyšetrujeme. A vy nám poviete akoby nič, že ste stretli o pol deviatej pár krokov od domu akési pojašené dievča.

Klubíčko sa rozosmial, až sa mu zaligotali v očiach slzy.

– Drahý Maxant, to je klasický kúsok. Viete, ako sa vraví o prepeličke – alebo o kosovej samičke? – že ak sa niekto približuje k hniezdu s mladými, tvári sa, akoby bola poranená, poskakuje pred votrelcom, vláči krídla po zemi, slovom sama sa dojímavo ponúka ako korisť a pritom odvádza votrelca čoraz ďalej a ďalej od hniezda. Až keď ho zavedie tak ďaleko, že jej hniezdočku nehrozí už nebezpečenstvo, vyrovná si krídlo a vysmeje sa hlupákovi; vtáci to vedia ešte lepšie ako ženy. Maxant, koľko by som ja už mohol rozprávať o ich zlomyseľnosti! Viete, niekedy obedúvam v záhrade pod stromom. Škorce, drozdy, najmä však vrabce nájdu si miesto rovno nado mnou a spustia mi voľačo do taniera! Keby ste počuli a videli, ako sa potom nad tým žartíkom chichúňajú a uletia.

Odmlčal sa, pozrel na Maxanta a zvolal:

– Také čosi ste nám vykonali aj vy.

Ďablica zamrazilo pri týchto slovách až v kostiach.

– Možno sa nemám právo miešať, – neopanoval sa, – ale upozorňujem vás, ak je to iba žart, že podľa mňa prekračujete dovolené medze.

Klubíčko sa naľakal. – Ja? Medze? Akože, prosím? Čo ste prosím povedali? Čo som, prosím, spravil zlého?

– Len pozrite, ako sa ten chlapec trasie, – povedal Ďablic. – Veď vy mu už rovno vravíte: Ty si to urobil!

– Ja že mu to vravím? – zjajkol Klubíčko. – Březina, chlapci, veď vy všetko počujete – ja že som povedal tomu mládencovi, že to urobil?

– Áno, vravíte to celkom priamo a bez obalu, – opakoval Ďablic. – Spočiatku sa ešte zdalo, že ste si ho vybrali iba ako ukážkový prípad, teraz však sa mi vidí… A je mi to nepríjemné nielen preto, čo sa mi samému stalo, keď ste si začali zahrávať s teóriami, ale aj preto, že vlastne pána Maxanta poznám.

A

kože, – zreval Klubíčko, – vy poznáte pána Maxanta? A čo vy na to, Maxant? Doktor vás pozná! Ako to? Máte vari nádor na žlčovode?

– Neviem, odkiaľ by ma mohol poznať, – odpovedal Maxant neisto.

– Možno o tom ani sami neviete, ale vás poznám, – trval Ďablic na svojom. – Pred chvíľou som si to uvedomil. Videl som vás raz, či dva razy s Anežkou pred vilou. Dokonca som si myslel, že ste jej chlapec.

– Ale to je omyl, – zvolal Maxant prudko. – Vôbec nepoznám Anežku. Nikdy predtým som ju nevidel, iba dnes večer – ak to, pravdaže, bola ona.

– Videli ste ju v debne, – upozornil ho Klubíčko, – veď som vám ju ukázal a vtedy ste ju spoznali. Pravda, videli ste ju vtedy prvý raz. Ináč by ste nám to neboli povedali. Doktor sa proste pomýlil. Je to však závažné upozornenie. Doktor, musím vás vyhrešiť, prečo ste nám skôr nepovedali, že Anežka mala, alebo možno mala nejakého chlapca. Je to predsa dôležité a ja sa teraz budem musieť po ňom obzrieť, lebo ak to nespravil Koníček, mohol to spraviť on. Veď Koníček, keď začne o pol hodinu hovoriť, nám možno povie: „Áno, pozval som si Anežku a bol som taký naivný, že som do toho skladal veľké nádeje. Ale Anežka mi povedala, že si ma nemôže vziať jednoducho preto, že už má toho a toho. Ja som si to tak vzal k srdcu, že som vybehol von a išiel som sa utopiť“. Ako vidíte, doktor, takúto dôležitú okolnosť ste si nechali pre seba.

– Toto je už naozaj priveľa. – rozkričal sa doktor – Neviem, Či máte aký-taký zmysel pre takt, asi že nie, lebo keby ho vo vás bolo za štipku ostalo, prestali by ste s takouto nechutnosťou. Dajte pokoj pánu Maxantovi, ak proti nemu nič nemáte, alebo ho zatknite bez mučenia, ak o ňom voľačo viete.

Klubíčko sa obrátil k Maxantovi.

– Pekný priaznivec, len čo je pravda! Teraz ma ešte aj nahovára, aby som vás zavrel. A to iba zato, že mal niekoľko ráz vlčiu tmu a videl vás, hoci videl kohosi iného. Ja som však rozumnejší a nie taký prchký ako Ďablic a prirodzene, že vás nezatknem. Jednako som vám veľmi povďačný, lebo ste nám preukázali veľkú službu. Vy a vrah, vy ste v tejto celej histórii najdôležitejšia osoba.

Po týchto slovách sa všetci zachveli. Ďablic si odpľul a odišiel nabok, aby nebol svedkom toho. Čo pokladal za trápenie. Klubíčko pokračoval:

– Nemyslite si, Maxant, že iba tak do vetra trepem. Takto si spresňujem všetky obraty nášho postupu, čo je pre mňa veľmi dôležité. Ak dovolíte, ešte chvíľku budem pokračovať. Myslím, že sme zastali pri podobenstve o samičke-prepeličke. Vy ste spravili čosi podobného – odviedli ste našu pozornosť na dievča, ktoré utekalo po nábreží. Vy ste, drahý Maxant, dievča naozaj stretli, a síce presne o pol deviatej. Okrem vás videl ho aj strážnik na Křižovníckom námestí a potom ešte šofér, ktorého div nepriviedla do nešťastia. Nuž teda tu bol už fakt a tento fakt dobre že si neodniesol jeden mocný mladý pán z ministerstva. Vtip bol však v tom, a to starý, ošúchaný, ale klasický vtip, že vrah urobil hókus-pókus s časom, malou, ale vydarenou eskamontážou. Sám to spravil s Anežkou neskoršie, prirodzene, veď o pol deviatej bol na ulici. Pripusťme, že bol s Anežkou dohovorený, že príde po ňu o pol deviatej ku Koníčkovi, alebo vedel, že je u neho, a keďže Koníčka poznal, zastavil sa tam, aby sa so svojím dievčaťom zabavil. A keď to vykonal, rozpamätal sa na dievča, ktoré naozaj bežalo o pol deviatej po nábreží: podľa prepeličieho zvyku nás odviedol na nepravú stopu Nuž teda klasický kúsok, pri tom zostaneme, čo však prišlo za tým, bolo ešte podarenejšie. Keď to vravel, nevedel ešte, čo sa stalo s Koníčkom. Nevedel, že mu to pomútilo rozum natoľko, že sa naozaj šiel utopiť. Keď sa to však dozvedel, iba potom ukázal, aký je mudrc.

Po týchto slovách dosiahlo napätie vrcholu Všetci poslucháči sa zoskupili ešte tesnejšie okolo Maxanta a Klubíčka, ktorý pokračoval, len čo si trochu vydýchol.

– To dievča na nábreží, myslí si vinník, to bola iba pomoc v najväčšej núdzi. Ťažko to vydrží do zajtrajška, potom sa alebo tá pravá prihlási sama, keď bude čítať o sebe v novinách, alebo ju vypátra polícia, ak bude mlčať. A keď prídu na to, že dievča, ktoré bežalo po nábreží, je živé, bude polícia sliediť za všetkým. Čo sa krúti okolo mŕtvej Anežky. A tak by mohli naďabiť aj na mňa, – po týchto slovách sa obrátil k Maxantovi, poklepal ho po chrbte a pokračoval:

– Najlepšie, keď si to predstavíme názorne! Pokračujme s vaším láskavým dovolením v hre, že ste páchateľom vy, že by na vás pre dajakú maličkosť prischlo podozrenie. Napríklad – akurát si spomínam – vy ste prvý vyrukovali s myšlienkou, či Koníček neprenasledoval Anežku autom, keď mu utiekla. To bola ohromná hypotéza a doslova preklenula priepasť: Anežka utiekla, ale Anežkine šaty sa našli v Koníčkavej tatre. Viete, Maxant, toto ani mne hneď neprišlo na um, taká skvelá myšlienka. No nedôverčivá polícia si vezme človeka na mušku práve pre takúto ohromujúcu myšlienku. Prečo práve on prišiel na ňu? – pýta sa polícia, a hneď ide po jeho stope. Viete, Maxant, ako sa to robí? Azda si nemyslite, vy, taký chytrák, že by k vám prišli: Tak čo kamarát, hento toto – spravil si to ty?

Maxant, hoci bol veľmi vystrašený, nevdojak pokrútil hlavou. Klubíčko sa rozosmial.

– Veru chlapče, vy naozaj náramne chytro všetko pochopíte. Na vás treba celkom ináč. Nevinne, zákerne, odzadu. No ten chytrák to, pravdaže, vie a trápi sa. Myslí asi, že som šiel hrať ping-pong. Oni sa ma však môžu spýtať: s kým hral? A ja budem hotový, lebo nebudem môcť označiť nikoho. Prečo? Pretože som v ten večer s nikým nehral… Ale, prepánajána, Maxant, čo je s vami?

Pri posledných Klubíčkových slovách sa Maxant zatackal a iste by bol spadol, keby ho nebol zachytil ktorýsi detektív.

– Odpusťte, – zadudral, keď sa spamätal, – je to však trochu silné. Nikdy by mi ani na um nezišlo, že by mohol človek tak ľahko prísť do podozrenia.

– Veď vás nikto neupodozrieva, – zvolal Klubíčko začudovane. – Maxant, tejto vete naozaj nerozumiem! Kto vás podozrieva? Nože mi ho ukážte a roztrepem mu papuľu Nie, Maxant, dovoľte, ja vravím o teórii a vy o podozrení. Povedal som predsa, ani neviem koľko ráz a pred mnohými svedkami, že vám vďačíme temer za všetko, čo v tejto veci bolo zaujímavého.

– To je zase dvojzmyselné slovo, – skríkol Ďablic. – Ústami vravíte nie, ale zmysel je áno, áno.

– To je nie zmysel, to je nezmysel, – skríkol Klubíčko ostro. – Znova vyhlasujem, že sa mi ani nesnívalo upodozrievať pána Maxanta. Iba rozvádzam určitý prípad a dovolil som si rozvádzať ho tak, že som si vypožičal jeho osobu To predsa nie je nič takého strašného, aby ste sa mi za to vyhrážali áreštom.

– Ja sa vám nevyhrážam, – odsekol Ďablic, – ale takmer si myslím, že by ste doň patrili.

– Takto sa mi odvďačujete, že som vás oslobodil od toho trýzniteľa Březinu, – vzdychol si Klubíčko. – Takýmto činom by sme nikdy neprišli k uzáveru. O dvadsať minút tu aj tak bude Maurin, ak mu auto nezaviazne voľakde v závejoch, za čo sa modlím, a potom zbohom nádej na rozriešenie! Nuž teda ten páchateľ – nechám radšej pána Maxanta na pokoji – nie je nijako zabezpečený, že nás odviedol na nesprávnu stopu a myslí si: Nie som ešte tak celkom stratený, s tým uháňajúcim dievčaťom to síce dlho nevydržím, ono sa prihlási už len zato, aby bolo slávne, ešte je tu však Koníček. No čo, využijem Koníčkovu bezmocnosť! Slovom – zvalím to naňho. Páni, neskáčte mi do reči, ja predsa viem, že to Koníček skutočne urobil. Predstavte si, že sme vo vojenskej škole a že nám dali za úlohu rozriešiť istý prípad. A ja som si vybral túto variantu. Tak teda ten človek využije príležitosť, príde a spraví rozhodujúci ťah. Spozná voz, v ktorom doviezli Anežku sem hore. Voz je Koníčkov – on ten voz dobre pozná, veď dnes rozoberal motor. A to je vlastne všetko: teraz môže ísť pokojne domov. Veď len čo toto povedal, leží to na Koníčkovi ako žulová doska a aj keby Koníček bol priam nevinný, pridusilo by ho to. Toto svedectvo je asi čosi také, ako keď na hlavných manévroch odtrúbia. Teraz je všetko jasné. Anežka bola pri tom a je mŕtva. Koníček bol pri tom a zomrie. Tuná je voz, voz Koníčkov. Ak Koníček zomrie, napíše sa na trestné oznámenie proti neznámemu páchateľovi – odložené pre smrť podozrivého. Ak Koníček nezomrie, bude mať dosť roboty, aby sa z toho vylízal a podistým sa vôbec nevylíže. A ja, mysli si páchateľ, alebo z toho vyviaznem alebo kamsi ujdem. Veď som ešte mladý, nemám ani dvadsať, nuž čo.

Klubíčko sa odmlčal; a keď znova začal, zaznel mu hlas celkom iným tónom. Temer smutne pokračoval:

– Veď ja ani nie som zločinec. Keby som mal povedať, ako sa to stalo, videli ste, že to všetko vzniklo z pletky, z obyčajnej maličkosti. Prišiel som ku Koníčkovi a koho tam nenájdem – Anežku? Rozpačitá sedí na krajíčku stoličky a díva sa na mňa tak akosi divne – ako na spasiteľa. Akoby aj nie! Dievčine je neúrekom horúco. Jiřina na nešťastie odišla a ona tu sedí sama s tým sváčikom, ktorého sa čoraz väčšmi bojí. Celá zažiari, ale aj Koníček, starý dobráčisko a môj učiteľ sa poteší. A hneď do mňa, vraj musím s nimi vypiť za pohárik. Prečože by som nevypil? Dali mi pohárik punču – boli tam dva poháre a Koníček nepil punč – mal tam kyslé víno, ktoré slečny odmietli – a díval som sa na Anežku. Vyzerala ako dáma v tých šatách, hoci iste neboli drahé. Do tej chvíle ani sám som nevedel, že je to taká chutná žabka. Vždycky som ju videl v kabáte alebo v šatách na každý deň a odrazu toto. Zakrútila sa mi hlava, a Anežke tiež. Možno, keď ma tak pri sebe videla, v teple a pohodlí, pomyslela si, aké by to bolo pekné, keby tak sedela vedľa mňa ako moja žena. Prečo nie, pomyslel som si, aj by som si ju vzal, veď je to báječné dievča. Anežka akoby čítala v mojich myšlienkach, neodolala a položila si mi hlavu na plece.

Všetci sa dívali na Maxanta, akoby ich neodolateľne priťahoval. Ale Maxant sklopil oči k zemi a stál tu s ovisnutými plecami. Vtom Klubíčko povedal:

– Páni, to bolo voľačo strašného, a preto sa to všetko stalo. Koníček sa dosiaľ díval na nás priateľsky, fotrovsky, ako iba on vedel. Pravdaže, nenazdal sa, že mu poza chrbát leziem do kapusty a že som mal u Anežky, ktorú som poznal uňho, viac šťastia ako on. Bol som s ňou dva, či tri razy vonku, a aj keď sme si nič priamo nepovedali, vedeli sme už aspoň približne, na čom sme. No a teraz sa to dozvedel Koníček, a bolo zle. Prestal sa na nás dívať priateľsky, vstal, odtisol stoličku a rozkričal sa:

– Anežka, toto ste mi nemali spraviť!

– Čo, pán Koníček? – spýtala sa Anežka a hrala sa na nevinnú, ako to už ženy vedia, aj tie celkom mladé.

– Vy ľúbite hentoho mládenca, s ktorým som vás ja sám zoznámil. Prečo ste mi to hneď nepovedali?

– Akože som vám to mohla povedať, keď som to ani sama nevedela, – odpovedala Anežka a vyzerala tak nevinne, že Koníčkovi bolo jasné, že sa nepretvaruje.

– To je peši ako za vozom, – vykríkol, – aj tak ste ma urobili nešťastným. Možno by som to prežil, keby ste odo mňa dnes odišli a potom si nahovorili dakoho, koho nepoznám. Ale že je to práve tento lagan, ktorého som sám s vami zoznámil a ešte k tomu som sa s ním šiplal a naučil ho šoférovať, to je už prituhý tabak!

Potom by už veľa nenavravel, iba by skočil ku dverám, ušiel by a nechal by tých dvoch tam. Prirodzene – veď toto mu stále vŕtalo v hlave, o tom od začiatku premýšľal, preto robil ustavičné narážky, vraj sa chystá na cestu ešte dlhšiu ako na Slovensko a podobne. Ti dvaja pozreli jeden na druhého. Anežke bolo do plaču a mládenec sa necítil oveľa lepšie. Predsa len ľutoval toho starého blázna. Odrazu Anežka vyskočila.

– Musím ísť domov!

– Čo by ste chodili domov! Počkáme, kým sa vráti Koníček!

– A ak sa nevráti? – Anežka na to. – Ak si voľačo spraví? Ešte som ho nevidela, že by behal s holou hlavou po ulici. Ináč je to taký rozvážny človek.

A hoci jej ten chlapík bránil, išla k vešiaku a hrala si kabát.

– Nuž tak vás idem odprevadiť, – povie mládenec a tiež sa začne obliekať. Natiahne si rukavičky a zrazu sa k nej obráti.

– Anežka!

– Čože? – pípne Anežka, ktorá vie, o čo ide.

– Ani na rozlúčku ma nepobozkáte?

– Nie, – odpovie Anežka, – ktože by teraz myslel na bozkávanie. – Ale sa nehýbe.

Mládenec sa už vyzná v ženách a pokojne si bozk vezme. Anežka sa nebráni a dá sa ešte niekoľko ráz pobozkať. Presne tak dlho, kým nadíde osudná chvíľa a chlapcovi sa zatmie pred očami a spustí ten motor, o ktorom hovoril Maxant.

– Anežka, – šeptá a viac už nedokáže vypovedať.

– Čo chcete, pusťte ma, – volá Anežka, ktorá sa začína báť.

On však jachce iba „Anežka“ a nielen že ju nepúšťa, stíska ju ešte pevnejšie. Anežka vykríkne a hodí sa ku dverám. Mládenec je tam však skôr ako ona. Anežka sa náhli k oknu, otvorí ho a druhé vyrazí lakťom, pretože ho už nestihne otvoriť. Mládenec skočí k nej.

Verte mi páni, že je to celkom dobrý, v najhoršom prípade obstojný chlapec. Ale krv je krv a Anežka ho príliš vábila.

M

axant sa rozvzlykal. A divné – niektorým poslucháčom sa tiež zachcelo plakať.

Klubíčko ho oblapil okolo pliec a pokračoval:

– Anežka sa bránila, ale neubránila.

– Ubránila, – povedal Maxant. – Ja… ja som sa jej nedotkol.

– Maxant, zbytočne neluhajte!

Ale Maxant zúfalo zakýval hlavou:

– Prisahám to na pamiatku svojej matky. Voľakto otváral domové dvere…

– Anežka začala kričať o pomoc?

Maxant prikývol.

– Schytili ste ju zo strachu za hrdlo?

Nové zúfalé prikývnutie Maxantovo.

– Stisol som jej hrdlo len trošičku. Čestné slovo, iba trošičku. Keď prešli kroky, pustil som ju.

– Ale Anežka sa už nehýbala?

– Anežka už nežila, – vysotil zo seba Maxant. – Ja som ju zaškrtil.

Posledné slová vlastne ani nevypovedal, iba mu zaklokotali v hrdle. Bol načisto zničený.

– Prečo nie, verím vám, – povedal Klubíčko ticho. – Teraz vám už všetko verím. A potom – potom vám neprišlo na um, že musíte aj vy zomrieť?

Maxant prikývol.

– Vybehol som von, všetko som nechal pootvárané a išiel som hľadať smrť. Hodil som sa do cesty jednému autu, ale sa mi vyhlo. Potom sa mi roztriasli nohy, pomyslel som si na rodičov, na peniaze, ktoré do mňa vložili, na ich nádeje. A už som si nemohol vziať život. Tú hanbu by chudáci vari neprežili, myslel som si. Ešte som chvíľku blúdil sem i tam a potom som sa vrátil… Panebože…

– Pud sebazáchovy, – zamrmlal ticho Klubíčko. – No skoro to aj chápem pri vašom veku.

Maxant chvíľu mlčal.

– Presne to neviem, – povedal ako v mukách. – Neviem, či sa tá myšlienka zrodila vo mne hneď, alebo až na nábreží.

– Na nábreží, – prerušil ho Klubíčko živo, – vy ste boli na nábreží?

– Zablúdil som ta, keď som pomýšľal na samovraždu. Keď som však videl, čo sa tam strhlo, zdalo sa mi to ako prst boží.

– Och, začínam chápať, – vykríkol Klubíčko, – vy ste tam prišli práve keď vytiahli z vody Koníčka?

Maxant prikývol.

– Prebleslo mi, že by som sa mohol zachrániť, keby som to akosi narafičil naňho.

– Ohavná, strašne ohavná myšlienka, – zvolal Klubíčko vyčítavo.

– Viem, – povedal Maxant skleslo. – Čo mi však pozostávalo, ak som sa chcel zachrániť?

– To práve potvrdzuje, čo som pred chvíľkou hovoril, – nato Klubíčko. – Človek začne hru celkom nevinne a ani sám nevie, ako sa dostane k najhorším ohavnostiam. Od bozku, na ktorý má nárok, až po vraždu a znevažovanie.

Maxant skormútene mlčal. Len ťažko sa bránil plaču.

– Temer by som mohol pokračovať namiesto vás, – povedal Klubíčko. – Vytiahli ste Anežku oknom, zakryli ste ju kabátom, aj ostatné jej veci ste dali do voza a viezli ste ju na Hřebenku. Prečo ste to urobili?

– Ani sám neviem. Chcel som ju zaviesť domov, – povedal Maxant drkotajúc zubami. – Veď ona ta predsa patrila. Keď som sa však blížil k domu, pán doktor práve otváral domovú bránu a púšťal von akúsi dámu.

– Ticho, prosím vás, buďte ticho, aby vás nepočula moja žena, – zvolal Ďablic úzkostlivo.

– A ja som išiel ďalej. Prevážal som Anežku sem i tam, až som prišiel na to, že mi už zvyšuje len pár kvapiek benzínu. Bol som zas pred domom, a to na druhej strane. Vedľa mňa stála táto debna. Všimol som si, že na nej niet zámky. Uložil som do nej Anežku a voz som zaviezol na tú stráň, ktorá mi padla do očú, keď som sa tak bez cieľa vozil. Potom som sa vrátil peši domov. Ešte som nevedel, čo spravím, keď som zbadal, že vy už vyšetrujete. Poznám vás z novín a len čo som na vás pozrel, striaslo ma.

– Inými slovami, pri pohľade na mňa sa vás zmocnil ten naozajstný strach o svoj drahocenný život!

Maxant prikývol.

– Chcel som napísať list rodičom a potom sa isť udať. Nemohol som sa však na to odhodlať. Blúdil som skoro dve hodiny. Potom som však stretol vás.

– A z priznania nebolo nič?

Maxant prikývol.

– Triasol som sa ako osika. Všetko, len to nie, myslel som si. A pritom som si spomenul na to bežiace dievča, ktoré som stretol, keď som sa po ôsmej vracal domov. Povedal som vám to v nádeji, že vás zvediem zo stopy, ani nebudem musieť zvaliť vinu na Koníčka.

– Prepeličky majú teda pravdu, – povedal Klubíčko.

– Veru, všetko ste uhádli, – pokračoval Maxant. – Práve tak, ako by ste čítali vo mne. Všetko sa odohralo skoro tak, ako ste to rozprávali. Vari ste pri tom len neboli? Alebo vám to povedal Koníček?

– Žiaľbohu, Koníček ešte dlho nebude môcť vravieť, – povedal Klubíčko. – V tom som vás oklamal. Nie je mu lepšie a nevedno, či sa z toho vylíže. Avšak pri troške dôvtipu a po tom, čo o vás prezradil váš priaznivec, tuto pán doktor Ďablic…
Ďablic si odpľul.

– Keby som to bol vedel, nikdy by som nebol povedal, že som ho videl s Anežkou, – zvolal.

– Ľutujete ho? Aj ja. Čo sa však dá robiť. Veď som tej maličkej prisahal, že toho človeka nájdem. Bol by som ho našiel aj bez vašej pomoci. Vlastne som ho už mal, doktor, a držal som ho pevne a bol by som ho osvedčil aj bez vás. On bol totiž taký rozčúlený, že keď ju hore viezol, musel si zafajčiť. Obhorok odhodil do voza a ja som ho našiel. Keby to bola zorka alebo čosi podobného, veľa by mi to nepomohlo. Ale ten nešťastník tam odhodil obhorok z cigarety, akú som ešte ani v ruke nemal. – Pritom vytiahol zápisník a vybral z neho obhorok.

– Bola to cigareta mne celkom neznáma a to mi dávalo akúsi nádej. Preto som sa, doktor, tak zaujímal, či fajčite alebo nie. Potom som si odniesol z garáže všetky obhorky nezvyklého druhu, ktoré som tam našiel. Potom som sa obrátil na Maxanta, aby mi dal cigaretu a keď mi dal na môj úžas práve tú, ktorej obhorok som mal vo vrecku, bol som už doma. Vzácna pašovaná cigareta americkej výroby! Koľko ľudí ju mohlo mať? A to jeden z nich stoji predo mnou. A tak bol už Maxant temer usvedčený. Pravdaže, ešte sa mohol vyhovoriť, že ju tam zahodil, keď prezeral s Koníčkom voz. A potom som bol s rozumom pri konci, hoci proti Maxantovi svedčilo už veľa podozrivých okolností. Nuž a tak som sa rozhodol, že si raz zahrám hazardné. Budem, reku pôsobiť na Maxanta, ktorý je mladý a nemá ani tušenia, že by som ho mohol upodozrievať, sugestívnym rozvíjaním prípadu. Musím vám, Maxant, povedať, že som sa zaoberal s vami už dávno. Hneď, ako som mal vaše prvé svedectvo, povedal som si: Mohol by to byť aj on. Nie preto, že by ste to mali napísané na tvári, ale tak – bývate v tom dome, mohli ste naozaj stretnúť bežiace dievča, mohli ste ho chlácholiť, nepozorovane priviesť k sebe a tam sa dať strhnúť k tej surovosti. Potom som to však vypustil z hlavy, najmä keď sa vám podarilo oklamať ma s tým roadsterom. A za tú vpašovanú ideu som vás musel potrestať. Konečne – veď to bol trest láskavý. Keby sme však vyšetrovali obvyklým spôsobom, vytrpeli by ste viac, nehovoriac o tom, že by to trvalo oveľa dlhšie.

– Ja som Ďablic, ale vy ste diabol, – povedal doktor.

– Musím sa vám priznať, že som ešte také mučenie nezažil, ako ste trápili toho chlapca.

Klubíčko pokrčil plecami.

– Maxant si pomyslí iba na debnu a ani nemukne, – povedal. – A potom, naozaj som sa bál Maurina. Zaumienil som si, že to musím skončiť do siedmej.

Vytiahol hodinky. Sedem a päť minút. Maxant sa vskutku priznal o siedmej.

P

otom zívol, tvár mu opadla a ozelenela.

– A teraz je naozaj koniec, – povedal. – Ľutujem, Maxant, ale chápete…

Maxant prikývol.

– Aj tak by som to nevydržal a bol by som prišiel…

– Aj ja si to myslím, – prisvedčil Klubíčko. – Bola to taká prekliata minúta… No, možno súd bude k vám milosrdný. Ja by som vám uveril, že ste ju nechceli zabiť.

Detektívi obklopili Maxanta.

– Mohol by som o niečo poprosiť? – spýtal sa Maxant.

– Proste.

– Chcel by som… chcel by som Anežku ešte raz vidieť.

Klubíčko chvíľku rozmýšľal.

– Nie, – povedal, – už sa na ňu radšej nedívajte. Ani ja sa na ňu už nepodívam. Vaši sudcovia ju na šťastie tiež neuvidia. A to bude dobre, pre vás aj pre skutočnú spravodlivosť, Maxant. Pohľad na ňu má strašné následky, aj keď je mŕtva. Len vy choďte a dívajte sa na ňu tak, ako ju máte v pamäti. To je rozhodne lepší pohľad.

Maxant zvesil hlavu a pomaly odchádzal uprostred detektívov.

Březina pristúpil ku Klubíčkovi.

– Musím ti blahoželať, – povedal trochu kyslo. – Bol to skutočný výkon. A ja som prisahal, že ho chytím, kým vyjde hviezda betlehemská. Ale priznám sa ti, že by som podozrieval skôr hentoho šoféra, ako toho chlapca.

– Pekne vám za to ďakujem, – zvolal Popelka.

Šofér, na ktorého ukázal, bol nešťastný Popelka.

– Čuš, – okríkol ho jeho kolega Martinec. – Ty s tvojou smolou buď radšej ticho. Veď si ju ty prvý objavil a či sa nevraví, že kto prvý zvedel, ten na tom sedel?

Popelka čosi zahundral a radšej sa vrátil do autobusu.

Vtom sa ozval zo Švédskej ulice hukot auta.

– Hádam to už bude voz s pieskom, – povedali šoféri a hneď sa vyhrnuli zo začarovaného autobusu.

Bol to však osobný voz, veľký, cestovný, a vyskočil z neho vysočizný dlháň.

– Maurin! – skríkol Klubíčko zdesene. – Ten je ale presný! No, teraz si to vypijem.

– Klubíčko? – zvolal Maurin. – Idem k vám, ako ste s tým ďaleko?

Klubíčko zbabelo čušal.

– To sa vie, – povedal Maurin posmešne, – stane sa vám to na záhumní a vy tu stojíte so zveseným nosom. Veď je to celkom jasné!

– Čo je jasné? – spýtal sa Březina neobozretne.

– Čo iné, ako že to mohol spraviť iba jej zamestnávateľ.

Ďablica myklo.

– Jej zamestnávateľ, ako ste na to prišli? – spýtal sa Klubíčko.

– Prv ako som si sadol do voza, dal som sa spojil s Prahou. A tak viem temer všetko. Pravdaže, vy nasilu podozrievate toho starkého Koníčka. Zatiaľ to však bol ten doktor Ďablic.

Ďablic najedovane podišiel pár krokov.

– Vypytoval som sa, akú má povesť, – pokračoval Maurin. – Vraj prenáramný sukničkár.

– Kto je sukničkár? – zreval Ďablic.

– Čo vás do toho? – spýtal sa Maurin unudene.

– Trochu vari predsa, – poznamenal Klubíčko posmešne. – Ten pán je totiž práve ten prenáramný sukničkár, jej zamestnávateľ.

– Ja vás zažalujem, – soptil Ďablic. – Keby ste sa aspoň spýtali skôr, než začnete tárať, čo a ako.

Maurin prekvapene pozrel na Klubíčka.

– No, čosi na tom bude, kamarát môj zlatý, – povedal Klubíčko potmehúdsky. – My sme totiž zatkli asi pred piatimi minútami skutočného páchateľa. A nie bez pomoci pána doktora Ďablica. Možno ste stretli húfik ľudí. Jeden z nich, jeden medzi nimi bol páchateľom.

Z českého originálu Emil Vachek Zlá minúta, 
Mladá fronta 1958, 
preložila A. Borová.

